
Capitolul | 
FRATELE SAM ŞI FRATELE SIB 


— Bet! 

— Beth! 

— Bess! 

— Betsey! 

— Betty! 

Acestea fură numele care răsunară, unul 
după altul, în măreţul hol din Helensburgh — 
o manie a fratelui Sam şi a fratelui Sib de a-şi 
striga femeia de serviciu din vila de la ţară. 

Dar, de data aceasta, aceste diminutive 
familiare ale numelui de Elisabeth nu avură 
darul să o facă pe această minunată doamnă 
să apară mai repede decât dacă ar fi strigat- 
o pe numele ei întreg. 

Intendentul Partridge, în persoană, fu cel 
care, ţinându-şi boneta în mână, se arătă în 
faţa holului. Partridge, adresându-se celor 
două persoane cu înfăţişare plăcută care 
stăteau în arcada unei ferestre, ale cărei trei 
părţi cu geamurile în formă de romb ieşeau 
în relief pe faţada locuinţei, spuse: 

— Domnii au strigat-o pe doamna Bess; 
dar doamna Bess nu este în casă. 

— Dar unde este, Partridge? 

— O însoţeşte pe domnişoara Campbell, 
care se plimbă prin parc. 

Şi grav, la un semn făcut de cele două 
persoane, Partridge se retrase. 

Fraţii Sam şi Sib — pe adevăratul lor nume 
de botez Samuel şi Sebastian — erau unchii 
domnişoarei Campbell. 

Scoţieni de viţă veche, scoțieni dintr-un 


străvechi clan din Ținuturile de Sus, ei doi 
împreună numărau ca vârstă o sută douăzeci 
de ani, cu o diferenţă doar de cincisprezece 
luni între Sam, cel mare, şi Sib, cel mai mic. 

Pentru a schiţa numai în câteva trăsături, 
aceste prototipuri de bunătate, devotament, 
onoare, este de ajuns să amintim că întreaga 
lor existenţă şi-o închinaseră nepoatei lor. 
Erau fraţii mamei ei, care, văduvă la un an 
după căsătorie, muri curând, secerată de o 
boală fulgerătoare. Sam şi Sib Melvill 
rămaseră deci pe lumea aceasta singurii 
păzitori ai micei orfane. Uniţi în aceeaşi 
dragoste, nu trăiau, nu gândeau şi nu visau 
decât pentru ea. 

Pentru ea rămăseseră burlaci, fără păreri 
de rău de altfel, fiind din acele fiinţe 
minunate care nu au de jucat alt rol aici, pe 
pământ, decât pe acela de tutori. Şi încă cu 
asta nu am spus tot: cel mai mare devenise 
tatăl, cel mai mic devenise mama copilului. 
Astfel că uneori se întâmpla ca domnişoara 
Campbell să-i salute cu un foarte firesc: 

— Bună ziua, tată Sam! Ce mai faci, 
mamă Sib? 

Cu cine am putea să-i comparăm mai 
potrivit pe aceşti doi unchi — minus 
aptitudinile lor în afaceri — dacă nu cu fraţii 
Cheeryble, cu cei doi caritabili negustori, atât 
de buni, atât de uniţi, atât de afectuoşi, din 
cartierul negustoresc al Londrei, fiinţele cele 
mai perfecte care au ieşit din imaginaţia lui 
Dickens. Ar fi cu neputinţă să se găsească o 
mai potrivită asemănare şi chiar dacă autorul 
acestei povestiri ar trebui să fie acuzat de a 


fi împrumutat portretul lor din capodopera 
Nicolas Nickleby, nimănui nu ar avea de ce 
să-i pară rău. 

Sam şi Sib Melvill, înrudiţi, prin căsătoria 
surorii lor, cu o ramură mai îndepărtată a 
vechii familii Campbell, nu s-au despărţit 
niciodată. Aceeaşi educaţie îi făcuse să 
semene şi din punct de vedere moral. 
Primiseră împreună aceeaşi învăţătură în 
acelaşi colegiu şi în aceeaşi clasă. Cum în 
general emiteau aceleaşi păreri asupra 
tuturor lucrurilor, în termeni identici, unul 
putea totdeauna să încheie fraza celuilalt cu 
aceleaşi expresii, subliniate cu aceleaşi 
gesturi. De fapt, aceste două fiinţe nu formau 
decât una singură, cu toate că în constituţia 
lor fizică existau unele diferenţe, în adevăr, 
Sam era puţin mai înalt decât Sib, Sib puţin 
mai gras decât Sam; dar ar fi putut să 
schimbe între ei părul lor cărunt fără ca să 
ştirbească ceva din expresia onestă a 
chipurilor lor, pe care era întipărită toată 
noblețea descendenților clanului Melvill. 

Mai trebui să adăugăm că, în croiala 
hainelor lor — simple şi de modă veche — în 
alegerea stofelor, — postav bun, englezesc 
— aveau de asemenea gusturi înrudite, în 
afară de faptul că — şi cine ar putea explica 
această uşoară deosebire? — Sam părea să 
prefere albastrul închis şi Sib maronul 
întunecat. 

In adevăr, cine nu ar fi vrut să trăiască în 
intimitatea acestor demni  gentlemeni? 
Obişnuiţi să meargă cu acelaşi pas în viată, 
ei se vor opri, fără îndoială, la mică distanţă 


unul de celălalt, când va veni ceasul opririi 
definitive. în orice caz, aceşti doi din urmă 
stâlpi ai casei Melvill erau solizi. Mai aveau să 
susţină încă multă vreme bătrânul edificiu al 
neamului lor, care data din secolul al 
patrusprezecelea — timpurile epice ale lui 
Robert Bruce! şi Wallace?, epocă eroică în 
timpul căreia Scoţia lupta cu englezii pentru 
independenţă. 

Dar dacă Sam şi Sib Melvill nu mai 
avuseseră prilejul să lupte pentru binele ţării, 
dacă viaţa lor mai puţin agitată se depanase 
în liniştea şi belşugul dat de avere, nu 
trebuie să le facem vreo vină, nici să credem 
că ar fi degenerat. Ei continuaseră, săvârşind 
binele, tradiţiile strămoşilor. 

Astfel că, amândoi sănătoşi, neavând a-şi 
reproşa nicio singură abatere în existenţa lor, 
erau  sortiţi să  îmbătrânească fără ca 
vreodată să devină bătrâni la trup sau la 
minte. 

Poate că aveau totuşi un defect — cine se 
poate lăuda că este perfect? Acela de a-şi 
împodobi conversaţia cu imagini şi citate 
împrumutate de la celebrul castelan 
Abbotsford şi mai ales din poemele epice ale 
lui Ossian?, după care se înnebuneau. Dar 
cine ar putea să le facă din asta o vină în 
ţara lui Fingal şi a lui Walter Scott? 

Pentru a le completa portretul cu o ultimă 
trăsătură, trebuie să amintim că erau mari 


1 Robert Bruce — rege al Scoției. 

2 W. Wallace — erou popular al Scoției (1272— 
1305). 

3 Ossian — bard legendar scoţian, fiul regelui 
Fingal 


amatori de a priza tutun. Or, toată lumea ştie 
că, în Regatul Unit, firma negustorilor de 
tutun reprezintă de cele mai multe ori un 
scoţian voinic cu tabachera în mână, 
împăunându-se în costumul său tradiţional. 
Ei, bine, fraţii Melvill ar fi putut foarte bine 
figura pe una din acele firme mâăzgălite, de 
tablă, care scârţâie la streaşină debitelor. 
Prizau tot atât, ba chiar mai mult decât 
oricine de dincoace ca şi de dincolo de 
Tweed!. Dar, un amănunt caracteristic, nu 
aveau decât o singură tabacheră, într-adevăr 
uriaşă. Acest obiect mobil trecea pe rând din 
buzunarul unuia în buzunarul celuilalt. Era ca 
o legătură în plus între ei. Nu mai este nevoie 
să o spunem că simțeau în aceeaşi clipă — 
de zece ori pe ceas, poate — nevoia de a 
trage pe nas minunata buruiană pe care o 
aduceau din Franţa. Când unul din ei îşi 
scotea tabachera din adâncurile buzunarelor 
sale, însemna că la amândoi le era dor de o 
priză bună şi, dacă strănutau, îşi spuneau 
reciproc: „Domnul să ne binecuvânteze!" 

De fapt, în ceea ce priveşte realităţile 
vieţii, fraţii Sam şi Sib erau ca doi copii; 
destul de puţin la curent cu lucrurile practice 
ale acestei lumi; cu totul nepricepuţi în 
afacerile industriale, financiare sau 
comerciale şi neţinând deloc să le cunoască; 
în politică, în fond, poate, iacobini, păstrând 
unele prejudecăți împotriva dinastiei 
domnitoare de Hanovra, gândindu-se la 
ultimul dintre Stuarţi aşa cum un francez ar fi 
putut să se gândească la ultimul dintre 


1 Tweed — râu care desparte Anglia de Scoţia. 


Valois; în sfârşit, în probleme sentimentale 
încă şi mai puţin pricepuţi. 

Cu toate acestea, fraţii Melvill nu aveau 
decât un gând: să vadă limpede în inima 
domnişoarei Campbell, să-i ghicească cele 
mai ascunse gânduri, să le călăuzească dacă 
ar fi fost nevoie, să le dezvolte dacă ar fi fost 
necesar şi, în cele din urmă, să o mărite cu 
un băiat de treabă, ales de ei, care nu ar fi 
putut să o facă altfel decât fericită. 

Dacă te-ai fi luat după ei, mai bine zis 
dacă i-ai fi auzit vorbind, puteai să crezi că şi 
găsiseră exact tânărul de treabă căruia i-ar fi 
revenit această plăcută sarcină pelumea 
aceasta. 

— Aşadar, frate Sib, Helena a ieşit? 

— Da, frate Sam; dar este ora cinci şi nu 
poate să mai întârzie mult... 

— Şi îndată ce se va întoarce... 

— Cred că ar fi potrivit, frate Sam, să 
avem o discuţie foarte serioasă cu ea. 

— Peste câteva săptămâni, frate Sib, fata 
noastră o să împlinească optsprezece ani. 

— Vârsta Dianei Vernon, frate Sam. Nu 
este ea oare tot atât de fermecătoare ca şi 
adorabila eroină a lui Rob-Roy? 

— Da, frate Sam, şi prin drăgălăşenia 
felului ei de a fi... 

— Prin felul ei de a vorbi... 

— Prin originalitatea ideilor ei... 

— i-o aminteşte mai curând pe Diana 
Vernon decât pe Flora Mac Ivor, marea şi 
impunătoarea figură din Waverley. 

Fraţii Melvill, mândri de scriitorul lor 
naţional, citară încă alte câteva nume de 


eroine din Anticarul, din Guy Mannering, din 
Frumoasa din Perth, din Kenilworth! etc.; dar 
pe toate, după părerea lor, le întrecea Miss 
Campbel. 

— Este ca o trestie tânără care a crescut 
puţin cam repede şi căreia ar trebui... 

— Să-i dăm un tutore, frate Sam. Or, mi s- 
a spus că cel mai bun dintre tutori... 

— Trebuie să fie, evident, un soţ, frate 
Sib, fiindcă, la rândul lui, prinde şi el rădăcină 
în acelaşi pământ... 

— Şi, cum este şi firesc, frate Sam, creşte 
împreună cu trestia pe care o apără! 

Cei doi fraţi-unchi Melvill găsiseră această 
metaforă, luată din Cartea grădinarului 
perfect. Fără îndoială, le părea cât se poate 
de potrivită, fiindcă le aduse acelaşi zâmbet 
de mulţumire pe chipul lor bun. Tabachera 
comună fu deschisă de fratele Sib care îşi 
adânci în ea, cu multă delicateţe, două 
degete; apoi aceasta trecu în mâna fratelui 
Sam care, după ce luă din ea o priză 
serioasă, o puse în buzunar. 

— Aşa că suntem de acord, frate Sam? 

— Ca întotdeauna, frate Sib! 

— Chiar şi asupra alegerii tutorelui? 

— S-ar putea găsi oare unul mai simpatic 
şi mai pe placul Helenei decât acel tânăr 
savant care, în diferite ocazii, ne-a arătat 
bunele sale sentimente? 

— Şi atât de temeinice faţă de ea? 

— într-adevăr, ar fi greu. Instruit, titrat al 
universităţilor din Oxford şi Edimburg... 


1 Romane de Walter Scott. 


— Fizician ca Tynaall?... 

— Chimist ca Faraday?... 

— Cunoscând temeinic raţiunea tuturor 
lucrurilor pe pământ, frate Sam... 

— Şi care nu ar putea fi luat prin 
surprindere în nicio privinţă, frate Sib... 

— Descendent al unei excelente familii din 
comitatul Fife şi, de altfel, posesorul unei 
frumoase averi... 

— Fără să mai vorbim de aspectul său 
foarte plăcut, după părerea mea, chiar dacă 
poartă ochelari cu ramă de aluminiu! 

să fi fost rama ochelarilor acestui erou din 
oţel, nichel sau chiar din aur şi fraţii Melvill 
tot nu ar fi văzut în asta un viciu respingător. 
Este adevărat, aceste aparate optice le stau 
bine tinerilor savanţi, a căror fizionomie, 
oricum un pic serioasă, o completează de 
minune. 

Dar acest titrat al universităţilor mai sus 
menţionate, acest fizician, acest chimist avea 
să-i placă domnişoarei Campbell? Dacă Miss 
Campbell îi semăna Dianei Vernon, Diana 
Vernon, precum se ştie, nu avea pentru al 
său savant văr Rashleigh alt sentiment decât 
cel al unei pure prietenii şi nicidecum nu se 
căsătorea cu el la sfârşitul volumului. 

Bun! Asta însă nu avea, în adevăr, de ce 
să-i neliniştească pe cei doi fraţi. Ei veneau 
în această problemă cu întreaga lor lipsă de 
experienţă de burlaci bătrâni, destul de 
nepricepuţi în asemenea materie. 


2 John Tyndall — fizician irlandez (1820—1893). 
? Michael Faraday — fizician englez (1791— 
1867). 


— S-au şi întâlnit adesea, frate Sib, şi 
tânărul nostru prieten nu a părut nepăsător 
la frumuseţea Helenei! 

— Cred şi eu, frate Sam! Divinul Ossian, 
dacă ar fi trebuit să-i cânte virtuțile, 
frumuseţea şi graţia, ar fi numit-o Moina, 
adică iubită de toată lumea... 

— în cazul în care nu ar fi numit-o Fiona, 
frate Sib, adică frumoasa fără de pereche a 
vremurilor legendare din Ţara Galilor. 

— Nu s-a gândit la Helena noastră, frate 
Sam, când spunea: Ea părăseşte adăpostul în 
care suspina în taină şi apare în toată 
frumusețea ei ca luna pe marginea unui nor 
din Orient... 

—...Şİ strălucirea farmecelor ei o 
înconjoară ca nişte raze de lumină, frate Sib, 
şi zgomotul paşilor ei uşori încântă auzul ca o 
muzică plăcută? 

Din fericire, cei doi fraţi, oprindu-se din 
citatele lor, căzură din cerul puţin noros al 
barzilor în domeniul realităţilor. 

— Cu siguranţă, spuse unul din ei, dacă 
Helena îi place tânărului nostru savant, şi el, 
la rândul lui, nu poate să nu-i placă ei. 

— Şi dacă, în ceea ce o priveşte, frate 
Sam, ea nu a acordat încă atenţia cuvenită 
nenumăratelor lui calităţi cu care a fost atât 
din belşug înzestrat de natură... 

— Frate Sib, asta numai fiindcă noi încă 
nu i-am spus că a venit timpul să se 
gândească la căsătorie... 

— Dar în ziua în care îi vom sugera acest 
lucru, presupunând că ar avea unele rezerve, 
dacă nu în ceea ce îl priveşte pe soţ, atunci 


împotriva căsătoriei... 

— Nu o să întârzie să spună „da", frate 
Sam... 

— Ca şi acel minunat Benedict, frate Sib, 
care, după ce a rezistat mult timp... 

— Sfârşi, în deznodământul piesei Mult 
zgomot pentru nimic, prin a se căsători cu 
Beatrix! 

lată cum cei doi unchi ai lui Miss Campbell 
potriveau lucrurile, şi deznodământul acestei 
combinaţii le părea tot atât de firesc ca şi 
acela din comedia lui Shakespeare. 

Se ridicară amândoi în acelaşi timp. Se 
priveau unul pe altul cu un zâmbet plin de 
înţeles. îşi frecau mâinile în acelaşi ritm. Era 
o afacere ca şi încheiată această căsătorie! 
Ce dificultăţi ar fi putut să se ivească? 
Tânărul le făcuse cererea. Tânăra o să le dea 
răspunsul de care nici nu le trecea prin gând 
să se îndoiască. Toate convenienţele erau 
respectate. Nu mai rămăsese decât să se 
fixeze data. 

In adevăr, avea să fie o frumoasă 
ceremonie. Va avea loc la Glasgow. Nu în 
catedrala Saint-Mungo, de exemplu, singura 
biserică din Scoţia care, împreună cu Saint 
Magnus of Orcades fusese respectată în 
epoca reformei. Nu! Este prea masivă, prin 
urmare prea tristă pentru o căsătorie, care, 
în gândul fraţilor Melvill, trebuia să fie ca o 
înflorire a tinereţii, o strălucire de dragoste. 
Vor alege mai curând Saint Andrew sau Saint 
Enoch, sau chiar Saint George, care se află în 
cartierul cel mai select al oraşului. 

Fratele Sam şi fratele Sib continuau să-şi 


desfăşoare planurile lor sub forma mai 
curând a unui monolog decât a unui dialog, 
fiindcă era mereu aceeaşi depanare de idei, 
exprimată în aceeaşi formă. Tot vorbind, 
observau prin romburile vastului geamlâc 
copacii frumoşi pe sub care se plimba în 
acest moment Mis Campbell, brazdele verzi 
încadrând mici pârâiaşe, cerul acoperit de o 
brumă luminoasă, care pare că este 
caracteristică îndeosebi munţilor Highland 
din Scoţia centrală. Nu se priveau, ar fi fost 
inutil; dar, din când în când, printr-un fel de 
instinct afectuos, se luau de braţ, îşi 
strângeau mâna, ca şi când ar fi vrut să 
întărească şi mai mult comunicarea 
gândurilor lor cu ajutorul vreunui curent 
magnetic. 

Da! Va fi minunat! Vor face lucrurile din 
plin şi cu grandoare. Oamenii sărmani din 
West-George Street — dacă erau, şi unde nu 
se găsesc astfel de oameni? — nu vor fi uitaţi 
la această sărbătoare. Şi dacă prin absurd 
Miss Campbell ar vrea ca totul să se petreacă 
simplu şi o să-i facă să înţeleagă pe unchii ei 
acest lucru, unchii, pentru prima dată în viaţa 
lor, au să ştie prea bine să-i ţină piept. Şi, cu 
mare ceremonie, invitaţii la masa de logodnă 
vor bea, după vechiul obicei, „la stâlpul 
acoperişului". Şi braţul drept al fratelui Sam 
se înălța pe jumătate, în acelaşi timp cu 
braţul drept al fratelui Sib, ca şi când ar fi 
rostit de pe acum faimosul toast scoţian. 

In acea clipă uşa holului se deschise. 
Apăru o fată cu obrazul îmbujorat, fiindcă 
mersese prea repede. Flutura un ziar 


desfăcut. Se îndreptă către fraţii Melvill şi-i 
onoră pe fiecare cu câte două sărutări. 

— Bună ziua, unchiule Sam, spuse ea. 

— Bună ziua, fată dragă. 

— Cum îţi merge, unchiule Sib? 

— Minunat! 

— Helena, spuse fratele Sam, vrem să 
punem ceva la cale... 

— Să puneţi ceva la cale! Ce anume? Ce 
aţi complotat oare, unchilor? întrebă Mis 
Campbell, ale cărei priviri, nu lipsite de 
şăgălnicie, treceau de la unul la altul. 

— îl cunoşti pe tânărul domn Aristobulus 
Ursiclos? 

— îl cunosc. 

— îţi displace? 

— De ce mi-ar displace, unchiule Sam? 

— Atunci îţi place? 

— Pentru ce mi-ar place, unchiule Sib? 

— în sfârşit, fratele meu şi cu mine, după 
o matură chibzuinţă, ne-am gândit să ţi-l 
propunem ca soţ. 

— Să mă mărit! Eu! strigă Miss Campbell, 
eare izbucni în cel mai voios hohot de râs pe 
care ecoul holului îl repetase vreodată. 

— Nu vrei să te măriţi? spuse fratele Sam. 

— La ce bun? 

— Niciodată?... spuse fratele Sib. 

— Niciodată, răspunse Miss Campbell 
luându-şi un aer serios, dezminţit de gura ei 
zâmbitoare, niciodată, unchilor... cel puţin 
atât timp cât nu voi fi văzut... 

— Ce? exclamară fratele Sam şi fratele 
Sib. 

— Atât timp cât nu voi fi văzut Raza 


Verde. 


Capitolul ll 
HELENA CAMPBELL 


Vila locuită de fraţii Melvill şi Miss 
Campbell era situată la trei mile de orăşelul 
Helensburgh, pe malurile Gare-Loch-ului, una 
din acele pitoreşti scobituri săpată la 
întâmplare pe malul drept al râului Clyde. 

In timpul iernii, fraţii Melvill şi nepoata lor 
locuiau la Glasgow, într-o casă veche din 
West-George Street, în cartierul aristocratic 
al oraşului nou, nu departe de Blythsvood 
Square. Rămâneau acolo şase luni pe an, în 
afară de cazul că un capriciu al Helenei — 
căruia ei i se supuneau fără să murmure — 
nu-i târa în vreo călătorie de lungă durată, 
înspre Italia, Spania sau Franţa. în cursul 
acestor călătorii, ei continuau să nu vadă 
decât prin ochii tinerei fete, mergând unde-i 
plăcea ei să meargă, oprindu-se unde-i 
convenea ei să se oprească, neadmirând 
decât ceea ce admira ea. Apoi, când 
domnişoara Campbell închidea albumul în 
care ea îşi consemna, fie dintr-o trăsătură de 
creion, fie dintr-una de peniță, impresiile de 
călătorie, îşi reluau ascultători drumul spre 
Regatul-Unit şi se întorceau, nu fără oarecare 
satisfacţie, în confortabila locuinţă din West- 
George Street. 

Când luna mai ajungea la înaintata vârstă 
de trei săptămâni, fratele Sam şi fratele Sib 
simțeau o nestăpânită dorinţă de a merge la 
ţară. Aceasta o doreau exact în clipa când 


Miss Campbell manifesta ea însăşi dorinţa nu 
mai puţin nestăpânită de a părăsi, odată cu 
Glasgow-ul, zgomotul unui mare oraş 
industrial, de a evada din atmosfera agitată a 
afacerilor care uneori ajungea până în 
cartierul Blythswood Square, de a revedea, în 
sfârşit, un cer mai puţin plin de fum, de a 
respira un aer mai puţin încărcat cu acid 
carbonic decât acela al cerului şi atmosferei 
străvechei metropole, a cărei importanţă 
comercială, lorzii tutunului —  „Tobacco- 
Lords" — au întemeiat-o acum câteva secole. 

Toată casa deci — stăpâni şi servitori — 
pleca la vila de la ţară, la o depărtare de cel 
mult douăzeci de mile. 

Era un loc frumos acest sat Helensburgh. 
A devenit o staţiune balneară, foarte 
frecventată de toţi acei cărora timpul liber le 
permitea să-şi varieze plimbările de la Clyde, 
prin excursii la lacul Katrine şi lacul Lomond, 
scumpe turiştilor. 

La o milă de sat, pe malurile lui Gare- 
Lock, fraţii Melvill îşi aleseseră cel mai bun 
loc pentru a-şi înălța căsuţa lor, dincolo de un 
desiş de copaci minunaţi, în mijlocul unui 
păienjeniş de ape curgătoare, pe un teren 
vălurit, cu un relief potrivit cu aşezarea 
oricărui fel de parc. Umbră răcoroasă, gazon 
înverzit, pilcuri de arbori de tot soiul, brazde 
de flori, păşuni a căror „iarbă igienică" creşte 
special pentru oi privilegiate, eleştee cu 
pânză de apă de un negru limpede străbătut 
de lebede sălbatice, aceste graţioase păsări 
despre care Wordsworth a spus: 

Lebăda-naoit pluteşte, lebăda şi umbra ei! 


În sfârşit, toate minunăţiile pe care natura 
le poate aduna pentru ochi, fără ca mâna 
omului, prin intervenţiile sale, să se trădeze 
— aşa era reşedinţa de vară a acestei bogate 
familii. 

Mai trebuie să adăugăm că, dinspre parc, 
situat mai sus de Gare-Loch, priveliştea era 
fermecătoare. La dreapta, dincolo de golful 
strimt, privirea se oprea mai ales pe această 
peninsulă Rosenheat pe care se înălța o 
frumoasă vilă italiană aparţinând ducelui 
Argyle. La stingă, târguşorul Helensburgh îşi 
desena linia şerpuitoare a caselor de pe 
țărm, dominate de două sau trei clopotniţe, 
cu digul său elegant, prelungit pe apele 
lacului pentru a servi vapoarelor cu aburi, şi 
în fund colinele sale înveselite de câteva 
locuinţe pitoreşti. în faţă, pe malul stâng al 
Glyde-ului, Port-Glasgow, ruinele castelului 
Newark,  Greenok şi  desişul  catargelor, 
împodobite cu pavilioane multicolore, 
alcătuiau o privelişte foarte variată, de care 
ochii nu se desprindeau uşor. 

Şi dacă te urcai în turnul principal al vilei, 
această privelişte era şi mai frumoasă încă, 
prin îndepărtarea celor două orizonturi. 

Acest turn pătrat, cu metereze 
suspendate la trei unghiuri ale platformei 
sale, împodobit cu creneluri şi deschizături 
pentru aruncat obuzele, încins la parapet de 
o dantelă de piatră, se înălța la cel de al 
patrulea unghi printr-o turelă octogonală. 
Acolo se afla catargul pavilionului care se 
ridică pe acoperişul tuturor locuinţelor ca şi 
la pupa tuturor corăbiilor Regatului-Unit. 


Acest soi de donjon de construcţie modernă 
domina astfel toate clădirile care constituiau 
locuinţa propriu-zisă, cu acoperişurile lor 
neregulate, cu ferestrele tăiate la întâmplare 
în ziduri, cu nenumăratele creneluri, faţada 
clădirii depăşind intrările, cu grilajele din faţa 
ferestrelor şi crestelor  dantelate ale 
hornurilor, fantezii adesea graţioase cu care 
arhitectura anglo-saxonă se împodobeşte 
bucuros. 

Or, tocmai pe ultima platformă a turelei, 
sub faldurile culorilor naţionale fluturând în 
briza lui Firth of Clyde, îi plăcea domnişoarei 
Campbell să viseze ore întregi. Ea îşi 
aranjase acolo un plăcut loc de visare, 
deschis ca un observator, unde putea să 
scrie, să citească sau să doarmă pe orice 
timp, la adăpost de vânt, de soare sau de 
ploaie. De cele mai multe ori acolo trebuia să 
o cauţi. Dacă nu era acolo, însemna că 
fantezia ei o făcea să rătăcească pe aleile 
parcului, câteodată singură, uneori însoţită 
de doamna Bess, în cazul în care calul einuo 
purta prin câmpia înconjurătoare, urmată de 
credinciosul Partridge, care şi-l grăbea pe al 
lui ca să nu rămână în urma tinerei lui 
stăpâne. 

Intre numeroasele slugi ale vilei, se cuvine 
să deosebim mai ales pe aceşti doi servitori, 
ataşaţi familiei Campbell din cea mai fragedă 
vârstă. 

Elisabeth — „Luckie", „mama'", aşa cum i 
se spune unei femei de serviciu în Highland 
— număra în această epocă tot atâţia ani 
câte chei avea în păstrare şi nu erau mai 


puţine de patruzeci şi şapte. Era o adevărată 
gospodină, serioasă, ordonată, pricepută, 
care ducea toată casa. Poate că îşi închipuia 
că îi şi crescuse pe cei doi fraţi Melvill, cu 
toate că ei erau cu mult mai în vârstă decât 
ea; dar sigur era că pentru Miss Campbell 
fusese o mamă adevărată. 

Alături de această prețioasă intendentă se 
afla scoţianul Partridge, un servitor cu totul 
devotat stăpânilor săi, totdeauna credincios 
vechilor obiceiuri ale clanului său. Purtând 
tot timpul tradiționalul costum al oamenilor 
de la munte, avea o bonetă albastră, 
vărgată, un „kilt" din pătură care-i cobora 
până la genunchi peste fusta scurtă, un 
„pouch", un fel de gentuţă cu franjuri, 
jambiere înalte susţinute sub un romb de 
curele, brogs! din piele de vacă. 

O doamnă Bess pentru conducerea casei, 
un Partridge ca să o păzească, ce-i trebuie 
mai mult cuiva care vrea să-i fie asigurată 
liniştea pe această lume? 

Aţi remarcat desigur că atunci când 
Partridge răspunsese chemării fraţilor Melvill, 
a spus, vorbind de tânăra fată: Miss 
Campbell. 

Asta înseamnă că dacă bravul scoţian i-ar 
fi spus Miss Helena, adică pe numele ei de 
botez, ar fi comis o abatere de la regulile 
treptelor ierarhice — abatere pe care o 
indică, ca atare, mai ales snobismul. 

Intr-adevăr, niciodată, fiicei mai mari sau 
fiicei unice a unei familii a clanului, chiar din 
leagăn, nu i se spune pe numele de botez. 


1 Brogs — încălțări purtate în Scoţia. 


Dacă Miss Campbell ar fi fost fiica unui 
membru al Camerei lorzilor, i s-ar fi spus lady 
Helena; or, această ramură a Campbaell-ilor, 
căreia ea îi aparţinea, nu era decât colaterală 
şi îndepărtată de aceea directă a cavalerului 
Sir Colin Campbell, a cărui origine urcă până 
la cruciade. De multe secole, ramificaţiile 
pornite din trunchiul comun se îndepărtaseră 
de gloriosul strămoş de care ţineau clanurile 
Argyle, Breadalbane, Lochnell şi alţii; dar 
oricât de îndepărtat ar fi fost acest strămoş, 
Helena, prin tatăl său, simţea curgând în 
vinele ei un pic din sângele acestei ilustre 
familii. 

Totuşi, deşi nefiind decât Miss Campbell, 
ea nu era mai puţin o adevărată scoțiană, 
una din aceste nobile fiice din Thule, cu ochii 
albaştri şi părul auriu, al cărei portret, gravat 
de către Findon sau Edwards şi aşezat în 
mijlocul unor Minna, Brenda, Amy, Robsart, 
Flora Mac Ivor, Diana Vernon, miss Vardour, 
Catherine Glover, Mary Avenel, nu ar fi lipsit 
de frumuseţe acele albume în care englezilor 
le place să-şi adune cele mai frumoase 
personaje feminine ale marelui lor romancier. 

In adevăr, Miss Campbell era 
fermecătoare. Drăgălaşul ei chip cu ochi 
albaştri — albastrul lacurilor din Scoţia, cum 
se spune — era de admirat; statura ei 
potrivită, dar elegantă, mersul puţin mândru, 
expresia feței de cele mai multe ori 
visătoare, dacă nu cumva se ivea o undă de 
ironie care să-i însufleţească trăsăturile, în 
sfârşit, întreaga ei făptură era plină de graţie 
şi distincţie. 


Şi nu numai că Miss Campbell era 
frumoasă, dar era şi bună. Bogată prin unchii 
ei, nu căuta să pară astfel. Milostivă, se silea 
să justifice vechiul proverb celtic: Să fie 
totdeauna plină mina care se deschide. 

Legată în primul rând de ţinutul ei, de 
clanul, de familia ei, era cunoscută ca o 
scoțiană cu trup şi suflet. Ea i-ar fi dat 
întâietate celui mai neînsemnat Sawney! faţă 
de cel mai important John Bull?. Când glasul 
vreunui muntean îi trimitea peste câmpie 
vreo melodie scoțiană, sentimentul ei 
patriotic vibra la fel cu coarda unei harpe. 

De Maistre? a spus: în noi sunt două fiinţe: 
eu şi celălalt. Eu-l lui Miss Campbell era de a 
fi serioasă, socotită, privind viaţa mai mult 
din punctul de vedere al datoriilor decât al 
drepturilor sale. 

Cealaltă parte a fiinţei ei era aceea de a fi 
romantică, puţin înclinată spre superstiții, 
iubind povestirile fantastice care răsar atât 
de firesc în ţara lui Fingal; un pic rudă cu 
Lindamirele, aceste adorabile eroine ale 
romanelor  cavalereşti, cutreiera văile din 
apropiere ca să asculte „cimpoiul din 
Strathdearne", aşa cum numesc scoţienii de 
la munte vântul care suflă prin cărările 
singuratice. 

Fratele Sam şi fratele Sib iubeau în egală 
măsură cele două fațete ale lui Miss 
Campbel; dar trebuie să recunoaştem totuşi 
că dacă prima îi fermeca prin chibzuinţă, cea 
1 Poreclă pentru „scoţian". 

John Bull — compozitor englez (1562—1628). 


3 Joseph de Maistre — scriitor şi filosof francez 
(1753—1821). 


de a doua se întâmpla să-i deruteze uneori 
prin ieșirile neaşteptate, prin  evadările 
capricioase spre albastrul cerului, prin 
cavalcadele ei bruşte în ţara visurilor. 

Şi nu era oare acest al doilea ev cel care, 
la propunerea celor doi fraţi, dăduse un 
răspuns atât de ciudat? 

„Să mă căsătoresc? ar fi.spus cel dintâi... 
Să-l iau în căsătorie pe domnul Ursiclos? O să 
vedem... O să mai vorbim!" 

„Niciodată, atâta timp cât nu voi fi văzut 
Raza Verde"! răspunsese celălalt. 

Fraţii Melvill se priveau fără să înţeleagă 
şi, în timp ce Miss Campbell se instala în 
marele fotoliu gotic din arcada ferestrei: 

— Ce înţelege ea prin Raza Verde? întrebă 
fratele Sam. 

— Şi de ce vrea ea să vadă această Rază? 
răspunse fratele Sib. Pentru ce? O să aflăm. 


Capitolul Ill 
ARTICOLUL DIN MORNING POST 


lată ce putuseră să citească amatorii de 
curiozităţi din domeniul fizicii în ziarul 
Morning Post din acea zi: 

Ați urmărit vreodată apusul soarelui pe un 
orizont de mare? Da, fără îndoială. L-aţi 
urmărit până în clipa în care partea 
superioară a discului său, atingând apa, este 
pe cale de a dispare? Foarte probabil. Dar ați 
remarcat fenomenul care se produce exact în 
Clipa în care strălucitorul astru îşi aruncă 
ultima sa rază, dacă cerul, fără ceață, este 
atunci de o limpezime perfectă? Nu, poate că 


nu. Ei bine, prima dată când veţi avea prilejul 
— se iveşte foarte rar — de a observa acest 
fenomen, nu va fi, cum s-ar putea crede, o 
rază roşie care vă va impresiona retina 
ochiului, ci va fi o rază verde, darde un 
verde minunat, de un verde pe care niciun 
pictor nu-l poate realiza pe paleta sa, de un 
verde pe care natura, nici în nuanțele atât de 
variate ale vegetației, nici în culoarea mărilor 
celor mai limpezi, nu l-a reprodus vreodată! 
Dacă în rai există culoarea verde, nu poate fi 
[decât acest verde, care este, fără îndoială, 
adevăratul verde al speranței! 

Aşa suna articolul din Morning Post, ziarul 
pe care Miss Campbell îl ţinea în mână atunci 
când intră în hol. Această notă o pasionase, 
pur şi simplu. în asemenea măsură încât, cu 
un glas entuziast, citi unchilor săi cele câteva 
rânduri care, într-o formă lirică, cântau 
frumuseţile Razei Verzi. 

Dar, ceea ce Miss Campbell nu le spuse, 
era că, de fapt, Raza Verde se referea la o 
legendă străveche, al cărei sens adânc îi 
scăpase până atunci, o legendă ciudată 
printre multe altele, născută în Highlands şi 
care spune că această rază îl face pe cel care 
a văzut-o să nu se poată înşela în dragoste; 
că apariţia sa are darul de a spulbera iluziile 
şi minciunile; acel ce a avut fericirea să o 
zărească o dată, vede clar în inima lui şi a 
celorlalţi. 

Să-i fie iertat unei tinere scoțiene din 
munţi credinţa plină de poezie pe care venise 
să o reînsufleţească în imaginaţia sa lectura 
acestui articol din Morning-Post. 


Auzind-o pe Miss Campbell, fratele Sam şi 
fratele Sib făcură ochii mari, privindu-se cu 
un fel de uluială. Până acum ei trăiseră fără 
să fi văzut Raza Verde şi îşi închipuiau că se 
putea trăi aşa şi de acum încolo. Se părea 
însă că nu asta era şi părerea Helenei, care 
pretindea să lege cel mai important pas din 
viaţa sa de cercetarea acestui fenomen unic 
între toate. 

— Ah, asta este ceea ce se cheamă Raza 
Verde? spuse fratele Sam clătinând uşor din 
cap. 

— Da, răspunse Miss Campbell. 

— Aceea pe care tu, cu orice preţ, vrei să 
o vezi? spuse * fratele Sib. 

— Pe care o voi vedea cu voia voastră, 
unchilor, şi cât mai curând posibil, dacă nu 
vă este cu supărare! 

— Şi pe urmă, după ce vei fi văzut-o?... 

— După ce voi fi văzut-o, vom putea vorbi 
de domnul Aristobulus Ursiclos. 

Privindu-se pe furiş, fratele Sam si fratele 
Sib îşi zâmbiră cu tâlc. 

— Să mergem să vedem Raza Verde, 
spuse unul din ei. 

— Fără să pierdem o câipă! adăugă 
celălalt. 

În momentul în care se pregăteau să 
deschidă fereastra din hol, Miss Campbell îi 
opri cu un gest. 

— Trebuie să aşteptăm să apună soarele, 
spuse ea. 

— Atunci deseară... răspunse fratele Sam. 

— Şi soarele să apună pe cel mai limpede 
orizont, adăugă Miss Campbell. 


— Ei bine, după cină, vom merge toţi trei 
la vârful Rosenheat... spuse fratele Sib. 

— Sau vom urca foarte simplu în turnul 
vilei, adăugă fratele Sam. 

— Din vârful Rosenheat-ului ca şi din 
turnul vilei, răspunse Miss Campbell, nu este 
alt orizont decât acela al plajei lui Clyde. Or, 
soarele trebuie observat la apusul lui pe linia 
mării şi a cerului. Deci, aviz unchilor mei de 
a-mi oferi acest orizont în cel mai scurt timp. 

Miss Campbell vorbea atât de serios, 
adresându-le în acelaşi timp zâmbetul ei cel 
mai drăgălaş, încât fraţii Melvill nu puteau să 
reziste unei somaţii formulată în aceşti 
termeni. 

— Poate că nu este urgent?... crezu totuşi 
de datoria sa să observe fratele Sam. 

Şi fratele Sib veni în ajutorul său, 
adăugind: 

— Vom avea tot timpul... 

Dar Miss Campbell căltină cu drăgălăşenie 
din cap. 

— Nu vom avea tot timpul răspunse ea, ci, 
dimpotrivă, este urgent! 

— Pentru că... ar fi cumva în interesul 
domnului Aristobulus  Ursiclos?... spuse 
fratele Sam. 

— A cărui fericire, s-ar părea, depinde de 
observarea Razei Verzi... spuse fratele Sib. 

— Fiindcă suntem de pe acum în luna 
august, unchilor, răspunse Miss Campbell, şi 
ceata o să întunece în curând cerul Scoției 
noastre. Fiindcă trebuie să profităm de serile 
frumoase pe care sfârşitul verii şi începutul 
toamnei ni le mai pot încă oferi! Când 


plecăm? 

Era evident că dacă Miss Campbell voia cu 
orice chip să vadă anul acesta Raza Verde, 
nu mai era timp de pierdut. Să se ducă 
imediat în vreun punct al litoralului scoţian 
din partea de vest, să se instaleze cât mai 
confortabil cu putinţă, să vadă în fiecare 
seară apusul soarelui, apoi să pândească 
ultima lui rază — asta era tot ce aveau de 
făcut, fără să mai aştepte nici măcar o zi. 

Poate că atunci, cu puţin noroc, Miss 
Campbell va vedea îndeplinindu-i-se dorinţa 
puţin fantezistă, dacă cerul se va preta la 
observarea fenomenului — ceea ce este cu 
totul rar, aşa cum afirma foarte just Morning 
Post. 

Şi avea dreptate bineinformatul ziar! 

Mai întâi era vorba deci de a căuta şi 
alege o porţiune de pe coasta occidentală, de 
unde fenomenul putea să fie vizibil. Or, 
pentru a-l găsi, trebuia să ieşi din golful 
râului Clyde. 

În adevăr, gurile râului, în largul lui Firth 
of Clyde, erau presărate de obstacole care 
îngrădeau câmpul vizual. Sunt vârfurile Kyles 
de pe insula Bute, insula Arrah, peninsulele 
Knapdale şi Cantyre, Jura, Islay — o imensă 
risipire de stânci sfărâmate în epoca 
geologică şi care fac un fel de arhipelag din 
toată partea occidentală a comitatului 
Argyle. Cu neputinţă de găsit acolo un 
segment de orizont de mare pe care privirea 
să poată surprinde vreun apus de soare. 

Deci, pentru a nu părăsi Scoţia, era 
potrivit să meargă mai la nord sau mai ia 


sud, în faţa unui spaţiu nelimitat, şi asta 
înaintea apusurilor ceţoase de toamnă. 

Puțin o interesa pe Miss Campbell în ce loc 
vor merge. Pe coasta Irlandei, a Franţei, a 
Norvegiei, a Spaniei sau a Portugaliei, ea s-ar 
fi dus indiferent unde, acolo unde astrul 
strălucitor, apunând, i-ar fi salutat cu 
ultimele sale raze — şi dacă aceasta ar fi fost 
sau nu pe placul fraţilor Melvill, ar fi trebuit 
totuşi să o urmeze! 

Cei doi unchi, după ce se consultară din 
priviri, se grăbiră să ia cuvântul. Dar ce 
priviri, însufleţite de o subtilă undă de 
diplomaţie! 

— Ei bine, scumpa mea Helena, spuse 
fratele Sam, nimic mai uşor decât să-ţi 
satisfacem dorinţa! Să mergem la Oban. 

— Este evident că în nicio parte nu vom 
găsi ceva mai bun decât la Oban, adăugă 
fratele Sib. 

— Fie şi Oban, răspunse Miss Campbell. 
Dar la Oban este un orizont de mare? 

— Mai e vorbă! exclamă fratele Sam. 

— Mai degrabă două decât unul! exclamă 
fratele Sib. 

— Ei bine, să plecăm! 

— Peste trei zile, spuse unul din fraţi. 

— Peste două zile, spuse celălalt, care 
socoti potrivit să facă această mică concesie. 

— Nu, chiar mâine, răspunse Miss 
Campbell, ridicându-se în clipa în care suna 
clopoţelul pentru cină. 

— Mâine... da... mâine! adăugă fratele 
Sam. 

— Am vrea să fim plecaţi! replică fratele 


Sib. 

Era adevărat. Şi pentru ce această grabă? 
Fiindcă Aristobulus Ursiclos era exact de 
cincisprezece zile în vacanţă la Oban. Asta 
însemna că Miss Campbell, care nu ştia, se 
va afla în prezenţa acestui tânăr ales dintre 
cei mai savanţi şi, un lucru pe care fraţii 
Melvill nu-l bănuiau, dintre cei mai plicticoşi. 
Ceea ce, gândeau cele două şirete personaje, 
o va face pe Miss Campbell, după ce îşi va fi 
ostenit zadarnic vederea urmărind apusul de 
soare, să renunţe la fantezia sa şi să-şi pună 
mâna în mâna logodnicului său. De altfel, 
chiar dacă Helena ar fi bănuit, ea tot ar fi 
plecat. Prezenţa lui Aristobulus Ursiclos n-ar 
fi avut darul să o stingherească. 

— Bet! 

— Beth! 

— Bess! 

— Betsey! 

— Betty! 

Şirul acestor nume răsună din nou în hol; 
dar de data aceasta doamna Bess îşi făcu 
apariţia şi primi ordinul ca încă de a doua zi 
să fie pregătită pentru o plecare imediată. 

Intr-adevăr, trebuiau să se grăbească. 
Barometrul, care arăta treizeci degete şi trei 
zecimi (769 mm), promitea, pentru o 
anumită durată, un timp frumos. Plecând a 
doua zi dimineaţă, aveau să ajungă încă 
destul de devreme la Oban, pentru a observa 
apusul soarelui. 

Fireşte, în timpul acestor ore, doamna 
Bess şi Partridge fură cei mai ocupați în 
vederea acestei plecări. Cele patruzeci şi 


şapte de chei ale menajerei zăngăneau în 
buzunarul fustei ei, ca şi clopoţeii unui catâr 
spaniol. Ce de dulapuri, ce de sertare de 
deschis, şi mai ales de închis! Poate că vila 
din Helensburgh o să rămână mult timp 
goală. Nu trebuiau oare să se ţină seamă de 
capriciile lui Miss Campbell? Şi dacă acestei 
fermecătoare persoane i-ar plăcea să alerge 
mult şi bine după a sa Rază Verde? Şi dacă 
această Rază Verde, din cochetărie, s-ar 
ascunde? Şi dacă orizonturile din Oban nu 
aveau să ofere toată limpezimea necesară 
acestui gen de observare? Şi dacă va trebui 
să se caute un alt punct astronomic, pe un 
litoral mai meridional decât al Scoției, al 
Angliei, al Irlandei sau chiar al continentului! 
Se pleca mâine, de acord, dar când aveau să 
se întoarcă la vilă? Peste o lună, peste şase, 
peste un an, peste zece ani? 

— Şi de unde i-a venit această idee să 
vadă Raza Verde? întrebă doamna Bess, pe 
care Partridge o ajuta cum putea mai bine. 

— Nu ştiu, răspunse Partridge, dar asta 
trebuie să aibă o anumită importanţă, şi 
tânăra noastră stăpână nu face nimic fără 
socoteală — de altfel, o ştii, mavourneen. 

„Mavourneen" este o expresie care se 
foloseşte bucuros în Scoţia, ceva ce în Franţa 
ar fi egal cu „scumpa mea", şi minunatei 
menajere nu-i displăcea deloc ca bravul 
scoţian să i se adreseze cu acest apelativ. 

— Partridge, răspunse ea, cred, ca şi 
dumneata, că această fantezie a lui Miss 
Campbell, de care habar n-aveam, ar putea 
foarte bine să ascundă vreun gând tainic. 


— Care? 

— Ei! Cine ştie? Dacă nu un refuz, cel 
puţin o amânare a proiectului unchilor săi! 

— în adevăr, reluă Partridge, nu ştiu de ce 
domnilor Melvill le-a căzut cu tronc acest 
domn Ursiclos! Este oare soţul cel mai 
potrivit pentru domnişoara? 

— Fii sigur, Partridge, replică doamna 
Bess, dacă numai pe jumătate nu o să-i fie 
pe plac, nu o să-l ia de bărbat. O să le spună 
un drăgălaş „nu" unchilor ei, dându-le câte o 
sărutare pe fiecare obraz, şi unchii săi vor fi 
foarte surprinşi că s-au putut gândi măcar o 
clipă la acest pretendent, ale cărui pretenţii 
nu sunt deloc pe gustul meu. 

— Nici mie, mavourneen! 

— Vezi dumneata, Partridge, inima lui 
Miss Campbell este ca acest sertar bine 
închis cu o broască de siguranţă. Numai ea 
are cheia şi, ca să o deschizi, trebuie să ţi-o 
dea ea... 

— Sau să-i fie luată! adăugă Partridge, 
zâmbind oarecum cu înţeles. 

— Nu o să i se ia, doar dacă o să vrea ea 
să lase să-i fie luată, răspunse doamna Bess, 
şi vântul să-mi zboare boneta în vârful 
clopotniţei din  Saint-Mungo dacă tânăra 
noastră domnişoară se va mărita cu acest 
domn Ursiclos! 

— Un meridional, exclamă Partridge, care, 
chiar dacă era născut în Scoţia, a trăit 
totdeauna la sud de Tweed! 

Doamna Bess clătină din cap. Aceşti doi 
highlanderi se înțelegeau bine. Pentru ei doi, 
ţinuturile din sud abia dacă făceau parte din 


vechea lor Caledonie, în pofida tuturor 
tratatelor Uniunii. Hotărât lucru, ei nu erau 
deloc partizanii proiectatei căsătorii. Sperau 
ceva mai bun pentru Miss Campbell. Dacă în 
aparenţă existau toate condiţiile, nu părea ca 
acestea să-i mulţumească. 

— Ah, Partridge, reluă doamna Bess, tot 
vechile obiceiuri ale celor de la munte erau 
mai bune şi cred că, făcute după datina 
vechilor noastre clanuri, căsătoriile de 
odinioară se bucurau de mai multă fericire 
decât cele de astăzi. 

— Niciodată nu ai spus ceva mai adevărat, 
mavourneen! răspunse grav Partridge. Atunci 
se punea mai mult preţ pe dragoste şi mult 
mai puţin pe pungă. Banii, fără îndoială, sunt 
foarte buni, dar dragostea este şi mai bună! 

— Da, Partridge, şi, în afară de toate 
astea, trebuiau să se cunoască bine înainte 
de a se căsători! îţi aminteşti ce se petrecea 
la târgul de la Saint-Olla, în Kirkwall? Tot 
timpul cât dura, de la începutul lunii august, 
tinerii se întovărăşeau în perechi şi aceste 
perechi erau numite „frate şi soră de întâi 
august". Frate şi soră — asta mu te 
pregăteşte încetul cu încetul să devii soţ şi 
soţie? Şi poftim, iată-ne exact în ziua în care 
altădată se deschidea târgul de la Saint-Olla. 

— Să te audă Domnul! răspunse Partridge. 
Chiar şi domnul Sam şi domnul Sib, dacă s-ar 
fi întovărăşit cu vreo drăguță sco- 

ţiană, nu ar fi scăpat deloc soartei 
obişnuite şi Miss Campbell ar fi numărat 
acum în familie două mătuşi mai mult, 

— De acord, Partridge, răspunse doamna 


Bess, dar încearcă s-o întovărăşeşti astăzi pe 
Miss Campbell cu domnul Ursiclos, şi să 
curgă Clyde în sus de la Helensburgh la 
Glasgow dacă asocierea lor nu ar fi desfăcută 
după vreo opt zile! 

Fără să insistăm asupra incovenientelor 
pe care le putea oferi această familiaritate 
autorizată de obiceiurile din Kirkwall, care de 
altfel acum a dispărut, trebuie să ne 
mărginim a spune că faptele ar fi putut da 
dreptate doamnei Bess. Dar, în sfârşit, Miss 
Campbell şi Aristobulus Ursiclos nu erau 
deloc,,frate şi soră de întâi august", şi dacă 
vreodată căsătoria lor avea să se facă, 
logodnicii nu aveau să se cunoască aşa cum 
s-ar fi cunoscut dacă ar fi trecut prin probele 
târgului de la Saint-Olla! 

Orice ar fi, târgurile sunt făcute pentru 
afaceri şi nu pentru căsătorii. Trebuie să-i 
lăsăm cu regretele lor pe doamna Bess şi 
Partridge care, tot vorbind, nu pierdeau 
niciun minut. 

Plecarea era hotărâtă. Locul de vilegiatură 
fusese ales. în ziarele high-life-ului, la 
rubrica,,deplasări şi vilegiaturi" cei doi fraţi 
Melvill şi Miss Campbell aveau să figureze de 
a doua zi, pentru staţiunea balneară Oban. 
Dar cum avea să se facă deplasarea? 
Aceasta era problema care trebuia rezolvată. 

Două căi diferite permit să ajungi la acest 
orăşel situat pe strâmtoarea Mull, câteva 
sute de mile la nord-vest de Glasgow. 

Prima este un drum pe pământ. Te duci la 
Bowling, apoi prin Dumbarton şi malul drept 
al râului Leven ajungi la Balloch, 


extremitatea Lomond-ului; traversezi cel mai 
frumos lac al Scoției, cu cele treizeci de 
insule ale sale, între istoricele sale maluri 
pline de amintirea Mac-Gregor-ilor şi Mac- 
Farlane-ilor, în plină ţară a lui Rob-Roy şi 
Robert Bruce; ajungi la Dalmaly; de acolo, pe 
un drum care se desfăşoară pe o coastă a 
muntelui, cel mai adesea la jumătatea 
coastei, dominând torente sau fiorduri peste 
primele înălţimi ale lanţului Grampianilor, în 
mijlocul văgăunilor năpădite de buruieni, 
presărate cu brazi, stejari, molifţi şi 
mesteceni, turistul fermecat coboară la 
Oban, al cărui litoral nu e cu nimic mai prejos 
decât cel mai pitoresc litoral din tot 
Atlanticul. 

Este o excursie minunată, pe care orice 
călător în Scoţia a făcut-o sau ar trebui să o 
facă; dar un orizont de mare nu se află pe 
acest parcurs. Aşa că fraţii Melvill, care îi 
propuseseră lui Miss Campbell să ia acest 
drum, rămaseră cu propunerea. 

A doua cale este în acelaşi timp fluvială şi 
maritimă. Să cobori pe Clyde până la golful 
căruia îi dăduse numele, să navighezi între 
insule şi insulițe din acest capricios arhipelag 
ca o enormă mină scheleletică aşezată pe 
această parte a oceanului, apoi să te întorci 
prin partea dreaptă a acestei mâini până la 
portul Oban, era ceva care putea să o 
ispitească pe Miss Campbell, pentru care 
minunatul ţinut al lacului Lomond şi al lacului 
Katrine nu mai avea vreun secret. De altfel, 
printre insule, departe de strâmtori şi golfuri, 
către apus, erau spaţii libere; perimetrul era 


subliniat acolo printr-o dungă de apă. Ei bine, 
la apusul soarelui, în timpul ultimei ore ale 
acestei călătorii pe apă, dacă orizontul nu era 
înnegurat, ar fi fost oare cu neputinţă să 
zăreşti această Rază Verde a cărei proiecţie 
dura doar o cincime de secundă? 

— înţelegi, unchiule Sam, spuse Miss 
Campbell, înţelegi, unchiule Sib, nu trebuie 
decât o clipă! Deci, dacă am văzut ce vreau 
să văd, călătoria s-a terminat şi este inutil să 
mergem să ne instalăm la Oban. 

Dar tocmai acest lucru nu convenea 
fraţilor Melvill. Ei voiau să se instaleze pentru 
câtva timp la Oban — ştim pentru ce — şi nu 
țineau ca o prea promptă apariţie a 
fenomenului să le-strice planurile. 

Totuşi, fiindcă Miss Campbell avea 
cuvântul cel mai greu la acest capitol şi 
fiindcă ea se pronunţă pentru calea 
maritimă, fu aleasă această din urmă, 
preferată celei terestre. 

— Să o ia dracu pe această Rază Verde! 
spuse fratele Sam, când Helena părăsi holul. 

— Şi cei care au inventat-o! răspunse 
fratele Sib. 


Capitolul IV 
COBORAND PE CLYDE 


A doua zi, 2 august, la prima oră, Miss 
Campbell, însoţită de fraţii Melvill, urmată de 
Partridge şi de doamna Bess, se urca în tren 
la staţia de cale ferată din Helensburgh. 
Trebuia să se ducă la Glasgow să ia vaporul 
cu aburi care, în ruta sa zilnică de la 


metropolă la Oban, nu făcea escală în acest 
punct al coastei. 

La ora şapte, trenul îi lăsa pe cei cinci 
călători în gara de sosire din Glasgow şi o 
trăsură îi conduse la Broomielaw Bridge. 

Acolo steamerul Columbia îşi aştepta 
călătorii; din cele două coşuri ale sale ieşea 
un fum negru care se amesteca cu ceața încă 
deasă de pe Clyde; dar toţi aceşti aburi 
matinali începeau să se destrame şi discul 
plumburiu al soarelui se şi colora cu câteva 
nuanţe aurii. Ziua promitea să fie frumoasă. 

Îndată ce bagajele le fură duse la bord, 
Miss Campbell şi tovarăşii săi se îmbarcară. 

În acel moment clopotul îşi trimetea, 
pentru cei întârziaţi, a treia şi ultima 
chemare. Apoi mecanicul îşi porni maşina, 
paletele roţilor, împinse înainte şi înapoi, 
stârniră mari învolburări de apă gălbuie, 
răsună un şuierat prelung, odgoanele fură 
ridicate şi Columbia alunecă repede pe firul 
curentului. 

În Regatul-Unit, nu ar fi frumos din partea 
turiştilor dacă s-ar plânge. Peste tot 
companiile maritime pun la dispoziţia lor 
vapoare minunate. Nu există un cât de 
subţire fir de apă, un cât de mic lac, un cât 
de infim golf care să nu fie brăzdat în fiecare 
zi de elegante vapoare cu aburi. Nu-i de 
mirare deci că din acest punct de vedere 
Clyde era cel mai favorizat. De asemeni, de-a 
lungul  Broomielaw-Street-ului, în  calele 
Steam-boat-quay-ului, steamerele, cu 
tambururile lor vopsite în cele mai vii culori, 
în care auriul se întrece cu roşul aprins, 


aşteaptă tot timpul sub presiune, gata 
oricând să plece în toate direcţiile. 

Columbia nu făcea excepţie de la această 
regulă. Foarte lungă, foarte ascuţită în partea 
din faţă, foarte elegantă în toate liniile ei, 
înzestrată cu o maşină puternică acţionând 
roţi cu un mare diametru, era un vas de 
cursă lungă. în interior, saloane şi săli de 
mâncare cu tot confortul posibil, puntea, un 
imens spardeck! adăpostit de o prelată cu 
lambrechinuri înguste, cu bănci şi scaune cu 
perne moi, o adevărată terasă înconjurată de 
o elegantă balustradă, punte de pe care 
pasagerii aveau o minunată privelişte şi aer 
curat. 

Călătorii nu lipseau. Veneau cam de peste 
tot, din Scoţia ca şi dur Anglia. Această lună 
august este prin excelenţă luna excursiilor. 
între toate, cele de pe Clyde şi Hebride sunt 
alese cu precădere. Se aflau acolo 
nenumărate familii, tinere fete foarte vesele, 
tineri mai liniştiţi, copii obişnuiţi de mici cu 
surprizele turismului; apoi pastori, totdeauna 
foarte numeroşi la bordul steamerelor, cu 
pălăriile lor tari pe cap, cu lunga lor 
redingotă neagră cu guler drept, cu dunga 
albă a cravatei la gulerul vestei; apoi mai 
mulţi fermieri purtând boneta scoțiană şi 
amintind prin felul lor de a fi puţin greoi pe 
vechii Bonnet-lairds? de acum şase zeci de 
ani; în sfârşit, o jumătate de duzină de 
străini, din acei nemți care nu pierd nimic din 
1 Spardeck — punte care se întinde de la un 
capăt la altul al vaporului (în limba engleză în 


text). 
2 Moşieri. 


greutate chiar dacă sunt departe de 
Germania şi doi-trei din acei francezi care nu- 
şi părăsesc extraordinara lor amabilitate nici 
chiar în afara Franţei. 

Dacă Miss Campbell s-ar fi asemănat celor 
mai mulţi dintre compatrioţii săi care, îndată 
ce se îmbarcau, se aşezau în vreun colţ şi nu 
se mai clinteau de acolo tot timpul călătoriei, 
nu ar fi văzut din malurile Clyde-ului decât 
ceea ce i-ar fi trecut prin faţa ochilor, fără 
măcar să-şi mişte capul. Dar ei îi plăcea să se 
ducă, să vină, când în partea din spate a 
steamerului, când în partea din faţă, privind 
oraşele, orăşelele, satele, cătunele cu care 
sunt presărate de la un capăt la altul aceste 
maluri. Din această pricină fratele Sam şi 
fratele Sib, care o întovărăşeau, 
răspunzându-i,  aprobându-i observațiile, 
confirmându-i remarcile, nu putură să se 
odihnească nici măcar un ceas între Glasgow 
şi Oban. De altfel, nici nu le trecea prin gând 
să se plângă, asta făcea parte din funcţia lor 
de păzitori şi o urmau din instinct, luând din 
când în când câte o priză bună de tutun ce-i 
ţinea bine dispuşi. 

Doamna Bess şi Partridge, care se 
aşezaseră în partea din faţă a spardeck-ului, 
discutau prieteneşte despre timpurile 
trecute, despre obiceiurile pierdute, despre 
vechi clanuri în destrămare. Unde erau acele 
secole de altădată, apuse pentru totdeauna? 
în acea epocă, orizonturile limpezi ale lui 
Clyde nu dispăreau în spatele fumului de 
cărbune al uzinelor, malurile lui nu răsunau 
de loviturile  înfundate ale  ciocanelor 


pneumatice, apele lui liniştite nu erau 
tulburate niciodată de efortul câtorva mii de 
cai-aburi! 

— O să se întoarcă acest timp, şi poate că 
mai curând decât gândim! spuse doamna 
Bess pe un ton convins. 

— Sper, răspunse grav Partridge, şi, odată 
cu venirea lui, vom revedea şi vechile tradiţii 
ale strămoşilor noştri. 

În acest timp, malurile Clyde-ului alergau 
cu repeziciune prin faţa ochilor, în urma 
Columbiei, aidoma unui peisaj în mişcare. 
La dreapta se arăta satul Patrick, la gura 
râului Kelvin, şi docurile imense, destinate 
construcţiei corăbiilor de fier care sunt 
gemenele celor din Govan, situate pe malul 
opus. Ce zgomot de fierărie, ce de trâmbe de 
fum şi aburi, atât de neplăcute urechilor şi 
ochilor lui Partridge şi ai tovarăşei sale! 

Dar încetul cu încetul toată această larmă 
industrială şi toată această ceaţă de cărbune 
avea să ia sfârşit. în locul şantierelor, al 
calelor acoperite, al coşurilor înalte de 
fabrici, al acelor uriaşe schelete de fier care 
se aseamănă cu cuştile unei menajerii de 
mastodonţi, apărură căsuțe cochete, 
vilişoare ascunse printre 

Castelul Dumbarton 

arbori, vile de tip anglo-saxon împrăştiate 
pe colinele verzi. Era ca o neîntreruptă 
înşiruire de case de tară şi de castele, care 
se desfăşura de la un oraş la altul. 

După vechiul burg regal Renfrew, aşezat 
pe stânga fluviului, se profilară, la dreapta 
colinele împădurite ale  Kilpatrick-ului, 


deasupra satului cu acest nume, prin fata 
căruia niciun irlandez nu poate să treacă fără 
să se descopere; acolo s-a născut Sfântul 
Patrice, protectorul Irlandei. 

Clyde, din fluviul care era până atunci, 
începea să devină un adevărat braţ de mare. 
Doamna Bess şi Partridge salutară ruinele 
Dunglas-Castle,  rechemând în memorie 
unele vechi amintiri din istoria Scoției; dar ei 
îşi întoarseră ochii de la obeliscul ridicat în 
cinstea lui Harry Bell, inventatorul primului 
vapor mecanic, ale cărui roţi tulburau aceste 
ape liniştite. 

Câteva mile mai departe, turiştii, cu 
Murrayi-ul lor în mână, contemplau castelul 
Dumbarton, care se înalţă la mai mult de 
cinci sute de picioare pe stânca lui de bazalt. 
Din cele două conuri ale vârfului său, cel mai 
înalt poartă şi acum numele de „Tronul lui 
Wallace" unul din eroii luptelor pentru 
independenţă. 

In acel moment, din înaltul pasarelei, un 
gentleman, fără ca să-l fi rugat cineva, dar şi 
fără ca cineva să fi gândit că este nepotrivit, 
se crezu dator să ţină o mică conferinţă 
istorică pentru instruirea tovarăşilor lui de 
călătorie. 

O jumătate de oră mai târziu, nu mai era 
permis nici unui singur călător de pe 
Columbia — doar dacă nu cumva era surd — 
să ignore faptul că, foarte probabil, romanii 
fortificaseră Dumbarton-ul; că această stâncă 
istorică se transformase, la începutul 


1 Murray John — editor englez (1778—1843); 
aici, în sens de ediție. 


secolului al treisprezecelea, în fortăreață 
regală; că, beneficiind de pactul cu Uniunea, 
se numără printre cele patru cetăţi ale 
regatului Scoției, care nu pot fi dărâmate; că 
din acest port a plecat în 1548 spre Franţa 
Măria Stuart, a cărei căsătorie cu Francisc al 
1l-lea avea să o facă „regină pentru o zi"; că, 
în sfârşit, în 1815, până când guvernul 
Castlereagh să se hotărască să-l exileze pe 
insula Sfânta Elena, Napoleon a trebuit să fie 
închis aici. 

— lată ceva foarte instructiv, spuse fratele 
Sam. 

— Instructiv şi interesant, răspunse fratele 
Sib. Acest gentleman merită toate elogiile 
noastre! 

Şi de fapt, cei doi unchi socotiseră că nu 
trebuie să piardă niciun singur cuvânt din 
conferinţă. Aşa că se crezură datori să-i 
mulţumească profesorului improvizat. 

Absorbită în gândurile sale, Miss Campbell 
nu auzise nimic din această lecţie de istorie 
curentă. Asta, cel puţin deocamdată, nu avea 
darul să o intereseze. Nu aruncă nici măcar o 
privire, la dreapta fluviului, ruinelor castelului 
Cardroşs, unde a murit. Robert Bruce. Un 
orizont de mare, iată ce căutau zadarnic: 
ochii săi; dar nu-l puteau zări, înainte ca 
vasul să se fi desprins din această 
succesiune de maluri, promontorii şi coaste 
care mărgineau golful Clyde. De altfel, 
steamerul trecea atunci prin dreptul 
orăşelului Helensburgh. Portul Glasgow, 
resturile castelului Newark, peninsula 
Rosenheat, toate acestea tânăra castelană le 


vedea în fiecare zi de la ferestrele vilişoarei 
sale. în asemenea chip încât se întreba dacă 
nu cumva steamerul nu plutea pe 
capricioasele ape din parc. 

Şi de altfel, de ce ar fi rătăcit gândurile ei 
printre sutele de corăbii care se îngrămădesc 
unele în altele în bazinurile Greenock, la gura 
fluviului? Ce o interesa pe ea că nemuritorul 
Watt! se născuse în acest oraş de patruzeci 
de mii de locuitori, care este ca o anticameră 
industrială şi comercială a Glasgow-ului? 
Pentru ce, trei mile mai departe, să-şi fi oprit 
privirile la stânga pe satul Gourock, la 
dreapta pe satul Dunoon, pe fiordurile 
dantelate şi sinuoase care muşcă atât de 
adânc  cordoanele _litoralelor comitatului 
Argyle, scobite ca şi coasta Norvegiei? 

Nu! Miss Campbell căuta nerăbdătoare din 
ochi ruinele turnului Leven. Se aştepta ea să 
apară vreun spiriduş? Nicidecum, dar voia ca 
ea să fie prima care să zărească farul Clock 
care luminează ieşirea din Firth of Clyde. 

Farul apăru în sfârşit, ca o lampă uriaşă, 
după cotitura țărmului. 

— Clock, unchiule Sam, spuse ea, Clock, 
Clock! 

— Da, Clock! răspunse fratele Sam cu 
promptitudinea unui ecou de munte. 

— Marea, unchiule Sib! 

— într-adevăr, marea, răspunse fratele 
Sib. 

— Cât este de frumoasă! repetară cei doi 
unchi. S-ar fi putut crede că o vedeau pentru 
prima dată! 


1 james Watt — inginer scoţian (1736—1819). 


Nu era cu putinţă să se înşele: la 
deschiderea golfului era, într-adevăr un 
orizont de mare. 

In acest timp, soarele nu depăşise încă 
jumătate din cursa lui zilnică. Sub a cincizeci 
şi şasea paralelă, trebuia să treacă deci cel 
puţin şapte ore înainte ca el să dispară în 
valuri, şapte ore de nerăbdare pentru Miss 
Campbell! De altfel, acest orizont se desena 
în sud-vest, adică pe un segment de arc pe 
care strălucitorul astru îl atinge în treacăt în 
epoca solstițiului de iarnă. Nu acolo deci 
trebuia căutată apariţia fenomenului; mai 
degrabă la vest şi chiar puţin către nord, 
fiindcă primele raze din luna august preced 
cu şase săptămâni echinocțiul din 
septembrie. 

Dar ce importanţă avea! Marea era cea 
care se desfăşura acum în faţa privirii lui 
Miss Campbell. Peste spaţiul dintre insulele 
Cumbray, dincolo de marea insulă Bute, al 
cărei profil era  îndulcit de o uşoară 
estompare, dincolo de micile creste ale 
AislaCraig-ului şi ale munţilor Arran, linia 
cerului şi a apei se înscria în larg, cu precizia 
unei linii făcută cu trăgătorul de compas. 

Absorbită cu totul de gândul său, Miss 
Campbell se uita într-acolo fără să scoată o 
vorbă. Cum sta pe pasarelă, nemişcată, 
soarele îi răsfrângea la picioare o umbră 
foarte scurtă. Părea că măsoară lungimea 
arcului care o mai despărţea de punctul în 
care discul lui strălucitor se va înmuia în 
apele arhipelagului Hebridelor... Fie ca cerul, 
până în acea clipă atât de limpede, să nu fie 


tulburat de aburii apusului. 

Un glas o trezi din visare. 

— Este ora, spuse fratele Sib. 

— Ora, care oră, unchilor? 

— Ora mesei, spuse fratele Sam. 

— Să mergem să mâncăm! răspunse Miss 
Campbell. 


Capitolul V 
DE PE UN VAPOR PE ALTUL 


După prânzul cu mâncăruri şi reci, şi calde 
— o foarte bună masă după moda engleză — 
care fu servit în sufrageria de pe Co/umbia, 
Miss Campbell şi fraţii Melvill se urcară din 
nou pe punte. 

Când îşi reluă locul pe spardeck, Helena 
nu-şi putu reține o  exclamaţie de 
dezamăgire. 

— Şi orizontul meu! spuse ea. 

Trebuie să fim de acord, orizontul ei nu 
mai era acolo. Dispăruse de câteva minute. 
Steamerul, întorcându-se către nord, urca în 
acel moment de-a lungul strâmtorii Kyles of 
Bute. 

— Asta-i rău, unchiule Sam! spuse Miss 
Campbell cu o mutrişoară mustrătoare. O s-o 
ţin minte, unchiule Sib! 

Cei doi fraţi nu ştiau ce să răspundă; şi cu 
toate acestea nu ei puteau fi învinuiți dacă 
Columbia, după ce îşi schimbase direcţia, ° 
se îndrepta acum spre nord-vest. 

In adevăr, erau două drumuri foarte 
diferite pentru a merge pe mare de la 
Glasgow la Oban. 


Unul, cel pe care nu-l luase Co/umbia, era 
mai lung. După ce făcea escală la Rothesay, 
capitala insulei Bute, dominată de vechiul 
castel din secolul unsprezece, încadrată la 
vest de văi înalte care o apărau de vânturile 
aspre dinspre mare, steamerul continua să 
coboare golful Clyde, apoi să meargă de-a 
lungul litoralului de răsărit al insulei, să 
treacă prin faţa marei şi micii Cumbray şi să 
înainteze în această direcţie până la partea 
meridională a insulei Arran care aparţine 
aproape în întregime ducelui de Hamilton, de 
la baza stâncilor până la vârful lui Goatfell, la 
aproape opt sute de metri deasupra nivelului 
mării. Atunci timonierul învârtea o dată 
cârma, linia fixă a compasului era pusă la 
unsprezece grade şi cincisprezece minute 
vest, iar vasul trecea pe lângă insula Arran, 
ocolea peninsula Cantyre, care arată ca un 
deget, mergea în susul coastei occidentale, 
se înfunda în Gighapassage prin strâmtoarea 
Suud, săpată între insulele Islay şi Jura, şi 
ajungea la acel sector larg deschis a lui Firth 
of Lorn al cărui unghi îngustat se închide 
puţin mai sus de Oban. 

In fond, dacă Miss Campbell avea unele 
motive să se plângă că vaporul nu luase 
acest drum, poate că şi unchii, la rândul lor, 
aveau ce să regrete. în adevăr, mergând de- 
a lungul litoralului insulei Islay, le-ar fi apărut 
în faţă vechea reşedinţă a Mac Donald-ilor, 
care, la începutul secolului şaptesprezece, 
învinşi şi izgoniți, trebuiră să cedeze locul 
Campbell-ilor. în faţa locului unde se 
petrecuse un fapt istoric care-i atingea atât 


de aproape, fraţii Melvill, fără să mai vorbim 
de doamna Bess şi de Partridge, şi-ar fi simţit 
inima bătând la unison. 

Cât despre Miss Campbell, acel orizont 
atât de regretat ar fi stăruit mai multă vreme 
în faţa privirilor sale. 

În adevăr, de la vârful Arran până la 
promontoriul Cantyre, marea este la sud. De 
la Mull din Cantyre până la extremitatea 
insulei Islay, marea este la vest, adică 
această  imensitate lichidă pe care o 
mărgineşte, la o distanţă de trei mii de mile 
de acolo, numai coasta americană. 

Dar acest drum este lung, uneori mai 
greu, dacă nu chiar periculos, şi a trebuit să 
se ţină seama de turiştii pe care-i 
înspăimântă eventualitatea unei traversări, 
adesea  neîndurătoare, când trebuie să 
înfrunţi o hulă puţin cam mare în aceste 
regiuni ale Hebridelor. 

Aşa că, inginerii — Lesseps!, cel care 
vedea totul în mic — s-au gândit să facă din 
această peninsulă, Cantyre, o insulă. Datorită 
lucrărilor lor a fost săpată partea de nord a 
canalului Crinan; el scurtează călătoria cu cel 
puţin două sute de mile şi pentru a-l traversa 
nu sunt necesare mai mult de trei, patru ore. 

Pe această cale avea să-şi termine 
Columbia călătoria de la Glasgow la Oban, 
între lacuri prelungi şi strâmtori, neoferind 
alte privelişti decât țărmurile de prundiş, 
păduri, munţi. Dintre toţi călătorii, fără 
îndoială că Miss Campbell fu singura care 


1 F, Lesseps — diplomat francez (1805—1894), 
cel care a inițiat săparea canalului de Suez. 


regreta celălalt itinerariu; dar fu nevoită să 
se resemneze. De altfel, acest orizont de 
mare nu avea ea să-l regăsească oare puţin 
mai departe, dincolo de canalul Crinan, 
câteva ore mai târziu şi mult mai înainte ca 
soarele să-l fi atins cu discul său? 

In clipa în care turiştii, care întârziaseră în 
„livingroom", se urcau din nou pe punte, 
Columbia, la intrarea prelungului lac Ridden, 
trecu foarte aproape de micuța insulă 
Elbangreig, ultima fortăreață în care s-a 
refugiat ducele Argyle, înainte ca acest erou, 
zdrobit în lupta pentru eliberarea politică şi 
religioasă a Scoției, să se fi dus la Edinburg 
să şi ofere capul ghilotinei scoțiene. Apoi 
steamerul reveni către sud, cobori prin 
strâmtoarea Bute, în mijlocul acelei minunate 
privelişti de insule golaşe sau împădurite, ale 
căror contururi aspre erau estompate de o 
uşoară ceaţă. în sfârşit, după ce mersese de- 
a lungul capului Ardlamont, se îndreptă din 
nou spre nord, peste lacul Fyne, lăsă la 
stânga satul East-Tarbert pe coasta Cantyrei, 
depăşi capul  Ardnishaig şi ajunse la 
târguşorul Lochgilphead, la intrarea pe 
canalul Crinan. 

In acest loc trebuiră să părăsească 
Columbia, prea mare pentru a putea naviga 
pe canal. Această străpungere, ale cărei 
pante sunt compensate de cincisprezece 
ecluze, nu poate primi pe parcursul celor 
nouă mile lungime decât vase înguste, de 
mic tonaj. 

Linnet, un vaporaş cu aburi, îi aştepta pe 
pasagerii de pe Columbia. Transbordarea se 


operă în câteva minute. Fiecare se instala nu 
prea în voie pe spardeck-ul steamerului, în 
timp ce un „bagpiper'", un cântăreţ din 
cimpoi, îmbrăcat în costum naţional, făcea 
să-i  răsune instrumentul. Nimic mai 
melancolic decât aceste melodii ciudate pe 
fondul monoton al celor trei başi, a căror 
desfăşurare nu foloseşte decât intervalele 
unei game majore căreia Îi lipseşte sensibila, 
ca în vechile melodii din secolul trecut. 

Minunată este călătoria pe acest canal, 
când tăiat printre maluri înalte, când 
aruncându-se pe coasta unei coline acoperită 
cu buruieni, ici prelungindu-se în plină 
câmpie, colo închis între pereţi strimţi ca ai 
unui scoc de moară. în bazin vaporaşul se 
opreşte un moment. în timp ce pontonierii 
manevrează repede vasul dintr-un lac în 
altul, tinerii, băieţi şi fete, copii de prin acele 
locuri, vorbind acel idiom din Ţara Galilor de 
care se foloseau odinioară celții, limbaj 
adesea cu neputinţă de înţeles chiar de către 
englezi, vin să ofere cuviincios turiştilor lapte 
proaspăt muls. 

După şase ore — cu o întârziere de două 
ore din pricina unei ecluze care nu funcţiona 
bine — cătunele, fermele din această regiune 
puţin tristă, nesfârşitele mlaştini Add, care se 
întind pe partea dreaptă a canalului, erau 
lăsate în urmă. După ce trecea de satul 
Ballanoch, Linnet se oprea puţin. Se opera a 
doua transbordare. Călătorii de pe Columbia, 
deveniți pasagerii de pe Glengarry, urcau din 
nou spre nord-vest pentru a ieşi din golful 
Crinan şi a trece apoi pe lângă vârful pe care 


se înalţă vechiul castel feudal Duntroon- 
Castle. 

După apariţia de o clipă la cotitura insulei 
Bute, linia mării nu se mai ivise. 

Uşor de ghicit cât de nerăbdătoare trebuie 
să fi fost Miss Campbell. Pe aceste ape 
înconjurate de toate părţile de uscat s-ar fi 
putut crede în plină Scoţie, în regiunea 
lacurilor, în mijlocul ținuturilor lui Rob-Roy. 
Peste tot insule pitoreşti cu colinele lor 
domoale, cu desişurile de mesteceni şi 
molizi. 

În sfârşit, Glengarry depăşi vârful din nord 
al insulei Jura şi marea se arătă până la 
temelia cerului, între acest vârf şi mica insulă 
Scârba care se profilează clar. 

— lat-o, scumpa mea Helena! spuse 
fratele Sam a cărui mână se întinse spre 
vest. 

— Nu este vina noastră, adăugă fratele 
Sib, dacă aceste blestemate insule au 
ascuns-o pentru un moment ochilor tăi! 

— Sunteţi cu totul iertaţi, unchilor, 
răspunse Miss Campbell, dar să nu ni se mai 
întâmple! 


Capitolul VI 
VALTOAREA CORRYVREKAN 


Erau orele şase seara. Soarele nu 
parcursese încă decât patru cincimi din 
drumul lui. Glengarry avea să ajungă cu 
siguranţă la Oban, înainte ca astrul zilei să se 
fi culcat în apele Atlanticului. 

Miss Campbell era deci îndreptăţită să 


creadă că i se va împlini dorinţa chiar în acea 
seară. în adevăr, cerul fără nori sau ceaţă 
părea făcut exact pentru observarea acelui 
fenomen şi orizontul avea să mai rămână 
vizibil între insulele Oronsay, Colonsay şi 
Mull, în timpul acestei ultime părţi a 
călătoriei. 

Dar un incident cu totul neprevăzut avea 
să întârzie puţin drumul steamerului. 

Miss Campbell, obsedată de ideea ei fixă, 
nemişcată în acelaşi loc, nu pierdea din ochi 
linia circulară care se desfăşura între cele 
două insule. Acolo unde se întâlnea cu cerul, 
reverberaţia schiţa un triunghi de argint ale 
cărui ultime nuanţe se stingeau pe flancul 
steamerului G/engarry. 

Fără îndoială că Miss Campbell era la bord 
singura ale cărei priviri erau cu încăpățânare 
aţintite asupra acestei părţi a orizontului; de 
aceea fu singura care să observe cât de 
agitată părea să fie apa între limba de 
pământ care înainta în mare şi insula Scârba. 
în acelaşi timp ajungea până la ea un zgomot 
îndepărtat de valuri care se izbeau unele de 
altele. Cu toate acestea, suprafaţa apei, 
aproape vâscoasă, pe care o despica etrava 
steamerului, abia dacă era încreţită de briză. 

— De unde vine oare-acest zgomot şi 
această învolburare? întrebă Miss Campbell 
adresându-se unchilor săi. 

Fraţilor Melvill le-ar fi fost greu să 
răspundă, fiindcă nici ei nu pricepeau mai 
mult decât ea ce se petrecea în strâmtoarea 
îngustă, la o depărtare de trei mile. 

Adresându-se atunci căpitanului vasului 


care se plimba pe pasarelă, Miss Campbell îl 
întrebă care era cauza că apa vuieşte şi 
fierbe. 

— Un simplu fenomen de maree, răspunse 
căpitanul. Ceea ce auziţi este zgomotul 
viitorii Corryvrekan. 

— Dar este un timp minunat, remarcă 
Miss Campbell, şi briza abia dacă se face 
simțită! 

— Dar acest fenomen nu depinde deloc de 
timp, răspunse căpitanul. Este un efect al 
mării care, urcând la ieşirea din Jura-Sund, 
nu găseşte altă scăpare decât între cele două 
insule Jura şi Scârba. Aşa se face că talazul 
se precipită cu o violență extremă şi pentru o 
ambarcaţiune de mic tonaj ar fi foarte 
periculos să se aventureze acolo. 

Abisul Corryvrekan este pe drept cuvânt 
temut pe aceste meleaguri şi cunoscut ca 
unul din cele mai ciudate părţi ale 
arhipelagului Hebridelor. Poate că ar putea fi 
comparat cu violentul curent din canalul 
Sein, format prin îngustarea mării între 
stânca submarină cu acelaşi nume şi golful 
Trepasses, pe coasta Bretaniei, şi curentul 
din canalul Blanchart, în mijlocul cărui se 
varsă între Aurigny şi ţinutul Cherbourg. 
Legenda afirmă că abisul Corryvrekan îşi 
datorează numele unui prinţ scandinav, a 
cărui corabie a pierit aici în epoca celtică. în 
realitate, este o trecere primejdioasă, în care 
multe vase au fost, spre pierzania lor, atrase 
şi care, în ceea ce priveşte reputaţia 
curenților săi, poate să o concureze pe aceea 
a sinistrului Maelstrom de pe lângă coastele 


Norvegiei. 

In acest timp Miss Campbell continua să 
privească violentele zbuciumări ale 
talazurilor, când atenţia îi fu atrasă în chip 
deosebit de un punct din strâmtoare. 

S-ar fi putut crede că acolo, în mijlocul 
canalului, apărea o stâncă, dacă masa ei nu 
s-ar fi înălţat şi nu ar fi coborât odată cu 
unduirile hulei. 

— Uitaţi-vă, uitaţi-vă, căpitane, spuse Miss 
Campbell, dacă nu-i o stâncă ce ar putea fi 
oare? 

— în adevăr, răspunse căpitanul. Nu poate 
fi decât o epavă dusă de curent sau mai 
degrabă... Şi luându-şi luneta: O 
ambarcaţiune! exclamă el. 

— O  ambarcaţiune! răspunse Miss 
Campbell. 

— Da... nu mă înşel! O şalupă în primejdie 
de moarte pe apele Corryvrekan-ului! 

La aceste cuvinte ale căpitanului, călătorii 
veniră cu toţii pe pasarelă. Priveau în direcţia 
viitorii. Că o ambarcaţiune fusese târâtă în 
canal, nu mai încăpea nicio îndoială. Luată 
de curentul mareei care urca, prinsă în 
atracţia vârtejurilor, mergea la o pieire 
sigură. 

Toate privirile erau aţintite în acel punct al 
abisului, la patru sau cinci mile de Glengarry. 

— Nu este probabil decât o şalupă în 
derivă, observă unul din călători. 

— Ba nu, zăresc un om, răspunse un altul. 

— Un om... doi oameni! exclamă 
Partridge, care venise lângă Miss Campbell. 

In adevăr, se aflau acolo doi oameni. Nu 


mai erau stăpâni pe ambarcaţiune. Cu mica 
briză ce venea dinspre uscat, pânza ei nu ar 
fi putut să-i scoată din vârtej şi vâslele ar fi 
fost neputincioase să-i tragă în afara atracției 
Corryvrekan-ului. 

— Căpitane, exclama Miss Campbell, nu-i 
putem lăsa pe aceşti nefericiţi să piară!... 
Dacă-i părăsim, sunt pierduţi!... Trebuie să le 
venim în ajutor!... Trebuie!... 

La bord, toţi erau de aceeaşi părere şi toţi 
aşteptau răspunsul căpitanului. Poate că, 
apropiindu-se, are să ajungă în preajma 
acestei şalupe! 

Şi întorcându-se spre călători, acesta păru 
că le cere un semn de aprobare. 

Miss Campbell se duse câtre el: 

— Trebuie, căpitane, trebuie! exclamă ea 
cu un glas fierbinte. Tovarăşii mei de drum, 
ca şi mine, vor vrea! Este vorba de viaţa a 
doi oameni pe care poate îi veţi putea 
salva... Oh, căpitane... Vă rog!... 

— Da!... Da! strigară câţiva pasageri, 
mişcaţi de călduroasa intervenţie a fetei. 

Căpitanul îşi luă din nou luneta, cercetă cu 
atenţie direcţia curenților din canal; apoi, 
adresându-se omului de la bară, aflat în 
apropierea lui, pe pasarelă: 

— Atenţie la cârmă! spuse el. Bara la 
tribord! 

Sub acțiunea  cârmei, steamerul se 
îndreptă către vest. Mecanicul primi ordinul 
să mărească presiunea şi în curând 
Glengarry lăsă în stânga vârful insulei Jura. 

La bord nimeni nu vorbea. Toţi ochii erau 
aţintiţi cu îngrijorare asupra ambarcaţiunii, 


care acum se vedea mai bine. 

Nu era decât o mică şalupă de pescuit, al 
cărei catarg fusese coborât cu scopul de a se 
evita  şocurile  zguduirilor provocate de 
izbitura violentă a valurilor. 

Unul din cei doi oameni aflau în şalupă era 
întins la pupa; celălalt, vâslind cu putere, 
încerca să iasă din centrul de atracţie al apei. 
Dacă nu izbutea, amândoi erau pierduţi. 

După o jumătate de oră, Glengarry 
ajungea la marginea viitorii Corryvrekan şi 
începea să se legene puternic pe primele 
valuri; dar la bord nimeni nu se plângea, cu 
toate că violenţa curenților era de natură să 
sperie pe nişte simpli turişti. 

In adevăr, în această parte a strâmtorii, 
marea era, de la un capăt la altul, albă, ca şi 
când ar fi suflat o briză pentru trei pânze. Nu 
se vedea decât o imensă întindere de spumă 
pe care apa, prea puţin adâncă, izbind 
fundul, o înălța în mase enorme. 

Şalupa nu mai era decât la o jumătate de 
milă. Dintre cei doi oameni, cel care se pleca 
peste vâsle făcea eforturi extraordinare ca să 
se desprindă din viitoare. îşi dădea seama că 
Glengarry îi venea în ajutor, dar înţelegea în 
acelaşi timp că steamerul nu va putea să 
înainteze şi că el trebuia să fie cel care să se 
apropie. 

Cât despre tovarăşul lui, nemişcat acolo 
unde se afla, părea fără cunoştinţă. 

Pradă celei mai puternice emoţii, Miss 
Campbell nu  slăbea din ochi această 
ambarcaţiune în primejdie, pe care fusese 
prima care să o semnaleze în apele abisului 


şi către care, datorită rugăminţii sale 
fierbinţi, se îndrepta acum Glengarry. 

Cu toate acestea situaţia se înrăutăţea. 
Era de temut că steamerul nu avea să ajungă 
la timp. Nu mai înainta decât cu o mică 
viteză, în aşa fel încât să evite vreo avarie 
gravă, şi totuşi valurile, năvălind prin faţă, 
amenințau să ajungă în sala maşinilor ale 
căror focuri ar fi putut să le stingă — 
eventualitate primejdioasă în mijlocul acestor 
curenţi cumpliţi. 

Rezemat de scăriţa pasarelei, căpitanul 
era atent să nu se îndepărteze de canal şi 
manevra cu îndemânare, în aşa fel încât să 
nu vină de-a curmezişul. Cu toate acestea 
şalupa nu reuşea să se desprindă din 
viitoare; în unele momente dispărea brusc în 
spatele unei imense stânci ce se înălța din 
apă; în altele, luată de curentele concentrice 
ale viitorii, a căror viteză creştea invers 
proporţional cu raza lor, se rotea pe loc cu 
repeziciunea unei săgeți sau mai degrabă cu 
aceea a unei pietre învârtindu-se la capătul 
unei praştii. 

— Mai repede! Mai repede! repeta Miss 
Campbell, care nu se putea stăpâni. 

Dar, la vederea acestor mase uriaşe de 
apă care se spărgeau cu zgomot de steamer, 
unora dintre călători le şi scăpară strigăte de 
spaimă. Căpitanul, înțelegând răspunderea 
pe care şi-o lua, ezita să-şi continuie drumul 
prin strâmtoarea Corryvrekan. 

Şi totuşi, între şalupă şi Glengarry era o 
distanţă doar de o sută de metri, adică trei 
sute de picioare; astfel că uşor puteai să-i 


vezi pe  nefericiţii pe care această 
ambarcaţiune îi târa la pieire. 

Erau un marinar bătrân şi un bărbat tânăr, 
primul culcat în partea din spate a şalupei, al 
doilea luptând cu văslele. In aceea clipă un 
val violent asalta steamerul şi situaţia lui 
deveni destul de grea. 

În adevăr, căpitanul nu putea să meargă 
mai departe pe canal şi trebui să manevreze, 
nu fără strădanie, cu câteva învârtituri de 
elice, în aşa fel încât să-şi menţină echilibrul 
în mijlocul curentului. Deodată, după ce se 
legănase pe creasta unui val, ambarcaţiunea 
alunecă pe o parte şi dispăru. 

Un singur strigăt se auzi la bord, un singur 
strigăt de groază!... Se scufundase? Nu. 
Reapăru pe coama unui alt val şi o nouă 
sforţare a vâslelor o aruncă spre steamer. 

— Haideţi! Haideţi! strigară marinarii 
postați în partea din faţă. Şi legănau un colac 
de frânghii, pândind clipa când să i-l arunce. 

Deodată căpitanul, prinzând între două 
vârtejuri un calm relativ, dădu ordin 
maşinilor să mărească presiunea. Viteza lui 
Glengarry  crescu şi el se angaja cu 
îndrăzneală între cele două insule în timp ce 
şalupa, la rândul ei, mai câştiga câţiva metri. 

Atunci frânghiile fură aruncate, prinse, 
înfăşurate de stâlpul  catargului; apoi 
Glengarry dădu înapoi, cu scopul de a scăpa 
cât mai repede, în timp ce barca îl urma la 
remorcă. 

Numai atunci tânărul, lăsând vâslele, se 
duse şi îşi ridică tovarăşul în braţe şi, cu 
ajutorul mateloţilor de pe steamer, bătrânul 


marinar fu urcat pe bord. Lovit de un talaz 
puternic, nu mai fusese în stare să ajute în 
niciun fel eforturile tânărului, care din acea 
clipă nu se mai putuse bizui decât pe el 
însuşi. între timp, acesta se săltă şi el pe 
puntea lui G/engarry. Nu pierduse nimic din 
sângele rece, chipul îi era calm şi întreaga sa 
atitudine arăta că avea un tot atât de firesc 
curaj moral ca şi cel fizic. 

Îndată ce se află pe punte, se grăbi să 
roage să se dea îngrijiri tovarăşului său. Era 
proprietarul  şalupei, pe care un pahar 
zdravăn de brandy nu întârzie să-l pună pe 
picioare. 

— Domnule Olivier! spuse el. 

— Ah, bătrâne marinar, răspunse tânărul, 
te-a lovit tare valul?... 

— O nimica toată! Am văzut eu altele şi 
mai şi! Nici nu se mai cunoaşte!... 

— Slavă Cerului!... Dar imprudenţa mea 
de a vrea totdeauna să merg mai departe 
era să ne coste scump!... în sfârşit, iată-ne 
salvaţi! 

— Cu ajutorul dumneavoastră, domnule 
Olivier! 

— Nu! Cu ajutorul providenţei! 

Şi tânărul, strângându-l la piept pe 
bătrânul marinar, nu căuta deloc să-şi 
ascundă emoția, împărtăşită de altfel de 
martorii acestei scene. 

Apoi, întorcându-se către căpitanul lui 
Glengarry, în clipa când acesta cobora de pe 
pasarelă, îi spuse: 

—  Căpitane, nu ştiu cum să-ţi arăt 
recunoştinţa mea pentru serviciul pe care ni 


l-ai făcut. 

— Nu mi-am făcut decât datoria, domnule, 
şi, ca să spun adevărul, călătorii mei au mai 
mult drept la mulţumirile dumitale. 

Tânărul strânse cordial mâna căpitanului; 
apoi, scoţându-şi pălăria cu un gest grațios, îi 
salută pe călători. 

Dacă G/engarry nu ar fi sosit la timp, cu 
siguranţă că tovarăşul lui şi cu el, târâţi până 
în mijlocul  Corryvrekan-ului, ar fi fost 
pierduţi. 

în timpul acestor schimburi de politeţe, 
Miss Campbell crezuse de cuviinţă să se 
retragă mai la o parte. Nu voia să se 
vorbească de participarea ei la 
deznodământul acestei salvări dramatice. 
Astfel că se refugiase în partea din faţă a 
pasarelei, când deodată, ca şi când i s-ar fi 
trezit fantezia, îi scăpară aceste cuvinte, în 
clipa în care se întorcea către apusul 
soarelui. 

— Şi Raza?... Şi soarele?... 

— Nu mai este soare! spuse fratele Sam. 

— Nu mai este Raza! spuse fratele Sib. 

Era prea târziu. Discul, care tocmai 
dispărea dincolo de un orizont de o puritate 
minunată, îşi aruncase raza lui verde în 
spaţiu! 

Dar în acest minut gândul lui Miss 
Campbell fusese în altă parte şi ochiul ei 
distrat scăpase acest prilej cu care nu se va 
mai întâlni, poate, mult timp! 

— Păcat! murmură ea, fără o prea mare 
dezamăgire totuşi, gândindu-se la câte se 
întâmplaseră. 


Între timp Glengarry manevra să iasă din 
canalul Corryvrekan şi îşi reluă drumul lui 
către nord. în acelaşi moment bătrânul 
marinar, după ce strânse încă o dată mâna 
tovarăşului lui, se întoarse la barca sa şi 
porni spre insula Jura. 

Cât despre tânăr, al cărui „dorlach", un fel 
de geamantan de piele, fusese luat la bord, 
era un turist în plus pe care Glengarry îl 
transporta la Oban. 

Lăsând la dreapta insulele Shuna şi Luing, 
în care se sapă bogatele mine de ardezie ale 
marchizului de Breadalbane, steamerul trecu 
de-a lungul insulei Seil, care veghează 
această parte a coastei scoțiene; curând 
după asta, angajându-se pe Firth of Lorn, o 
luă între insula vulcanică Kerrera şi uscat; 
apoi, în ultimele străluciri ale apusului, îşi 
aruncă odgoanele de acostare pe babalele 
din portul Oban. 


Capitolul VII 
ARISTOBULUS URSICLOS 


Chiar dacă Oban ar fi atras tot atât de 
mulţi vilegiaturişti ca şi staţiunile foarte 
frecventate cum sunt Brighton, Margate sau 
Ramsgate, un personaj de valoarea lui 
Aristobulus Ursiclos nu ar fi putut trece 
neobservat. 

Fără să ajungă la importanţa rivalelor 
sale, Oban era o staţiune balneară foarte 
căutată de  trândavii din  Regatul-Unit. 
Aşezarea lui pe strâmtoarea Mull, la adăpost 
de vânturile din vest, a căror acţiune directă 


o opreşte insula Kerrera, atrage numeroşi 
străini. Unii vin să prindă noi puteri în apele 
sale salvatoare; alţii se instalează aici ca într- 
un punct central, de unde pornesc ca nişte 
raze drumurile spre Glasgow, Inverness şi 
cele mai curioase insule din Hebride. Trebuie 
să adăugăm aceasta: Oban nu este deloc, 
aşa cum sunt atâtea alte staţiuni balneare, 
un fel de anticameră de spital; cea mai mare 
parte din cei ce vor să petreacă aici sezonul 
cald sunt sănătoşi şi nu rişti ca în alte staţiuni 
balneare de a-ţi face whistul! cu doi bolnavi 
şi un „mort". 

Oban numără numai o sută cincizeci de 
ani de existenţă. Are deci, în aşezarea 
pieţelor sale, în întocmirea caselor, în 
tăcerea străzilor, un aspect foarte modern. 
Cu toate acestea biserica, un fel de 
construcţie normandă străjuită de o 
clopotniţă frumoasă, vechiul castel Dunolly 
înveşmântat în iederă, a cărui clădire se 
înalţă pe o stâncă desprinsă din vârful din 
nord, priveliştea locuinţelor albe şi a vilelor 
multicolore care suie în trepte pe colinele din 
spate, în sfârşit apele liniştite ale golfului său 
în care vin să acosteze iahturi de plăcere, 
elegante, toate la un loc alcătuiesc o 
privelişte pitorească. 

In acel an, în acea lună august, turiştii sau 
cei ce făceau băi de mare nu lipseau în 
micuțul orăşel Oban. De câteva săptămâni, în 
registrul unuia dintre cele mai bune hoteluri 
se putea citi, printre alte nume mai mult sau 
mai puţin ilustre, numele lui Aristobulus 


1 Whist — joc de cărţi. 


Ursiclos, din Dumfries (Scoţia de Jos). 

Era un personaj de douăzeci şi opt de ani, 
care nu fusese niciodată tânăr şi probabil nu 
avea să fie niciodată bătrân. Se născuse, 
asta se vedea de la o poştă, la vârsta pe care 
avea să o arate toată viaţa. Ca înfăţişare, nici 
urât, nici frumos; chipul cu totul 
neinteresant, cu părul prea blond pentru un 
bărbat;  ascunşi de ochelari, ochii fără 
expresie ai miopului; un nas scurt, care 
părea de împrumut. Din o sută treizeci de mii 
de fire de păr, pe care trebuie să le aibă 
după ultimile statistici orice cap omenesc, 
lui. nu-i rămăseseră mai mult de şasezeci de 
mii. O barbă rotunjită îi încadra obrajii şi 
bărbia, lucru ce-i dădea un chip oarecum 
simiesc. Dacă ar fi fost o maimuţă, ar fi fost 
una frumoasă, — poate exact aceea care 
lipseşte scării darwiniste pentru a lega 
animalitatea de umanitate. 

Aristobulus Ursiclos avea mulţi bani, şi 
idei şi mai multe.. Prea instruit pentru un 
tânăr savant care nu se pricepe decât să-i 
plictisească pe ceilalţi cu cunoştinţele sale 
universale, licenţiat al Universităţilor din 
Oxford şi Edinburg, avea mai multe 
cunoştinţe în domeniul  fizicei, chimiei, 
astronomiei şi matematicii decât în acela al 
literaturii. Foarte pretenţios în fond, nu-i 
lipsea aproape nimic ca să fie un prost. 
Mania sa principală, mai bine zis monomania 
sa, după cum doriţi, era aceea de a da, fie că 
se brodea, fie că nu, o explicaţie oricărui 
fenomen natural; în sfârşit, un fel de pedant 
a cărui societate era cu totul neplăcută. Nu 


se făcea haz de el, fiindcă nu avea haz, dar, 
fiind ridicol, se putea întâmpla să fie luat în 
băşcălie. Nimănui nu i s-ar fi potrivit mai 
puţin deviza: Audi, vidi, tacet. Dar el nu 
asculta, nu vedea nimic, nu tăcea niciodată. 
într-un cuvânt, pentru a folosi o comparaţie 
care este obişnuită în ţara lui Walter Scott, 
Aristobulus  Ursiclos, cu  roboteala sa 
calculată, amintea mult mai mult de 
judecătorul Nicol Jarvie decât de liricul său 
văr, Rob-Roy Mac Gregor. 

Şi care fiică din Highâand, fără a o 
excepta pe Miss Campbell, nu l-ar fi preferat 
pe Rob-Roy lui Nicol Jarvie? 

Aşa era Aristobulus Ursiclos. Cum a putut 
acest pedant să le cadă cu tronc fraţilor 
Melvill, în asemenea măsură încât să vrea să- 
| facă nepotul lor prin alianţă? Cum a putut el 
să placă acestor sexagenari de treabă? Poate 
că datorită faptului că fusese primul care le 
făcuse o propunere de acest gen în legătură 
cu nepoata lor. într-un fel de naivă încântare, 
fratele Sam şi fratele Sib, fără îndoială, îşi 
spuseseră: 

„lată un tânăr bogat, de familie bună, 
stăpân pe averea pe care moştenirile de la 
părinţi şi rude i-au adus-o, şi, în afară de 
asta, extraordinar de instruit! Ar fi o 
minunată partidă pentru scumpa noastră 
Helena! Căsătoria asta o să meargă, se va 
face singură şi avem tot interesul, fiindcă 
tânărul ne convine!" 

Acestea fiind spuse, îşi oferiră o priză de 


1 Audi, vidi. tace — auzi, vezi, taci. (în limba 
latină în text). 


tutun, Îşi închiseră apoi tabachera comună cu 
un mic zgomot sec, care părea să spună: 
„lată o afacere încheiata!" 

Aşa că fraţii Melvill se socoteau foarte 
şireţi de a fi adus-o, datorită acestei bizare 
fantezii cu Raza Verde, pe Miss Campbell la 
Oban. Acolo, fără a părea că totul fusese 
dinainte pregătit, ea ar fi putut să-şi reia cu 
Aristobulus _Ursiclos întrevederile pe care 
absenţa acestuia le întrerupsese pentru un 
timp. 

Fraţii Melvill şi Miss Campbell schimbaseră 
conacul din Helensburgh cu cel mai frumos 
apartament din  Ca/edonian-Hotel. Dacă 
şederea lor la Oban s-ar fi prelungit, ar fi fost 
poate mai potrivit să închirieze vreo vilă pe 
înălțimile care domină oraşul; dar până 
atunci, cu ajutorul doamnei Bess şi al lui 
Partridge, se instalaseră cu toţii, confortabil, 
în hotelul jupânului Mae-Fyre. Mai târziu 
aveau să vadă ce era de făcut. 

Din vestibulul lui Ca/edonian-Hotel, aşezat 
aproape de plajă în faţa cheiului, chiar a 
doua zi după sosirea lor îşi făcură apariţia, la 
ora nouă dimineaţa, fraţii Melvill. Miss 
Campbell se mai odihnea încă în camera ei 
de la etajul întâi, nedându-i prin gând că 
unchii ei se duceau să-l caute pe Aristobulus, 
Ursiclos. 

Cei doi inseparabili coborâră deci pe plajă 
şi, ştiind că pretendentul lor locuia într-unui 
din hotelurile clădite în partea de nord a 
golfului, se îndreptară într-acolo. 

Trebuie să admitem că îi călăuzea un fel 
de presentiment. în adevăr, zece minute mai 


târziu, Aristobulus  Ursiclos, care-şi făcea 
plimbarea sa ştiinţifică de fiecare dimineaţă 
urmând dunga rămasă de la ultima maree, îi 
întâlnea şi schimba cu ei una din acele 
banale şi cu totul automate strângeri de 
mână. 

— Domnul Ursiclos! spuseră fraţii Melvill. 

— Domnii Melvill! răspunse Aristobulus, cu 
acel ton prefăcut de falsă surpriză. Domnii 
Melvill... aici... la Oban? 

— De ieri seară! spuse fratele Sam. 

— Şi suntem fericiţi, domnule Ursiclos, să 
vă găsim perfect sănătos, spuse fratele Sib. 

— Ah, prea bine, domnilor. Aţi aflat, 
desigur, de telegrama care abia a sosit. 

— Telegrama? spuse fratele Sam. Oare 
guvernul Gladstone, să fi şi... 

— Nu-i vorba de guvernul Gladstone, 
răspunse destul de dispreţuitor Aristobulus 
Ursiclos, ci de o telegramă meteorologică. 

— Ah! într-adevăr! răspunseră cei doi 
unchi. 

— Da, se anunţă că depresiunea 
atmosferică de la Swinemunde a alunecat 
către nord, adâncindu-se vizibil. Centrul său 
este acum lângă Stockholm unde barometrul, 
coborât de un deget, adică douăzeci şi cinci 
de milimetri, ca să întrebuinţăm sistemul 
decimal folosit de savanţi, marchează numai 
douăzeci şi opt de degete şi şase zecimi, 
adică şapte sute douăzeci şi şase milimetri. 
Dacă în Anglia şi în Scoţia presiunea variază 
puţin, la Valentia a coborât ieri cu o zecime, 
şi cu două zecimi la Stornoway. 

— Şi pornind de la această depresiune?... 


întrebă fratele Sam. 

— Trebuie să conchidem? adăugă fratele 

Sib. 

— Că timpul frumos nu se va menţine, 
răspunse Aristobulus Ursiclos, şi că cerul, 
odată cu vânturile din sud-vest care vor 
mâna norii din nordul Atlanticului către noi, 
se va acoperi. 

Fraţii Melvill îi mulţumiră tânărului savant 
de a le fi făcut cunoscute aceste interesante 
pronosticuri şi ajunseră la concluzia că Raza 
Verde ar putea să se facă aşteptată — un 
lucru care de altfel pe ei nu-i supăra, fiindcă 
această întârziere va prelungi şederea lor la 
Oban. 

— Şi dumneavoastră, domnilor, aţi 
venit?... întrebă Aristobulus Ursiclos după ce 
luase de pe jos o piatră pe care o cerceta cu 
o deosebită atenţie. 

Cei doi unchi se feriră să-l tulbure din 
acest studiu. Doar când piatra îmbogăţi 
colecţia care de altfel umplea buzunarul 
tânărului savant, continuară: 

— Noi am venit pur şi simplu să petrecem 
câtva timp aici, spuse fratele Sib. 

— Şi trebuie să adăugăm că Miss 
Campbell ne-a însoţit. 

— Ah, Miss Campbell! răspunse 
Aristobulus Ursiclos. Cred că acest silex este 
din epoca celtică. Se găsesc urme pe el... In 
adevăr, aş fi încântat să o revăd pe Miss 
Campbell!... Urme de fier meteoric. Acest 
climat deosebit de blând o să-i facă foarte 
bine. 

— De altfel, se simte foarte bine, observă 


fratele Sam, şi n-are nicio nevoie să-şi refacă 
sănătatea. 

— Nu are a face, reluă Aristobulus 
Ursiclos. Aerul este minunat aici. Zero 
douăzeci şi unu oxigen şi zero şaptezeci şi 
nouă azot, cu puţini vapori de apă, în 
cantitate higienică. Cât despre acid carbonic, 
abia nişte rămăşiţe. îl analizez în fiecare 
dimineaţă. 

Fraţii Melvill voiră să vadă în toate 
acestea o amabilă atenţie la adresa lui Miss 
Campbell. 

— Dar, întrebă Aristobulus Ursiclos, dacă 
nu aţi venit la Oban din pricina sănătăţii 
dumneavoastră, aş putea să ştiu de ce v-aţi 
părăsit vila din Helensburgh? 

— Ţinând seama de situaţia în care ne 
aflăm, n-avem niciun motiv să vă 
ascundem... răspunse fratele Sib. 

— Trebuie să văd în această deplasare, 
reluă tânărul savant întrerupând fraza 
începută de interlocutorul său, o dorinţă, cu 
totul firească de altfel, de a mă face să mă 
întâlnesc cu Miss Campbell în condiţii în care 
am putea învăţa să ne cunoaştem mai bine, 
adică să ne apreciem? 

— Fără îndoială, răspunse fratele Sam. 
Ne-am gândit că, procedând astfel, scopul va 
fi mai repede atins... 

— Vă aprob, domnilor, spuse Aristobulus 
Ursielos. Aici, pe acest teren neutru, Miss 
Campbell şi cu mine vom putea să discutăm 
din când în când despre fluctuațiile mării, 
despre direcţia vântului, despre înălţimea 
valurilor, despre variaţia mareelor şi alte 


fenomene fizice care trebuie că o interesează 
în cel mai înalt grad. 

După ce schimbară între ei un zâmbet de 
satisfacţie, fraţii Melvill se înclinară în semn 
de încuviinţare. Adăugară că atunci când se 
vor întoarce la vila lor din Helensburgh vor fi 
fericiţi să-l primească pe amabilul lor 
oaspete, cu un titlu mai precis. 

Aristobulus Ursielos răspunse că va fi cu 
atât mai fericit, cu cât în acest moment 
guvernul pusese să se execute pe Clyde 
importante lucrări de dragaj, mai precis între 
Helensburgh şi Greenock, lucrări întreprinse 
în condiţii noi, cu maşini electrice. Deci, 
odată instalat în vila lor, ar putea să le 
observe cum funcţionează şi să calculeze 
randamentul util. 

Fraţii Melvill nu putură decât să admită 
cât de favorabilă pentru proiectele lor era 
această coincidenţă. în timpul orelor libere 
tânărul savant va putea să urmărească 
diversele faze ale acestei foarte interesante 
lucrări. 

— Dar, întrebă Aristobulus Ursielos, fără 
îndoială că aţi inventat vreun pretext ca să 
veniţi aici, fiindcă probabil Miss Campbell nu 
se aşteaptă să mă întâlnească la Oban. 

— în adevăr, răspunse fratele Sib, şi 
pretextul ni l-a furnizat chiar Miss Campbell. 

— Ah, făcu tânărul savant, şi care este 
acesta? 

— Este vorba de observarea unui fenomen 
fizic, în anumite condiţii care nu existau la 
Helensburgh. 

— în adevăr, domnilor, răspunse 


Aristobulus Ursielos, potrivindu-şi ochelarii cu 
degetele. Asta dovedeşte de pe acum că 
între mine şi Miss Campbell există câteva 
afinități! Pot să ştiu care este fenomenul a 
cărui studiere nu se putea face acasă? 

— Acest fenomen este pur şi simplu Raza 
Verde, răspunse fratele Sam. 

— Raza Verde? exclamă Aristobulus 
Ursielos, destul de surprins. Nu am auzit 
niciodată vorbindu-se despre ea! Pot să 
îndrăznesc să vă întreb ce este Raza Verde? 

Fraţii Melvill îi explicară cât putură mai 
bine în ce constă acest fenomen pe care în 
ultimul timp Moming Post îl semnalase 
atenţiei cititorilor săi. 

— Pfui | făcu Aristobulus Ursiclos. Nu este 
decât o simplă curiozitate neinteresantă care 
face parte din domeniul puţin cam copilăros 
al fizicei amuzante! 

— Miss Campbell nu-i decât o copilă, 
răspunse fratele Sib, şi se pare că acordă o 
importanţă exagerată acestui fenomen... 

— Fiindcă nu vrea să se căsătorească, a 
spus ea, înainte de a fi văzut-o, adăugă 
fratele Sam. 

— Ei bine, domnilor, răspunse Aristobulus 
Ursiclos, o să i se arate Raza ei Verde! 

Apoi, urmând poteca printre câmpiile care 
mărginesc plaja, reveniră toţi trei spre 
Caledonian-Hotel. 

Aristobulus Ursiclos nu pierdu nici această 
ocazie de a-i face pe fraţii Melvill să observe 
frivolităţile în care se complace spiritul 
femeilor şi schiţă în mare tot ce ar fi fost de 
făcut pentru a ridica nivelul educaţiei lor 


prost înţelese; nu că ar fi fost vorba de 
creierul lor, mai puţin înzestrat cu materie 
cenuşie decât acel al bărbatului şi foarte 
diferit în întocmirea lobilor, care deci nu ar fi 
putut ajunge vreodată la înțelegerea 
speculațiilor înalte! Dar, fără a merge până 
acolo, poate că printr-un antrenament 
special s-ar reuşi o modificare; cu toate că, 
de când există femei pe lume, niciuna nu s-a 
distins vreodată  printr-una din acele 
descoperiri care i-au făcut iluştri pe Aristotel, 
Euclid, Harvey, Hahnemann, Pascal, Newton, 
Laplace, Arago, Humphrey Davy, Edison, 
Pasteur etc. Se lansă apoi în explicaţia 
diverselor fenomene fizice şi trăncăni despre 
Omni re scibili, fără a mai pomeni de Miss 
Campbell. 

Fraţii Melvill îl ascultau cuviincios, cu atât 
mai bucuroşi cu cât ar fi fost cu totul 
incapabili să strecoare un singur cuvânt prin 
acest monolog fără pauză pe care 
Aristobulus Ursiclos îl puncta cu un hm! hm! 
categoric şi pedagogic. 

Ajunseră astfel cam la o sută de paşi de 
Caledonian-Hotel şi se opriră o clipă pentru 
a-şi lua rămas bun unii de la alţii. 

In acest timp o tânără persoană stătea la 
fereastra camerei sale. Părea destul de 
preocupată, ba chiar descumpănită. Privea 
înainte, la stânga, la dreapta şi părea să 
caute din ochi un orizont pe care nu-l putea 
vedea. 

Deodată Miss Campbell — fiindcă ea era 
— îi zări pe unchii săi. Imediat fereastra fu 
închisă cu putere şi câteva minute după asta 


tânăra fată ajungea pe plajă, cu braţele pe 
jumătate încrucişate, chipul sever, fruntea 
mustrătoare. 

Fraţii Melvill se priviră. Pe cine era 
supărată Helena? Prezenţa lui Aristobulus 
Ursiclos să fi fost cea care provoca 
simptomele acestei nervozităţi neobişnuite? 

Între timp, tânărul savant se apropiase şi, 
automat, o salută pe Miss Campbell. 

— Domnul Aristobulus Ursiclos... spuse 
fratele Sam, prezentându-l cu oarecare 
ceremonie. 

— Care prin cea mai neaşteptată 
întâmplare... tocmai se află la Oban!... 
adăugă fratele Sib. 

— Ah!... Domnul Ursiclos? 

Şi Miss Campbell abia îi întoarse salutul. 

Apoi, întorcându-se către fraţii Melvill, 
destul de încurcaţi şi neştiind ce atitudine să 
ia: 

— Unchilor? spuse ea sever. 

— Scumpă Helena, răspunseră cei doi 
unchi cu o aceeaşi intonaţie, evident 
neliniştită, în glas. 

— Suntem într-adevăr la Oban? întrebă 
ea. 

— La Oban... desigur. 

— Pe marea Hebridelor? 

— Cu siguranţă. 

— Ei bine, peste o oră nu vom mai fi aici! 

— Peste o oră?... 

— V-am cerut un orizont de mare? 

— Fără îndoială, dragă fată... 

— Aţi avea bunătatea să mi-l arătaţi unde 
este? Uluiţi, fraţii Melvill se întoarseră. 


În faţă, la sud-vest ca şi la nord-vest, între 
insulele din larg nu apărea nici măcar o 
singură bucăţică în care cerul şi marea să se 
întâlnească. Insulele Seil, Kerrera, Kismore 
formau ca o barieră continuă de la un 
pământ la altul. Trebuiau într-adevăr să fie 
de acord, orizontul solicitat şi promis lipsea 
din peisajul Obanului. 

În timpul plimbării lor pe malul mării, ei 
nici nu observaseră acest lucru. Astfel că 
lăsară să le scape două interjecţii cu 
adevărat scoțiene, care exprimă o adevărată 
dezamăgire amestecată cu puţină proastă 
dispoziţie: 

— Pooh! făcu unul. 

— Pswha! răspunse celălalt. 


Capitolul VIII 
UN NOR LA ORIZONT 


Devenise necesară o explicaţie; dar, cum 
Aristobulus Ursiclos n-avea niciun amestec în 
această explicaţie, Miss Campbell îl salută cu 
răceală şi se întoarse către Ca/edonian-Hotel. 

Aristobulus Ursiclos răspunse nu mai puţin 
rece la salutul tinerei fete. Evident jignit că 
fusese pus în cumpănă cu o rază, de orice 
culoare ar fi fost ea, îşi reluă plimbarea pe 
malul mării, vorbindu-şi singur în termenii cei 
mai civilizaţi. Fratele Sam şi fratele Sib nu se 
simțeau deloc în apele lor. Aşa că, atunci 
când ajunseră în salonul hotelului, aşteptară 
stânjeniţi ca Miss Campbell să le adreseze 
cuvântul. 

Explicaţia fu scurtă, dar categorică. 


Veniseră la Oban pentru a vedea un orizont 
de mare şi nu vedeau nimic, sau atât de 
puţin încât nici nu merita să vorbeşti despre 
asta. 

Cei doi unchi nu se apărară decât arătând 
buna lor credinţă. Nu cunoşteau deloc Oban- 
ul! Cine şi-ar fi închipuit ca marea, adevărata 
mare, să nu fie acolo, când cei ce se scăldau 
veneau cu droaia! Poate că era singurul 
punct de pe coastă unde, datorită acestor 
nefericite Hebride, linia rotundă de apă nu se 
înscria pe cer! 

— Ei bine, spuse Miss Campbell pe un ton 
pe care voia să-l facă pe cit putea de sever, 
era de ales cu totul alt loc decât Oban, chiar 
dacă ar fi trebuit să renunţăm la plăcerea de 
a ne întâlni aici cu domnul Aristobulus 
Ursiclos. 

Plecând instinctiv capul, fraţii Melvill nu 
avură ce să răspundă la această lovitură 
directă. 

— O să ne pregătim de plecare, spuse 
Miss Campbell, şi chiar astăzi o să părăsim 
staţiunea. 

— Sa plecăm! răspunseră cei doi unchi 
care nu-şi puteau răscumpăra zăpăceala 
decât printr-un act de totală supunere. 

Si  numaidecât, conform obiceiului, 
răsunară aceste nume: 

— Bet! 

— Beth! 

— Betsey! 

— Betty! 

Urmată de Partridge, doamna Bess apăru. 
Cei doi fură îndată preveniţi şi, ştiind că 


tânăra lor stăpână trebuie să aibă totdeauna 
dreptate, nici măcar nu întrebară care este 
motivul acestei plecări grabnice. 

Dar îşi făcuseră socoteala fără jupân Mac- 
Fyne, proprietarul lui Ca/edonian-Hotel. Ar fi 
însemnat să nu-i cunoşti pe aceşti stimabili 
negustori, chiar în ospitaliera Scoţie, dacă i-ai 
crede capabili să lase să plece o familie 
compusă din trei stăpâni şi doi servitori, fără 
a încerca totul pentru a-i reţine. Ceea ce se 
întâmplă şi în această împrejurare. 

Când fu pus la curent cu această 
importantă problemă, MacFyne spuse că 
totul se putea aranja spre satisfacția 
generală, fără să mai vorbească de 
satisfacția personală pe care o va avea 
găzduind, timp cât mai îndelungat cu putinţă, 
călători atât de nobili. 

Ce voia Miss Campbell şi, ca urmare, ce 
cereau domnii Sib şi Sam? O vedere deschisă 
a mării pe un orizont cât mai larg? Nimic mai 
uşor, fiindcă nu era vorba să se cerceteze 
acest orizont decât la apusul soarelui. Şi nu 
putea fi văzut de pe litoralul Obanului? De 
acord! Poate că ar reuşi dacă s-ar duce să se 
instaleze pe insula Kerrera?... Nu. Marea 
insulă Mull nu ar lăsa să se zărească decât o 
mică parte, la sud-vest, din Atlantic. Dar 
coborând din nou coasta, dădeai de insula 
Seil, unde un pod leagă capul său din nord cu 
litoralul scoţian. Acolo, pe două cincimi de 
compas, nu există nimic ce ar putea stingheri 
vederea spre vest. 

Or, ca să ajungi la această insulă, nu 
aveai de făcut decât o plimbare de patru sau 


cinci mile, nu mai mult, şi, când va fi timpul 
potrivit, o trăsură confortabilă, cu cai buni, ar 
putea să conducă acolo într-o oră şi jumătate 
pe Miss Campbell şi suita ei. 

In sprijinul spuselor sale, elocventul 
hotelier arătă harta mărită ce atârna în 
vestibulul hotelului. Miss Campbell putu deci 
să-şi dea seama că jupânul Mac-Fyne nu 
încerca deloc să-i înşele, în adevăr, în largul 
insulei Seil se desfăşura un sector 
cuprinzător, conținând o treime din acest 
orizont, pe care soarele aluneca în timpul 
şăptămânilor dinainte şi de după echinocțiu. 

Spre marea satisfacție a jupânului Mac- 
Fyne şi spre şi mai marea mulțumire a 
fraților Melvill, afacerea se aranja. Miss 
Campbell le acordă generos iertarea sa şi nu 
mai făcu nicio aluzie neplăcută la prezența 
lui Aristobulus Ursiclos. 

— Dar, spuse unchiul Sam, este cel puțin 
ciudat ca tocmai la Oban să nu fie un orizont 
de mare! 

— Natura este uneori atât de bizară! 
răspunse fratele Sib. Aristobulus Ursiclos, 
fără îndoială, fu foarte fericit aflând că 

Miss Campbell nu se va duce să caute în 
altă parte un loc potrivit pentru observațiile 
Sale meteorologice; dar era atât de absorbit 
de profundele sale probleme încât uită să-şi 
exprime întreaga sa satisfacţie. 

Zburdalnica fată îi fu probabil 
recunoscătoare pentru această rezervă, 
fiindcă, continuând să rămână indiferentă, îi 
făcu o primire mai puţin rece la prima lor 
întâlnire. 


În acest timp starea atmosferei se 
modificase uşor. Dacă timpul continuă să se 
menţină frumos, câţiva nori care risipeau 
arşiţa amiezii înceţoşau totuşi orizontul la 
răsăritul şi apusul soarelui. Era inutil deci să 
se ducă să caute un loc de observaţie pe 
insula Seil. Ar fi fost o osteneală zadarnică şi 
trebuiau să aibă răbdare. 

In timpul acestor zile lungi, Miss Campbell, 
lăsându-şi unchii să se lupte cu logodnicul 
ales de ei, se ducea, câteodată întovărăşită 
de doamna Bess, dar de cele mai multe ori 
singură, să rătăcească pe malurile golfului. 
Evita bucuroasă toată acea lume de trândavi, 
care constituie populația trecătoare a 
oraşelor balneare, aproape peste tot la fel: 
familii a căror singură ocupaţie este aceea de 
a vedea cum urcă şi coboară marea, în timp 
ce fetiţele şi băieţii se rostogolesc pe nisip cu 
o libertate de mişcări foarte britanică; 
gentlemeni gravi şi flegmatici în costumele 
lor de baie, adesea mult prea rudimentare, şi 
a căror importantă treabă era aceea de a se 
scufunda timp de şase minute în apa sărată; 
bărbaţi şi doamne de mare „respectability“, 
nemişcaţi şi ţepeni pe băncile verzi cu perne 
roşii, răsfoind câteva pagini din acele cărţi 
cartonate şi îmbâăcsite cu text compact de 
care se abuzează oarecum în ediţiile engleze. 
Câţiva turişti în trecere, cu binoclul în 
bandulieră, cu cascheta pe frunte, cu 
jambiere şi cu umbrela sub braţ, care au 
venit ieri şi vor pleca mâine; apoi, în mijlocul 
acestei mulţimi, se găseau negustorii al căror 
comerţ este cu deosebire ambulant, şi la 


colţul străzii, electricieni care pentru doi 
pence vând, cui vrea să-şi plătească fantezia, 
curent electric; artişti al căror pian mecanic, 
montat pe roţi, amestecă melodiile ținutului 
cu motivele schilodite ale melodiilor din 
Franţa; fotografi în aer liber care fac 
familiilor, grupate pentru această 
împrejurare, probe instantanee cu duzina; 
precupeţi în redingote negre, precupeţe cu 
pălării împodobite cu flori împingându-şi 
micile căruţuri pe care îşi etalează cele mai 
frumoase fructe din lume; în sfârşit 
„Minstrels", al căror obraz chinuit se 
descompune sub văcsuiala care-l acoperă, 
jucând în diverse  travestiuri scenete 
populare şi cântând din acele cântece de jale 
locale, cu nenumărate cuplete, în mijlocul 
unui cerc de copii care reiau serioşi refrenul 
în cor. 

Pentru Miss Campbell această experienţă 
din oraşele balneare nu mai avea nici 
secrete, nici farmec. Prefera să se 
îndepărteze de acest  du-te-vino al 
trecătorilor, care păreau tot atât de străini 
unii faţă de ceilalţi ca şi când ar fi venit din 
cele patru colţuri ale Europei. 

Aşa că, atunci când unchii săi voiau s-o 
întâlnească, trebuiau să se ducă s-o caute 
tocmai pe marginea plajei, la câte un capăt 
al golfului. 

Acolo o găseai şezând, precum Minna din 
Piratul!, cu cotul pe o ieşitură a stâncii, cu 


1 Minna — eroină din romanul Piratul 
de Walter Scott 


capul rezemat pe o mână, cu cealaltă 
prefirând seminţe dintr-ale unui soi de mărar 
care creşte printre pietre. Privirea ei distrată 
trecea de la un „stack', a cărui creastă 
stâncoasă se înălța ascuţită, la vreo cavernă 
întunecoasă, una din acele „helyers", cum se 
spune în Scoţia, în care, pătrunzând apele în 
timpul fluxului marin, se aud mugete 
puternice. 

In depărtare, cormoranii erau aşezaţi în 
rânduri, într-o  nemişcare de animale 
hieratice, şi ea îi urmărea cu ochii până 
departe când, tulburaţi în liniştea lor, zburau 
atingând cu aripa creasta micilor valuri ce se 
izbeau de stânci. 

La ce se gândea tânăra fată? Aristobulus 
Ursiclos fără îndoială ar fi avut impertinenţa 
şi unchii naivitatea să creadă că se gândea la 
el; s-ar fi înşelat cu toţii. 

In amintirile ei, Miss Campbell revenea la 
scenele de la Corryvrekan. Revedea şalupa 
care mergea spre pieire, manevrele lui 
Glengarry  aventurându-se În mijlocul 
canalului. Regăsea in adâncul sufletului ei 
acea emoție care o gâtuise atât de tare 
atunci când  imprudenţii dispăruseră frt 
viitoarea talazurilor!... Apoi fusese salvarea, 
frânghia bine aruncată, tânărul elegant 
apărut pe punte, calm, zâmbitor, mai puţin 
emoţionat decât ea şi salutându-i cu un gest 
pe călători. 

Pentru o minte romantică putea fi 
începutul unui roman; dar părea că romanul 
trebuia să se limiteze la acel prim capitol. 
Cartea începută se încheiase brusc în mâinile 


lui Miss Campbell. Lâ ce pagină ar fi putut ea 
s-o mai deschidă vreodată; fiindcă „eroul 
său", asemenea unui Wotan din epopeile 
celtice, nu reapăruse. 

Dar îl căutase ea în mijlocul acestei 
mulţimi de nepăsători care cutreiera plajele 
din Oban? Poate că da. îl întâlnise? Nu. Fără 
îndoială că el nu ar fi putut să o recunoască. 
De ce ar fi băgat-o în seamă pe bordul lui 
Glengarry? De ce să fi venit către ea? Cum ar 
fi putut el să bănuie că, în parte, ei îi datora 
salvarea? Şi cu toate acestea, ea era cea 
care înaintea tuturor celorlalți  zărise 
ambarcaţiunea în primejdie; ea, cea dintâi, îl 
implorase pe căpitan să-i vină în ajutor! Şi în 
realitate, aceasta poate că a costat-o în acea 
seară Raza Verde! în adevăr, se temea că 
aşa a fost. 

In timpul celor trei zile care urmară sosirii 
familiei Melvill la Oban, cerul l-ar fi făcut să 
despere pe un astronom de la observatoarele 
din Edinburg sau Greenwich. Era parcă vătuit 
cu un fel de abur, mai înşelător decât dacă ar 
fi fost nori. Lunete sau telescoape din cele 
mai puternice modele, reflectorul de la 
Cambridge ca şi cel din Parsontown nu ar fi 
izbutit să-l străbată. Numai soarele ar fi putut 
să aibă destulă putere ca să-l străpungă cu 
razele lui; dar, când apunea, linia mării era 
estompată de o negură uşoară care înroşea 
apusul cu cele mai minunate culori. l-ar fi 
fost deci cu neputinţă Razei Verzi să ajungă 
la ochii unui observator. 

Miss Campbell în visul său, cu imaginaţia 
ei înaripată, confunda atunci, în acelaşi gând, 


pe naufragiatul din abisul Corryvrekan cu 
Raza Verde. Sigur era însă că unul nu apărea 
mai mult decât celălalt. Dacă Raza Verde era 
acoperită de nori, taina îl ascundea pe tânăr. 

Fraţii  Melvill, când  îndrăzneau s-o 
îndemne pe nepoata lor să aibă răbdare, nu 
erau deloc bine primiţi. Miss Campbell nu se 
sfia defel să-i facă responsabili de aceste 
tulburări atmosferice. Atunci ei îşi vărsau 
necazul pe excelentul barometru aneroid, pe 
care avuseseră grijă să-l ia cu ei de la 
Helensburgh şi ale cărui ace continuau să nu 
se ridice. 

În adevăr, şi-ar fi dat tabachera lor pentru 
a obţine la apusul astrului strălucitor un cer 
fără nori! 

Cât despre savantul Ursiclos, discutând 
într-o zi despre aceşti nori care tulburau 
orizontul, avu proasta inspiraţie de a găsi 
formarea lor foarte naturală. 

De aici până a deschide un mic curs de 
fizică nu era decât un pas, şi el o făcu în 
prezenţa lui Miss Campbell. Vorbi despre nori 
în general, de mişcarea lor descendentă 
care-i aducea la orizont odată cu coborârea 
temperaturii, despre nori transformați în 
picături de apă, de clasificarea lor ştiinţifică 
în nimbus, stratus, cumulus şi cirus! Inutil să 
spunem că nu,s-a ales cu nimic din erudiţia 
sa. 

Şi lucrul era atât de evident încât fraţii 
Melvill nu ştiau ce atitudine să ia în timpul 
acestei cu totul deplasate conferinţe! 

Da! Miss Campbell i-o „tăie'" scurt — 
pentru a folosi expresia dandysmului modern 


— tânărului savant: mai întâi se făcu că se 
uită în cu totul altă parte, pentru a nu-l auzi; 
apoi îşi îndreptă cu îndărătnicie ochii spre 
castelul Dunolly, cu intenţia vădită de a 
părea că nu-l vede; în sfârşit, îşi privi 
vârfurile pantofilor săi fini de vilegiaturistă — 
ceea ce era semnul indiferenţei celei mai 
puţin disimulate, dovada celui mai total 
dispreţ pe care o scoțiană poate să-l 
manifeste atât pentru cele ce spune 
interlocutorul său, cât şi pentru persoana 
acestuia. 

Aristobulus Ursiclos, care niciodată nu se 
vedea şi nu se auzea decât pe el, care nu 
vorbea decât pentru el, nu băgă de seamă 
sau se făcu că nu bagă de seamă. 

Aşa trecură, zilele de 3, 4, 5 şi 6 august, 
dar, în timpul acestei ultime zile, spre marea 
bucurie a fraţilor Melvill, barometrul urcă cu 
câteva linii peste „variabil". 

Ziua următoare se anunţă deci sub 
auspicii mai fericite. La orele zece dimineaţa, 
soarele strălucea puternic şi cerul îşi 
desfăşura deasupra mării azurul său de o 
limpezime perfectă. 

Miss Campbell nu putea lăsa să-i scape o 
asemenea ocazie. în grajdurile de la 
Caledonian-Hotel era tot timpul ţinută la 
dispoziţia ei o trăsură. Acum sau niciodată 
era momentul de a o folosi. 

Deci, la orele cinci după-amiaza, Miss 
Campbell şi fraţii Melvill luau loc în caleaşca 
condusă de un birjar, meşter în manevrarea 
„four in hand". Partridge se urcă pe scaunul 
din spate şi cei patru cai, mângâiaţi de 


şfichiul biciului lung, se avântară pe drumul 
care ducea de la Oban la Glackhan. 

Spre marele său regret, dar nu şi acela al 
lui Miss Campbell, Aristobulus Ursiclos, prins 
de redactarea unui oarecare memoriu 
ştiinţific, nu putuse să ia parte la excursie. 

Drumul fu minunat din toate punctele de 
vedere. Trăsura urma linia litoralului, de-a 
lungul strâmtorii ce desparte insula Kerrera 
de coasta Scoției. Această insulă de origine 
vulcanică era foarte pitorească, dar avea, în 
ochii lui Miss Campbell, o hibă: pe aceea dea 
ascunde orizontul mării. 

Cu toate acestea, cum nu era de făcut 
decât patru mile şi jumătate în aceste 
condiţii, binevoi să admire armoniosul relief 
al cărui profil se contura, cu ruinele castelului 
danez care încununează capul meridional, pe 
un fond de lumină. 

— A fost altădată reşedinţa Mac Douglas- 
ilor de Lorn, remarcă fratele Sam. 

— Acest castel are importanţă istorică şi 
pentru familia noastră, adăugă fratele Sib, 
fiindcă a fost distrus de către Campbelli, care 
i-au dat foc. 

După ce depăşi insula Kerrera, trăsura o 
luă pe un drum îngust, puţin râpos, care 
ducea la satul Glackhan. Acolo trecu peste 
acel fals istm care, în chip de pod, păşeşte 
peste micul canal şi uneşte insula Seil cu 
continentul. 

O jumătate de oră mai târziu, după ce 
lăsară trăsura într-o vâlcea, excursioniştii 
urcau panta destul de abruptă şi se aşezau 
pe bordura cea mai din margine a stâncilor, 


la liziera litoralului. 

De data asta nimic nu mai putea să 
împiedice vederea observatorilor, privind 
către apus; nici insuliţa Easdale, nici Inish, 
eşuate lângă Seil. 

Între vârful Ardanalish de pe insula Mull la 
nord-est, una din cele mai mari dintre 
Hebride, şi insula Colonsay la sud-vest, se 
decupa o largă bucată de mare în care discul 
solar avea să-şi înece în curând văpăile. 

Miss Campbell, cu totul prinsă de gândul 
ei, stătea un pic mai în faţă. Câteva păsări de 
pradă, vulturi sau  şoimi, singurii care 
însufleţeau această singurătate, pluteau 
deasupra „dens'"-urilor, un fel de vâlcele 
săpate ca nişte pâlnii în pereţii stâncoşi. 

Din punct de vedere astronomic, în 
această epocă a anului şi la această 
latitudine soarele trebuia să apună la orele 
şapte şi cincizeci şi patru de minute, exact în 
direcţia capului Ardanalish. 

Dar câteva săptămâni mai târziu ar fi fost 
imposibil să-l vezi dispărând dincolo de linia 
mării, fiindcă masa insulei Colonsay l-ar fi 
ascuns privirilor. 

În această seară, timpul şi locul erau deci 
bine alese pentru observarea fenomenului. 

Soarele cobora printr-o traiectorie oblică 
pe orizontul limpede. 

Ochii cu greu puteau suporta strălucirea 
discului său de un roşu arzător, pe care apele 
o reflectau ca o lungă dâră de lumină. 

Şi cu toate acestea, nici Miss Campbell, 
nici unchii ei nu ar fi consimţit să-şi coboare 
pleoapele. Nu! Nici măcar o clipă. 


Dar, înainte ca marginea inferioară a 
astrului să fi muşcat din orizont, lui Miss 
Campbell îi scăpă un strigăt de dezamăgire! 

Apăruse deodată un mic nor subţirel, ca o 
dungă, lung ca flamura unui vas de război. 
Tăia discul în două părţi inegale şi părea că 
se lasă odată cu el în jos, până la nivelul 
mării. 

Se părea că o adiere, oricât de uşoară, ar 
fi fost deajuns ca să-l gonească, să-l 
împrăştie!... Adierea însă nu veni! 

Şi când din soare nu mai rămase decât un 
arc minuscul, acel subţire nor fu cel care 
circumscrise, în locul lui, linia cerului şi a 
apei. 

Raza Verde, pierdută în acest mic nor, nu 
putuse să ajungă până la ochiul celor ce o 
aşteptau. 


Capitolul IX 
VORBE DE ALE DOAMNEI BESS 


Întoarcerea la Oban se făcu în tăcere. Miss 
Campbell nu vorbea; fraţii Melvill nu 
îndrăzneau să vorbească. Ei nu aveau totuşi 
nicio vină dacă acest nefericit norişor 
apăruse exact la momentul potrivit pentru a 
înghiţi ultima rază de soare. La urma urmei, 
nu trebuiau să despere. Sezonul frumos avea 
să dureze mai mult de şase săptămâni. Dacă 
pe toată durata toamnei nu va veni şi vreo 
seară frumoasă să-şi ofere orizontul ei fără 
ceaţă, ar însemna ca într-adevăr să aibă 
ghinion. 

Totuşi o minunată seară era pierdută şi 


barometrul nu părea să făgăduiască una 
asemănătoare — cel puţin nu prea curând. în 
adevăr, în timpul nopţii, capriciosul ac al 
aneroidului reveni încetişor către „variabil". 
Dar ceea ce se considera încă timp frumos 
pentru toată lumea nu o putea mulţumi pe 
Miss Campbell. 

A doua zi, 8 august, câţiva nori uşori 
îmbrăcau razele soarelui. De data asta briza 
de amiază nu avu deloc destulă putere să-i 
împrăştie. 

Către seară o culoare aprinsă împurpura 
cerul. Toate nuanțele topite, de la galben de 
crom până la albastru ultramarin, făcură din 
orizont o orbitoare paletă de culori. Sub vălul 
pufos al norişorilor, apusul soarelui picta 
fundalul litoralului cu toate nuantele 
spectrului, în afară de aceea pe care 
fantezista şi superstiţioasa Miss Campbell 
ţinea să o vadă. / 

Şi aşa fu şi a doua zi, apoi a treia zi. 
Trăsura rămase aşadar în remiza hotelului. 
La ce bun să ieşi în calea unei cercetări pe 
care starea cerului o făcea imposibilă? 
înălțimile insulei Seil nu puteau fi mai 
favorizate decât plajele Obanului şi era mai 
bine să se evite o dezamăgire. 

Fără a fi mai prost dispusă decât se 
cuvenea, la venirea serii Miss Campbell se 
mulțumea să se întoarcă în camera ei, 
îmbufnată din pricina acestui soare atât de 
puţin binevoitor. Se odihnea atunci de lungile 
ei plimbări. Şi visa, trează fiind. La ce? La 
acea legendă care se referea la Raza Verde? 
Mai avea nevoie să o zărească pentru a 


vedea clar în inima ei? în a ei poate că nu, 
dar în aceea a altora? 

In acea zi Helena, întovărăşită de doamna 
Bess, îşi plimbase dezamăgirea pe la ruinile 
Dunolly-Castle. Din acest loc, de la temelia 
unui perete rămas încă în picioare, căptuşit 
cu lungi fire de iederă, nimic nu era mai 
minunat decât priveliştea care se deschidea 
asupra golfului Oban — înfăţişarea sălbatică 
a  Kerrerei, insuliţele risipite în marea 
Hebridelor şi această imensă insulă Mull. ale 
cărei stânci din partea de vest întâmpină 
primele asalturi ale furtunilor venite din 
vestul Atlanticului. 

Şi atunci Miss Campbell privea minunata 
depărtare care se aşternea în faţa ochilor ei; 
dar o vedea oare? Nu cumva vreo altă 
amintire era pe cale să o distragă? Se poate 
afirma în orice caz că mi era imaginea lui 
Aristobulus Ursiclos. în adevăr, nu ar fi fost 
deloc binevenit ca acest tânăr pedant să 
audă părerile pe care doamna Bess le emitea 
în acea zi, atât de deschis, la adresa lui. 

— Nu-mi place! repeta ea. Nu! Nu-mi 
place! Nu se gândeşte decât să-şi placă lui 
însuşi! Cum o să arate el în conacul de la 
Helensburgh? Este din clanul  „Mac- 
Egoiştilor", sau nu mă mai pricep eu la 
oameni! Cum le-a putut trece prin gând 
domnilor Melvill că le-ar putea fi vreodată 
nepot? Partridge, nici el nu-l poate suferi mai 
mult decât mine şi Partridge se pricepe! 
Serios, Miss Campbell, dumneavoastră vă 
place? 

— Despre cine vorbeşti? întrebă tânăra, 


care nu auzise nimic din spusele doamnei 
Bess. 

— Despre acela la care nu-i cu putinţă să 
vă gândiţi... Măcar dacă nu aţi face-o decât 
pentru onoarea clanului. 

— La cine crezi tu deci că nu pot să mă 
gândesc? 

— Bineînțeles că la acest domn 
Aristobulus, care ar face mai bine să se ducă 
de cealaltă parte a Tweed-ului, să vadă dacă 
au fost vreodată Campbelli în căutare de 
Ursicloşi. 

De obicei doamna Bess nu se sfia să 
spună deschis ce gândeşte, dar trebuia să fie 
prea pornită pentru a-şi contrazice stăpânii 
— în interesul stăpânei sale. ce-i drept! 
Simţea, de altfel, că Helena arăta pentru 
acest pretendent mai mult decât indiferenţă. 
De fapt, ei nu i-ar fi putut trece prin gând că 
această indiferenţă era însoţită de un alt 
sentiment, mai viu, pentru altul. 

Cu toate acestea, s-ar fi putut ca doamna 
Bess să fi avut o bănuială, fiindcă, atunci 
când Miss Campbell o întrebă dacă îl 
revăzuse la Oban pe acel tânăr căruia 
Glengarry îi dăduse din fericire ajutor şi 
îngrijire: 

— Nu, Miss Campbell, răspunse doamna 
Bess, probabil că a plecat imediat, dar lui 
Partridge i s-a părut că-l zăreşte... 

— Când asta? 

— leri, pe drumul de la Dalmaly. Se 
întorcea cu rucsacul în spate, ca un artist în 
călătorie. Ah! Acest tânăr este un imprudent! 
Să se ducă aşa la pieire în viitoarea 


Corryvrekan, nu-i un semn bun pentru viitor! 
Nu o să se afle totdeauna prin apropiere 
vreun vapor care să-i vină în ajutor şi o să i 
se întâmple o nenorocire! 

— Crezi, doamnă Bess? Chiar dacă a fost 
imprudent, s-a arătat cel puţin curajos şi se 
pare că în această primejdie nu şi-a pierdut 
nicio clipă cumpătul. 

— Se poate, Miss Campbell, reluă doamna 
Bess, dar desigur că acest tânăr nu a ştiut că 
vă datorează salvarea, fiindcă, a doua zi 
după sosirea lui la Oban, ar fi venit cel puţin 
să vă mulţumească... 

— Să-mi mulţumească? răspunse Miss 
Campbell. Şi de ce? Nu am făcut pentru el 
decât ce aş fi făcut pentru oricare altul şi, 
crede-mă, tot ce un altul ar fi făcut în locul 
meu! 

— L-ati recunoaşte? întrebă doamna Bess 
privind-o pe tânăra fată. 

— Da, răspunse sincer Miss Campbell, şi 
mărturisesc că felul lui de a fi, curajul calm 
pe care l-a arătat când s-a urcat pe punte, ca 
şi când nu scăpase de-abia de la moarte, 
cuvintele calde pe care i le-a spus 
tovarăşului său strângându-l la piept, toate 
acestea m-au impresionat foarte tare. 

— Pe cinstea mea, replică vrednica 
femeie, cu cine seamănă nu aş putea spune, 
dar, în orice caz, nu-i seamănă acestui domn 
Aristobulus Ursiclos! 

Miss Campbell zâmbi fără să răspundă 
nimic, se ridică, şi rămase o clipă nemişcată, 
aruncând o ultimă privire îndepărtatelor 
înălţimi ale insulei Mull; apoi, urmată de 


doamna Bess, cobori pe cărarea aridă care 
ducea la drumul spre Oban. 

In această seară soarele apunea într-un 
fel de pulbere luminoasă, uşoară ca o spumă 
de paiete, şi ultima lui rază se destrăma în 
ceţurile serii. 

Miss Campbell se întoarse deci la hotel, 
onoră prea puţin cina pe care unchii ei o 
comandaseră pentru ea şi, după o scurtă 
plimbare pe malul mării, se duse în camera 
ei. 


Capitolul X 
O PARTIDA DE CROCHET 


Fraţii Melvill, trebuie să o mărturisim, 
începuseră să numere zilele, chiar dacă nu 
apucaseră încă să numere ceasurile. 
Lucrurile nu mergeau cum voiau ei. Plictisul 
vizibil al nepoatei lor, această dorinţă care o 
apucase de a fi singură, primirea destul de 
rece pe care i-o făcea savantului Ursiclos şi 
de care acesta era poate mai puţin 
preocupat decât ei, toate acestea la un loc 
nu aveau darul să facă plăcută şederea la 
Oban. Nu ştiau ce să inventeze ca să rupă 
această monotonie. Pândeau, inutil, cele mai 
mici variaţii atmosferice. îşi spuneau că, 
după ce îi va fi satisfăcută dorinţa, Miss 
Campbell va redeveni fără îndoială mai 
înţelegătoare, cel puţin pentru ei. 

Fiindcă de două zile Helena, şi mai 
absorbită încă, uita să le dea acea sărutare 
de dimineaţă care îi făcea fericiţi pentru 
toată ziua. 


. în acest timp barometrul, nesimţitor la 
văicărelile celor doi unchi, nu se hotăra deloc 
să prezică o apropiată schimbare a timpului. 
Oricât ar fi avut ei grijă să-l lovească de zece 
ori pe zi cu o mică izbitură scurtă pentru a 
provoca o oscilație a acului, acul nu urca nici 
cu o linie. Oh, aceste barometre! 

Totuşi fraţii Melvill avură o idee. în după- 
amiaza zilei de 11 august, le dădu în gând 
să-i propună lui Miss Campbell, spre a o 
distra dacă era posibil, o partidă de crochet 
şi, cu toate că Aristobulus Ursiclos avea să fie 
şi el acolo, Helena nu refuză, ştiind câtă 
plăcere le face. 

Trebuie să spunem că fratele Sam şi 
fratele Sib se lăudau că la acest joc, la atât 
de mare cinste în Regatul-Unit, erau de 
prima forţă. Crochetul nu este, precum se 
ştie, decât vechiul „mail" englezesc, din 
fericire foarte potrivit pentru tinerele fete. 

Or, la Oban erau cu siguranţă mai multe 
terenuri pentru jucat crochet. Dacă cele mai 
multe staţiuni balneare se mulţumesc cu un 
teren mai mult sau mai puţin nivelat, peluză 
sau prundiş, asta dovedeşte mai puţin 
exigenţa jucătorilor decât indiferența sau 
lipsa de interes pentru această nobilă 
distracţie. Aici terenurile erau nu cu nisip aşa 
cum se cuvine, ci cu gazon-ceea ce se 
numeşte „crocket-ground" — udat în fiecare 
seară cu stropitorile, bătătorit în fiecare 
dimineaţă cu o maşină specială, neted ca o 
catifea trecută prin laminor. Mici cuburi de 
piatră, ivindu-se din pământ, erau destinate 
înfigerii potourilor şi arsourilor. în afară de 


acestea, un 

şanţ adânc de câteva şchioape mărginea 
fiecare teren şi îi asigura cele o mie două 
sute picioare pătrate, necesare operaţiunilor 
jucătorilor. 

De câte ori fraţii Melvill nu priviseră cu 
invidie pe băieţii şi fetele care jucau pe 
aceste terenuri luxoase! Aşa că nu mică le fu 
satisfacția când Miss Campbell le acceptă 
invitaţia. Aveau deci să o poată distra 
dedându-se în acelaşi timp jocului lor 
preferat, în mijlocul spectatorilor care, aici ca 
şi la Helensburgh, nu le vor lipsi. Vanitoşii! 

Prevenit, Aristobulus Ursiclos consimţi să- 
şi întrerupă lucrările sale şi la ora anunţată 
se afla pe teatrul de luptă. Avea pretenţia de 
a fi, la crochet, tot atât de tare în teorie şi în 
practică, de a-l juca precum un savant 
geometru, fizician, matematician, într-un 
cuvânt prin A + B, aşa cum sade bine unui 
cap plin de x-uri. 

Ceea ce nu-i era tocmai pe plac lui Miss 
Campbell, era faptul că avea să aibă, 
obligatoriu, ca partener pe acest tânăr 
pedant. Dar cum ar fi putut să fie altfel? 
Putea să le facă unchilor ei supărarea de a-i 
despărţi în luptă, de a-l opune pe unul 
celuilalt, ei, atât de uniţi în gând şi în inimă, 
trup şi suflet, pe ei care nu jucau niciodată 
decât împreună! Nu! Nu ar fi dorit! 

— Miss Campbell, îi spuse din capul locului 
Aristobulus Ursiclos, sunt fericit de a vă 
secunda şi, dacă-mi permiteţi, să mă lăsaţi 
să vă explic cauza determinantă a 
loviturilor... 


— Domnule Ursiclos, răspunse Helena 
luându-l la o parte, trebuie să-i lăsăm pe 
unchii mei să câştige. 

— Să câştige?... 

— Da... fără ca ei să bage de seamă. 

— Dar, Miss Campbell... 

— Ar fi prea nefericiţi dacă ar pierde. 

— Cu toate acestea... permiteţi!... 
răspunse Aristobulus Ursiclos. Pot să mă laud 
că acest joc de crochet îmi este geometric 
cunoscut. Am calculat combinaţia liniilor, 
valoarea curbelor şi cred că a avea unele 
pretenţii... 

— Nu am altă pretenţie, răspunse Miss 
Campbell, decât aceea de a fi pe placul 
adversarilor noştri. De altfel, vă previn, ei 
sunt foarte tari la crochet -şi nu cred ca toată 
ştiinţa dumneavoastră să poată lupta cu 
îndemânarea lor. 

— O să vedem! murmură Aristobulus 
Ursiclos, pe care nimic în lume nu l-ar fi putut 
hotări să se lase bătut de bună voie, nici 
măcar pentru a-i plăcea lui Miss Campbell. 

In acest timp, cutia în care erau fisele, 
potourile, arsourile, bilele, ciocanele de lemn 
fu adusă de băiatul de serviciu a „crocket- 
ground'"-ului. Arsourile, nouă la număr, fură 
aşezate în romb pe micile dale şi potourile se 
înăltară la fiecare extremitate a axei celei 
mari a acestui romb. 

— La sorţi! spuse fratele Sam. 

Fisele fură puse într-o pălărie. Fiecare 
jucător luă la întâmplare una. 

Sorţii dădură următoarele culori pentru 
desfăşurarea partidei: o bilă şi un ciocan 


albastru fratelui Sam; o bilă şi un ciocan roşu 
lui Ursiclos; o bilă şi un ciocan galben fratelui 
Sib; o bilă şi un ciocan verde lui Miss 
Campbell. 

— în aşteptarea razei de aceeaşi culoare! 
spuse ea. lată o prevestire bună. 

„Fratele Sam era cel care trebuia să 
înceapă şi, după ce trase împreună cu 
partenerul său o priză zdravănă, începu. 

Trebuia să-l vezi, cu corpul nici prea 
înclinat, nici prea drept, cu capul pe jumătate 
întors în aşa fel încât să-şi poată lovi bila 
exact unde trebuie, cu mâinile aşezate una 
lângă alta pe coada ciocanului de lemn, 
stânga dedesubt drepta deasupra, picioarele 
ferme, genunchii uşor îndoiţi, pentru a 
contrabalansa impulsul loviturii, piciorul 
stâng în faţa bilei, piciorul drept adus niţel 
înapoi! Tipul desăvârşit al unui „gentleman- 
crocketer". 

Atunci fratele Sam îşi ridică ciocanul, 
făcându-l să descrie o jumătate de cerc; apoi 
lovi bila la optsprezece şchioape distanţă de 
„fock", sub potoul de pornire, şi nu fu nevoit 
să folosească dreptul pe care îl avea de a 
repeta de trei ori această primă lovitură. 

În adevăr, bila, lovită îndemânatic, trecu 
pe sub primul arsou, apoi pe sub al doilea, o 
altă lovitură o făcu să treacă printr-al treilea 
şi abia la al patrulea se lovi puţin de fierul 
arsoului şi se opri. 

Pentru un început era extraordinar. Aşa 
că, printre spectatorii care stăteau dincolo de 
micuțul şanţ al terenului cu gazon, trecu un 
murmur măgulitor. 


Veni rândul lui Aristobulus Ursiclos să 
joace. Acesta fu mai puţin norocos. Stângăcie 
sau ghinion, nu se ştie, dar el fu nevoit să 
repete lovitura de trei ori pentru ca bila să 
treacă pe sub primul arsou, iar pe al doilea 
nu-l mai nimeri. 

— Probabil, îi atrase el atenţia lui Miss 
Campbell, această minge nu este perfect 
calibrată. în acest caz, centrul de greutate, 
plasat în afara centrului ei, o face să se abată 
din drum. 

— Este rândul dumitale, unchiule Sib, 
spuse Miss Campbell, fără să asculte ceva 
din această ştiinţifică explicaţie. 

Fratele Sib fu demn de fratele Sam. Bila 
lui trecu pe sub două arsouri şi se opri lingă 
aceea a lui Aristobulus Ursiclos, fapt care o 
ajută să treacă şi pe sub al treilea, după ce o 
rocase, adică o lovise de la distantă; apoi îl 
rocă din nou pe tânărul savant, a cărui 
întreagă fizionomie părea să spună: „Noi 
vom face mai mult decât atâta"! în sfârşit, 
cele două bile fiind lipite una de alta, el puse 
piciorul pe a sa, dădu o puternică lovitură de 
ciocan şi „făcu praf" bila adversarului său, 
adică, printr-un efect de contralovitură, i-o 
trimise la şaizeci de paşi, mult dincolo de 
şanţul care mărginea terenul. 

Aristobulus Ursiclos trebui să alerge după 
bila sa; dar făcu acest lucru tacticos, ca un 
om chibzuit, şi aşteptă cu atitudinea unui 
general care puse la cale o mare lovitură. 

Miss Campbell, la rândul ei, luă bila verde 
şi trecu cu îndemânare prin primele arsouri. 

Partida continuă în condiţii avantajoase 


pentru fraţii Melvill, care rocau şi „făceau 
praf", pe săturate, bilele adversarilor. Ce 
masacru! îşi făceau mici semne, se 
înțelegeau dintr-o singură privire fără a mai 
avea nevoie să vorbească şi. în cele din 
urmă, se distanţară de ceilalţi doi spre marea 
satisfacţie a nepoatei lor, dar marea 
neplăcere a lui Aristobulus Ursiclos. 

Miss Campbell, totuşi,  văzându-se 
suficient  distanţată, cinci minute după 
începutul partidei, începu să joace cu 
seriozitate şi dovedi mai multă abilitate 
decât partenerul său care, cu toate acestea, 
nu o scutea de sfaturile lui ştiinţifice. 

— Unghiul de reflecţie, îi spunea el, este 
egal cu unghiul de incidenţă şi asta trebuie 
să vă indice direcţia pe care trebuie să o ia 
mingea, după lovitură. Trebuie deci să 
profitaţi... 

— Dar profitaţi dumneavoastră înşivă, îi 
răspunse Miss Campbell. După cum vedeţi, 
domnule, sunt cu trei arsouri înainte! 

Şi în adevăr, Aristobulus Ursiclos rămânea 
în urmă în chip jalnic. De zece ori încercase 
până acum să treacă prin ârsoul dublu din 
centru, fără să izbutească. Se legă atunci de 
aceste unelte — le îndreptă, le modifică 
deschiderea şi îşi încercă din nou norocul. 

Norocul nu îi zâmbi. Bila sa izbi de fiecare 
dată fierul şi nu izbuti să treacă mai departe. 

Pe drept cuvânt, Miss Campbell ar fi fost 
îndreptăţită să se plângă de partenerul ei. în 
ce o priveşte, ea juca foarte bine şi merita 
laudele cu care cei doi unchi erau atât de 
darnici. Nimic mai fermecător decât să o vezi 


dăruită cu totul acestui joc atât de potrivit 
pentru desvoltarea supleţii corpului; piciorul 
său drept pe jumătate ridicat de la vârf, cu 
scopul de a reţine bila în momentul de a o 
lovi pe cealaltă, cele două braţe cochet 
rotunjite când îşi făcea ciocanul să descrie o 
jumătate de cerc, însufleţirea de pe chipul ei 
drăgălaş, uşor aplecat către pământ, talia 
care i se legăna într-o mişcare graţioasă, 
toată făptura ei era adorabilă de privit! Şi cu 
toate acestea Aristobulus Ursiclos nu vedea 
nimic. 

Trebuie să mărturisim că tânărul savant 
era furios. în adevăr, fraţii Melvill aveau 
acum un asemenea avans că ar fi fost greu 
să-i ajungi din urmă. Şi totuşi, în jocul de 
crochet, fazele sunt atât de neaşteptate încât 
niciodată nu trebuie să desperi. 

Partida continua deci în aceste condiţii 
inegale când se produse un incident. 

Aristobulus Ursiclos găsi în sfârşit ocazia 
de a roca bila fratelui Sam care tocmai 
trecuse prin arsoul central pe care Ursiclos 
nu izbutea cu niciun chip să-l treacă. Cu 
adevărat înciudat, făcând eforturi în acelaşi 
timp să rămână calm în faţa asistenţei, vru 
să dea o lovitură de maestru şi să-i plătească 
cu aceeaşi monedă adversarului său, 
trimiţându-l în afara limitelor terenului de joc. 
îşi plasă deci bila lângă cea a fratelui Sam, îi 
asigură stabilitatea bătătorind iarba din jur 
cu cea mai mare grijă, apăsă deasupra 
piciorul stâng şi descriind cu braţele aproape 
un cerc întreg, cu scopul de a da mai multă 
forţă  şocului, îşi învârti cu repeziciune 


ciocanul. 

Ce strigăt lăsă să-i scape! A fost de fapt 
un urlet de durere! Ciocanul, greşit dirijat, 
atinsese nu bila, ci piciorul neîndemânaticului 
jucător şi iată-l sărind într-un picior, gemând, 
cum era şi firesc, dar totodată puţin ridicol. 

Fraţii Melvill alergară spre el. Din fericire 
pielea ghetei sale îndulcise violenţa loviturii, 
încât contuzia nu era gravă. Dar Aristobulus 
Ursiclos crezu de datoria lui să explice cum s- 
a putut întâmpla. 

— Raza închipuită de ciocanul meu, spuse 
el profesoral, nu fără câteva strâmbături, a 
descris un cerc concentric celui care ar fi 
trebuit să atingă tangenţial pământul; fiindcă 
am făcut această rază puţin prea scurtă. Asta 
a pricinuit şocul respectiv. 

— Şi atunci, domnilor, încheiem partida? 
întrebă Miss Campbell. 

— Să încheiem partida?! strigă Aristobulus 
Ursiclos. Să ne declarăm învinşi? Niciodată! 
Luând formulele calculului probabilităților, 
vom găsi încă... 

— Fie, să continuăm! răspunse Miss 


Campbell. 
Miss Compbell juca foarte bine. 
Dar toate formulele calculului 


probabilităților nu ar fi dat decât prea puţine 
şanse adversarilor celor doi unchi. Fratele 
Sam ajunsese „rover", adică bila sa, după ce 
trecuse prin toate  arsourile, atinsese 
„besan'"-ul sau potoul de sosire şi jocul său 
nu mai consta decât în a veni în ajutor 
partenerului său, spulberând sau rocând 
toate bilele după bunul său plac. 


În adevăr, după câteva lovituri, partida 
era definitiv câştigată şi fraţii Melvill 
triumfau, dar modest, cum se cuvine 
maeştrilor. Cât despre Aristobulus Ursiclos, în 
ciuda pretențiilor sale, nu izbutise nici măcar 
să treacă de arsoul central. 

Fără îndoială că Miss Campbell, vrând să 
pară mult mai înciudată decât era în 
realitate, cu o puternică lovitură de ciocan îşi 
lovi bila fără să-i calculeze prea mult direcţia. 

Bila se avântă în afara perimetrului 
circumscris, în micuțul şanţ înconjurător, 
înspre mare, se înălţă ricoşând de un pietroi 
şi, cum ar fi spus Aristobulus Ursiclos, pentru 
că greutatea ei era înmulțită cu pătratul 
vitezei, depăşi marginea plajei. 

Nefericită lovitură! 

Aşezat în faţa şevaletului său, încercând 
să schiţeze o vedere a mării hotărnicită de 
capătul meridional al radei Obanului, se afla 
acolo un tânăr artist. Bila, atingând în plin 
pânza, îşi pătă culoarea ei verde cu toate 
culorile paletei pe care o atinsese în treacăt 
şi răsturnă şevaletul aruncându-l câţiva paşi 
mai departe. 

Pictorul se întoarse liniştit şi spuse: 

— De obicei, înainte de începerea unui 
bombardament, se dă alarma! Aici nu mai 
suntem în sigitranţă! 

Miss Campbell, având presimţirea acestui 
accident înainte chiar de a se fi produs, 
alergase către plajă: 

— Ah, domnule, spuse ea, adresându-se 
tânărului artist, vă rog să-mi  iertaţi 
stângăcia! 


Acesta se ridică, salută surâzind pe 
frumoasa tânără, atât de stingherită, care 
tocmai se scuza... 

Era „naufragiatul" din vâltoarea 
Corryvrekan. 


Capitolul XI 
OLIVIER SINCLAIR 


Olivier Sinclair era „un bărbat bine", ca să 
întrebuinţăm o expresie folosită odinioară în 
Scoţia în ce-i priveşte pe băieţii curajoşi, 
prompti şi sprinteni; dar dacă această 
expresie se potrivea 

profilului său moral, trebuie să mărturisim 
că nu mai puţin se potrivea fizicului. 

Ultimul vlăstar al unei familii onorabile din 
Edinburg, acest tânăr atenian din Atena de 
Nord era fiul unui fost consilier din capitala 
Mid-Lothian-ului. Fără tată, nici mamă, 
crescut de unchiul său, unul din cei patru 
judecători ai administrației municipale, 
făcuse studii serioase la Universitate; apoi, la 
vârsta de douăzeci de ani, un pic de avere 
asigurându-i cel puţin independenţa, curios 
să cunoască lumea, cutreierase principalele 
state din Europa, India şi America, şi celebra 
publicaţie Revista Edinburgului nu refuză, în 
câteva ocazii, să-i publice notele de călătorie. 
Distins pictor, care ar fi putut să-şi vândă 
operele, dacă ar fi vrut, cu preţuri mari, poet 
din când în când — şi cine nu ar fi la o vârstă 
când toată viaţa îi surâde — inimă caldă, fire 
de artist, era făcut să placă şi plăcea fără 
poză sau înfumurare. 


În capitala vechii Calendonii este uşor să 
te căsătoreşti. în adevăr, aici sexele sunt în 
proporţii foarte inegale şi cel slab îl depăşete 
cu mult ca număr pe cel tare. Aşa că un 
tânăr cult, amabil, cumsecade, plăcut la 
înfăţişare nu poate să nu găsească mai mult 
decât o moştenitoare după gustul său. 

Şi totuşi, Olivier Sinclair, la douăzeci şi 
şase de ani, nu părea încă să simtă nevoia de 
a trăi în doi. Cărarea vieţii i se părea oare 
prea strimtă pentru a merge unul lângă altul? 
Nu, fără îndoială, dar este mai probabil că se 
simţea mai bine mergând de unul singur, să 
apuce pe drumuri la întâmplare, să o ia pe 
unde îi trecea prin minte, mai ales cu 
gusturile sale de artist şi călător. 

Totuşi, Olivier Sinclair era menit să inspire 
mai mult decât simpatie vreunei tinere şi 
blonde fiice a Scoției. Statura sa elegantă, 
chipul deschis, trăsăturile  bărbăteşti, 
energice, aerul său sincer, blând prin 
expresia ochilor, graţia mişcărilor, distincţia 
manierelor sale, replica vie şi spirituală, 
mersul său  degajat, zâmbetul privirii, 
întreaga lui înfăţişare aveau darul de a 
fermeca. El nu se îngâmfa, nefiind un 
înfumurat, şi nu se gândea la toate astea, 
nefiind dispus să-şi îngrădească libertatea. 

De altfel, dacă din partea clanului feminin 
din Auld-Reeky dobândise aceste aprecieri 
măgulitoare pentru persoana sa, nu era mai 
puţin plăcut tovarăşilor săi de tinereţe şi 
colegilor de la Universitate: cum spune 
frumoasa zicală celtică, el era dintre acei 
care „nu întorc niciodată spatele, nici unui 


prieten, nici unui duşman" 

Ei bine, în acea zi, trebuie să convenim că 
în momentul atacului îi întorcea spatele lui 
Miss Campbell. Este adevărat, Miss Campbell 
nu-i era duşman, nici prieten. Astfel că, aşa 
stând lucrurile, nu a avut cum să vadă bila 
venind, izbită atât de tare de ciocanul tinerei 
fete. De aici, efectul de ghiulea în plină 
pânză şi răsturnarea întregului bagaj de 
pictor. 

De la prima aruncătură de ochi, Miss 
Campbell îşi recunoscuse „eroul" de pe 
Corryvrekan; dar eroul nu o recunoscu deloc 
pe tânăra pasageră de pe G/engarry. 

Abia dacă în ultima parte a traversării, de 
la insula Scârba la Oban, o zărise pe Miss 
Campbell la bord. Desigur, dacă ar fi ştiut 
care era partea ei în salvarea sa, măcar 
numai din politeţe, i-ar fi mulţumit în chip 
mai deosebit; dar el nu ştia încă şi probabil 
că nu avea să o ştie niciodată. 

Şi, în adevăr, chiar în această zi Miss 
Campbell interzicea — acesta este cuvântul 
— interzicea atât unchilor săi cât şi doamnei 
Bess şi lui Partridge să facă în faţa acestui 
tânăr vreo aluzie la cele ce se petrecuseră la 
bordul lui G/engarry înainte de operaţia de 
salvare. 

In acest timp, după accidentul cu bila, 
fraţii Melvill se alăturară nepoatei lor, mai 
încurcaţi decât ea, dacă asta era cu putinţă, 
şi încercară să-şi prezinte scuzele lor 
tânărului pictor, când, întrerupându-i, acesta 
spuse: 

—  Domnişoară... domnilor... vă rog... 


credeţi-mă că nu merită osteneala! 

— Domnule... spuse fratele Sib, insistând. 
Nu... suntem într-adevăr dezolaţi... 

— Şi dacă nenorocirea este ireparabilă, 
după cum îmi este teamă... adăugă fratele 
Sam. 

— Nu-i decât un accident, nu este o 
nenorocire! răspunse râzând tânărul. O 
măzgălitură, nimic mai mult, şi pe care 
această bilă răzbunătoare a pedepsit-o! 

Olivier Sinclair spunea toate acestea cu 
atâta voie bună încât fraţii Melvill i-ar fi întins 
bucuroşi mâna, fără prea multă ceremonie, 
în orice caz, crezură de datoria lor să se 
prezinte reciproc, aşa cum se cuvine între 
gentilomi. 

— Domnul Samuel Melvill, spuse unul. 

— Domnul Sebastian  Melvill, spuse 
celălalt. 

— Şi nepoata lor, Miss Campbell, adăugă 
Helena, care nu crezu că se abate de la 
convenienţe prezentându-se singură. 

Era, la adresa tânărului, o invitaţie de a-şi 
spune numele şi calitatea. 

— Miss Campbell, domnilor Melvill, spuse 
el foarte serios aş putea să vă răspund că mă 
numesc „fock", ca unul din  potourile 
crochetului dumneavoastră, fiindcă am fost 
lovit de bilă, dar mă numesc foarte simplu 
Olivier Sinclair. 

— Domnule Sinclair, replică Miss Campbell 
care nu prea ştia cum să înţeleagă acest 
răspuns, vă rog încă o dată să primiţi toate 
scuzele mele. 

— Şi ale noastre, adăugară fraţii Melvill. 


— Miss Campbell, reluă Olivier Sinclair, vă 
repet că nu merită osteneala. Căutam să 
obţin un efect de valuri înspumate şi probabil 
că bila dumneavoastră de lemn, la fel cu 
buretele nu ştiu cărui pictor din antichitate 
aruncat peste tabloul său, ar fi produs efectul 
pe care în zadar penelul meu căuta să-l 
redea. 

Acestea fură spuse pe un ton atât de 
amabil încât Miss Campbell şi fraţii Melvill nu 
se putură împiedica să zâmbească. 

Cât despre pânza pe care Olivier Sinclair o 
adună de pe jos, era cu totul de nefolosit şi 
trebuia să o ia de la început. 

E bine să remarcăm că Aristobulus 
Ursiclos nu venise să ia parte la acest schimb 
de scuze şi de politeţe. Partida odată 
terminată, tânărul savant, foarte jignit de a 
nu-şi fi putut pune cunoştinţele sale teoretice 
de acord cu aptitudinile practice, se 
retrăsese întorcându-se la hotel. Nu aveau 
să-l mai vadă înainte de trei sau patru zile, 
fiindcă avea să plece pe insula Luing, una din 
micile Hebride situată la sud de insula Seil, 
ale cărei mine de ardezie voia să le studieze 
din punct de vedere geologic. 

Conversaţia nu putea fi deci stingherită de 
intervenţiile explicative pe care nu s-ar fi 
îndurat să nu le facă asupra tensiunii 
traectoriilor sau a altor probleme în legătură 
cu accidentul. 

Olivier Sinclair află că el nu era cu totul un 
necunoscut pentru oaspeţii de la Ca/edonian- 
Hotel şi fu pus la curent cu incidentele 
călătoriei. 


— Cum, Miss Campbell şi dumneavoastră, 
domnilor, exclamă el, eraţi pe bord când 
Glengarry m-a pescuit la momentul cel mai 
potrivit? 

— Da, domnule Sinclair. 

— Şi ne-aţi tras o spaimă bună, adăugă 
fratele Sib, când din întâmplare am zărit 
ambarcaţiunea dumneavoastră, pierdută în 
vâltorile Corryvrekan-ului! 

— întâmplare  providenţială!  adăugă 
fratele Sam, şi foarte probabil că fără 
intervenţia.. 

Aici însă Miss Campbell îl făcu dintr-un 
semn să înţeleagă că nu avea de gând să 
pozeze în salvatoare. Nu voia cu niciun chip 
să-şi însuşească acest rol de protectoare a 
naufragiaţilor. 

— Dar, domnule Sinclair, reluă atunci 
fratele Sam, cum a putut bătrânul pescar, 
care vă însoțea, să fie atât de imprudent 
încât să se aventureze în aceste curente... 

— Ale căror primejdii trebuia să le 
cunoască bine, el fiind din ţinut, adăugă 
fratele Sib. 

— Nu trebuie să-l acuzaţi, domnilor 
Melvill, răspunse Olivier Sinclair. Imprudenţa 
a fost a mea, numai a mea, şi o clipă am 
crezut că voi avea pe conştiinţă moartea 
acestui om de treabă! Dar erau la suprafaţa 
acelor talazuri, acolo unde marea semăna cu 
o imensă dantelă aruncată pe un fond de 
mătase albastră, culori atât de uminitoare! 
Aşa că, fără să mă neliniştesc de ce se va- 
ntâmpla, iată-mă pornit în căutarea câtorva 
nuanţe noi în mijlocul acestor spume 


pătrunse de lumină. Şi atunci porneam mai 
departe, mereu mai departe! Bătrânul meu 
pescar vedea bine pericolul, îmi atrăgea 
atenţia, voia să ne întoarcem prin partea 
insulei Jura, dar nu-i dam ascultare, încât 
barca noastră fu prinsă în cele din urmă într- 
un curent, apoi irezistibil târâtă spre abis! 
Am vrut să rezistăm acestei atracţii!... O 
izbitură de val îl răni pe tovarăşul meu, care 
nu-mi mai putea ajuta, şi cu siguranţă că fără 
sosirea lui Glengarry, fără devotamentul 
căpitanului său, fără omenia călătorilor, noi, 
marinarul meu şi cu mine, am fi intrat în 
legendă şi am fi acum înscrişi în necrologul 
Corryvrekan-ului! 

Miss Campbell asculta fără să spună un 
cuvânt şi câteodată îşi ridica ochii ei frumoşi 
către tânărul care nu căuta deloc să o 
stingherească cu privirile lui. Nu se putu 
împiedica să nu zâmbească atunci când el 
vorbi de vânarea sau mai bine zis de 
pescuitul nuanţelor marine. Nu era oare şi ea 
în căutarea unei aventuri asemănătoare — 
un pic mai puţin periculoasă, totuşi — 
vânarea nuanţelor cereşti, vânarea Razei 
Verzi? 

Şi fraţii Melvill, menţionând motivul care-i 
adusese la Oban, adică observarea unui 
fenomen fizic, a cărui natură o făcură 
cunoscută pictorului, fără voia lor făcură 
aceeaşi remarcă. 

— Raza Verde! exclamă Olivier Sinclair. 

— Ai şi văzut-o cumva, domnule? întrebă 
cu aprindere tânăra. Ai şi văzut-o cumva? 

— Nu, Miss Campbell, răspunse Olivier 


Sinclair. Nici nu ştiam că există o Rază 
Verde! Nu! într-adevăr! Ei bine, şi eu vreau 
să o văd! Soarele nu o să mai dispară sub 
orizont fără să fiu 

martor la apusul lui! Şi, pe Sfântul 
Dunstan, nu voi mai picta decât cu verdele 
ultimei sale raze! 

Greu de ştiut dacă Olivier Sinclair vorbea 
cu o uşoară ironie sau dacă se lăsa antrenat 
de iubitorul de natură din el. Cu toate 
acestea un anumit presentiment îi spunea lui 
Miss Campbell că tânărul nu glumea. 

— Domnule Sinclair, continuă ea, Raza 
Verde nu este proprietatea mea! Străluceşte 
pentru toată lumea! Şi nu pierde nimic din 
harul ei dacă se arată mai multor curioşi în 
acelaşi timp! Vom putea deci, dacă doriţi, să 
încercăm să o vedem împreună. 

— Foarte bucuros, Miss Campbell. 

— Dar trebuie să avem multă răbdare. 

— Vom avea... 

— Şi să nu vă fie teamă că ne vor durea 
ochii, spuse fratele Sam. 

— Raza Verde merită să riscăm asta 
pentru ea, replică Olivier Sinclair, şi nu voi 
pleca din Oban, vă făgăduiesc, înainte de ao 
fi zărit. 

— Am şi fost o dată, spuse Miss Campbell, 
pe insula Seil ca să surprindem această rază, 
dar un nor micuţ a umbrit orizontul exact 
când apunea soarele. 

— Ce fatalitate! 

— O adevărată fatalitate, domnule 
Sinclair, fiindcă de atunci nu am mai avut 
niciodată un cer destul de limpede. 


— O să mai avem, Miss Campbell! Vara nu 
şi-a spus încă ultimul cuvânt şi, înainte de 
venirea vremii rele, credeti-mă, soarele ne va 
fi dăruit Raza Verde. 

— Pentru a-ti mărturisi totul, domnule 
Sinclair, reluă Miss Campbells noi cu 
siguranţă am fi zărit-o în seara de 2 august, 
chiar pe orizontul strâmtorii Corryvrekan, 
dacă atenţia noastră nu ar fi fost abătută de 
un anumit naufragiu... 

— Cum, Miss Campbell, răspunse Olivier 
Sinclair, să fi fost atât de neîndemânatic 
încât să vă distrag, într-un asemenea 
moment, privirile!  Imprudenţa mea v-a 
costat Raza Verde! în acest caz, eu sunt 
acela care trebuie să vă cer scuze şi vă 
exprim aici toate părerile de rău pentru 
intervenţia mea atât de nepotrivită! Asta nu 
o să mi se mai întâmple! 

Şi discutară aşa, de una de alta, reluând 
drumul spre Ca/edoTi/lan-Hotel, unde trăsese 
exact în ajun şi Olivier Sinclair la întoarcerea 
sa dintr-o excursie în împrejurimile lui 
Dalmaly. 

Acest tânăr, ale cărui maniere plăcute şi 
veselie comunicativă nu displăceau deloc — 
departe de asta — celor doi unchi, aduse 

atunci vorba de Edinburg şi de unchiul 
său, judecătorul Patrick Oldimer. Se întâmplă 
că fraţii Melvill fuseseră câţiva ani în legătură 
cu judecătorul  Oldimer. Se stabiliseră 
altădată relaţii de prietenie între cele două 
familii, relaţii pe care numai depărtarea le 
întrerupsese. Se regăseau deci ca nişte vechi 
cunoştinţe. Aşa că Olivier Sinclair fu invitat 


să reia legăturile cu Melvill-ii şi, cum nu avea 
niciun motiv să prefere să-şi instaleze cortul 
lui de pictor în altă parte decât la Oban, se 
declară mai hotărât ca oricând să rămână 
aici, cu scopul de a participa la căutarea 
faimoasei raze. 

Deci, în zilele următoare, Miss Campbell, 
fraţii Melvill şi el se întâlniră des pe plajele 
din Oban. Cercetau împreună dacă condiţiile 
atmosferice aveau tendinţa de a se schimba. 
De zece ori pe zi se uitau la barometru, care 
părea să aibă intenţia de a urca. Şi în adevăr, 
amabilul instrument, în dimineaţa de 14 
august, depăşi treizeci de degete şi şapte 
zecimi. 

Cu ce satisfacţie Olivier Sinclair îi aduse 
lui Miss Campbell, în acea zi, plăcuta veste! 
Un cer limpede ca privirea unei madone! Un 
azur care mergea în degradeuri de nuanţe, 
de la indigo până la ultramarin! 

În spaţiu niciun nor de natură 
higrometrică! Aveau perspectiva unei seri 
splendide şi a unui apus de soare care putea 
să-i minuneze pe astronomii unui observator: 

— Dacă la apusul soarelui nu vom vedea 
raza noastră, spuse Olivier Sinclair, înseamnă 
că vom fi devenit orbi! 

— Unchilor, răspunse Miss Campbell, aţi 
auzit, în seara astaj Se conveni, deci, că se 
va pleca pe insula Seil înainte de cină. 

Ceea ce se şi făcu la orele 5. Caleaşca îi 
purtă pe pitorescul drum alGlackhan-uluipe 
Miss Campbell, radioasă, pe Olivier Sinclair, 
strălucind de bucurie, şi pe fraţii Melvill, care 
îşi luau şi ei partea din această luminoasă 


stare sufletească. S-ar fi spus, într-adevăr, că 
duceau cu ei, pe canapeaua trăsurii, soarele 
şi că cei patru cai ai echipajului erau 
hipogrifii carului lui Apolon, zeul luminii! 

Ajunşi la insula Seil, observatorii, dinainte 
entuziasmați, se aflară în faţa unui orizont 
ale cărui linii nu le altera niciun obstacol. Se 
duseră să ia loc la extremitatea capului 
îngust care separa cele două cricuri ale 
litoralului şi pătrundea o milă în mare. La 
vest, pe un sfert de orizont, nimic nu putea 
să împiedice vederea. 

— O să observăm, în sfârşit, această 
capricioasă rază, care face atâtea mofturi 
până să se lase văzută! spuse Olivier Sinclair. 

— Cred! răspunse fratele Sam. 

— Sunt sigur! adăugă fratele Sib. 

— Şi eu sper! răspunse Miss Campbell, 
privind marea pustie şi cerul fără pată. 

In adevăr, totul făcea să se prevadă că la 
apusul soarelui fenomenul se va arăta în 
toată splendoarea lui. 

De pe acum, astrul radios, coborând pe o 
linie oblică, nu era decât cu câteva grade 
deasupra orizontului. Discul său roşu vopsea 
cu o culoare uniformă planul din fund al 
cerului şi arunca o lungă şi orbitoare trenă pe 
apele adormite din larg. 

Muti în aşteptarea apariţiei, cu toţii 
emoţionaţi în faţa acestui sfârşit de zi 
frumoasă, urmăreau soarele care se 
scufunda puțin câte puțin, asemenea unui 
imens bolid. Deodată, lui Miss Campbell îi 
scăpă fără voie un strigăt. Fu urmat de o 
exclamaţie neliniştită pe care nici fraţii 


Melvill, nici Olivier Sinclair nu şi-o putuseră 
reţine. 

O şalupă depăşea insuliţa Easdale, eşuată 
la piciorul Seil-ului, şi înainta încet către 
apus. Pânza sa, întinsă ca un ecran, depăşea 
linia orizontului. Avea ea oare să ascurtdă 
soarele, în clipa când acesta se va stinge în 
valuri? 

Era vorba de secunde. Să te întorci, să te 
dai într-o parte sau alta, ca să te găseşti în 
faţa unui alt punct de contact, nu mai era 
timp; îngustimea locului nu permitea să te 
îndepărtezi într-un unghi suficient de mare 
pentru a te situa pe axa soarelui. 

Desperată de această întâmplare 
supărătoare, Miss Campbell se plimba 
enervată pe stânci. Olivier Sinclair făcea 
gesturi largi acestei ambarcaţiuni şi îi striga 
să-şi strângă pânzele. 

Zadarnice eforturi! Cei din barcă nu-l 
vedeau, nu-l puteau auzi. împinsă de o briză 
uşoară, şalupa continua să meargă în susul 
apei spre vest, odată cu valul care o purta. 

In clipa în care marginea superioară a 
discului solar era gata să dispară, pânza 
trecu prin faţa lui şi îl ascunse în spatele 
trapezului său opac. 

Decepţie! De data aceasta Raza Verde 
pornise de la baza acestui orizont fără ceaţă, 
dar, înainte de a fi atins promontoriul pe care 
atâtea priviri îl pândeau lacome, se izbise de 
pânză. 

Miss Campbell, Olivier Sinclair, frații 
Melvill cu totul dezamăgiţi, mai enervaţi 
poate decât s-ar fi cuvenit pentru acest 


ghinion, rămaseră înlemniţi pe locurile lor, 
uitând chiar să mai plece, blestemând 
ambarcaţiunea şi pe cel care era în ea. 

Între timp şalupa acostase într-un golfuleţ 
al insulei Seil, chiar la baza promontoriului. 

în acel moment debarcă un pasager, 
lăsând la bord pe cei doi marinari care-l 
aduseseră de pe insula Luing pe drumul 
mării; apoi ocoli plaja, se caţără pe primele 
stânci, în aşa fel încât să ajungă la 
extremitatea capului. 

Cu siguranţă, acest nepoftit trebuie că 
recunoscuse grupul observatorilor postați pe 
platou, fiindcă îi salută cu un gest plin de 
familiaritate. 

— Domnule  Ursiclos! strigă Miss 
Campbell. 

— Ei! El este, răspunseră cei doi frați. 

„Cine poate să fie acest domn?" îşi spuse 
Olivier Sinclair. 

Era într-adevăr Aristobulus Ursiclos în 
persoană, care se întorcea după un turneu 
ştiinţific de câteva zile în insula Luing. 

N-are rost să stăruim asupra felului cum a 
fost primit de către cei pe care îi tulburase în 
realizarea dorinţei lor celei mai arzătoare. 

Uitând de toate convenienţele, fratele 
Sam şi fratele Sib nu se gândiră nici măcar 
să-i prezinte pe unul celuilalt, pe Olivier 
Sinclair şi Aristobulus  Ursiclos. în faţa 
nemulțumirii  Helenei,  coborâră privirile, 
pentru a nu-l mai vedea pe pretendentul ales 
de ei. 

Încleştându-şi mâinile mici, cu braţele 
încrucişate pe piept, cu ochii scăpărând, Miss 


Campbell îl privea fără să spună nimic. Apoi 
lăsă în sfârşit să-i scape aceste cuvinte: 

— Aţi fi făcut mai bine să nu sosiți la 
timpul atât de potrivit pentru a comite o 
stângăcie, domnule Ursiclos! 


Capitolul XII 
NOI PROIECTE 


Întoarcerea la Oban se făcu în condițiuni 
mult mai puţin plăcute decât ducerea la 
insula Seil. Erau convinşi că merg la un 
succes şi reveneau înfrânți. 

Dacă decepţia încercată de Miss Campbell 
putea fi atenuată într-o anumită măsură, era 
numai fiindcă Aristobulus  Ursiclos o 
pricinuise. Avea dreptul să-l copleşească cu 
reproşuri pe acest mare vinovat, de a-l 
acoperi de blesteme. Şi nu s-a sfiit deloc. 
Fraţii Melvill ar fi picat prost încercând să-l 
apere. Nu! Trebuise ca ambarcaţiunea 
acestui neîndemânatic, la care nu se gândea 
deloc, să sosească exact în momentul 
potrivit, pentru a ascunde orizontul în clipa în 
care soarele îşi trimitea ultima lui rază 
luminoasă. Acestea sunt lucruri de neiertat. 

Se înţelege de la sine că după această 
ciocnire neplăcută, Aristobulus Ursiclos, care 
pentru a se scuza îşi mai şi permisese să ia în 
derâdere Raza Verde, se întorsese la şalupă 
pentru a pleca la Oban. 

Procedase înţelept, fiindcă foarte probabil 
că în trăsură nu i s-ar fi oferit niciun loc, nici 
măcar pe scaunul din spate. 

Aşadar, de două ori până acum apusul 


soarelui se făcuse în condiţii în care ar fi fost 
cu putinţă să observi fenomenul, şi de două 
ori ochiul arzător al lui Miss Campbell se 
expusese în zadar mângăierilor sclipitoare 
ale razelor lui, care pentru câteva ore îi lăsau 
privirea tulbure! 

Mai întâi salvarea lui Olivier Sinclair, apoi 
trecerea lui Aristobulus Ursiclos îi făcuse să 
piardă prilejurile care poate nu se vor mai ivi 
mult timp! Este adevărat că împrejurările nu 
fuseseră aceleaşi în amândouă cazurile şi 
Miss Campbell pe cât o scuza pe una, pe atât 
o condamna pe cealaltă. Cine ar fi putut să o 
acuze de părtinire? 

A doua zi, Olivier Sinclair, destul de 
gânditor, se plimba pe plaja de la Oban. Cine 
era acest domn Aristobulus Ursiclos? O rudă 
a lui Miss Campbell şi a fraţilor Melvill? Sau 
numai un prieten? Părea cel puţin un obişnuit 
al casei, numai după felul cum Miss Campbell 
îl mustrase pentru stângăcia sa. Ei bine, ce îl 
interesa pe Olivier Sinclair? Dacă voia să ştie 
despre ce este vorba, nu avea decât să-l 
întrebe pe fratele Sam sau pe fratele Sib... Şi 
era exact ceea ce îşi interzise să facă — şi nu 
o făcu. 

Cu toate acestea, prilejurile nu-i lipsiră. 

În fiecare zi, Olivier Sinclair îi întâlnea pe 
fraţii Melvill plimbându-se pe malul mării — 
cine s-ar fi putut lăuda vreodată că i-a văzut 
pe unul fără altul? — uneori însoţiţi de 
nepoata lor. 

Se discuta despre o mie de lucruri şi mai 
ales despre timp, ceea ce în situaţia dată nu 
era deloc un fel de a vorbi fără a spune 


nimic. 

Se vor mai întâlni vreodată cu una din 
acele seri senine, a căror întoarcere era 
pândită, pentru a reveni la insula Seil? Cam 
greu. 

In adevăr, după cele două minunate zile 
senine, din 2 şi 14 august, cerul era tot 
timpul schimbător, cu nori de furtună, 
orizonturi  brăzdate de fulgere, apusuri 
ceţoase, în sfârşit tot ce putea să facă- 
desperareă unui elev astronom, agăţat de 
obiectivul lunetei sale şi urmărind 
schimbarea unui colţ al hărţii cereşti! 

De ce să nu mărturisim că tânărul pictor 
era acum îndrăgostit de Raza Verde, tot atât 
cât şi Miss Campbell? în tovărăşia frumoasei 
fete alerga şi el acum după acelaşi ţel. 
Cutreiera cu ea câmpiile spaţiului. Zbura pe 
aripile fanteziei nu cu mai puţină ardoare, ca 
să nu spunem nu cu mai puţină nerăbdare ca 
tânăra sa tovarăşă. Ah, el nu era un 
Aristobulus Ursiclos, cel cu capul pierdut în 
norii înaltei ştiinţe, plin de dispreţ pentru un 
simplu fenomen optic! Amândoi se 
înțelegeau şi amândoi voiau să fie acele 
fiinţe privilegiate pe care Raza Verde i-ar fi 
onorat cu apariţia sa! 

— O vom vedea, Miss Campbell, repeta 
Olivier Sinclair, o vom vedea, chiar dacă ar 
trebui eu însumi s-o aprind! La urma urmei, 
din vina mea v-a scăpat prima dată, şi sunt 
la fel de vinovat ca acest domn Ursiclos... 
ruda dumneavoastră... cred? 

— Nu... logodnicul meu... s-ar părea... 
răspunse în acea zi Miss Campbell, 


îndepărtându-se cu o oarecare grabă pentru 
a se duce să-şi întâlnească unchii care 
mergeau înainte şi îşi ofereau reciproc câte o 
priză de tabac. 

Logodnicul său! Efectul pe care îl produse 
asupra lui Olivier Sinclair acest răspuns 
simplu, şi mai ales tonul pe care fusese spus, 
fu ciudat! în definitiv, de ce nu ar fi pedantul 
savant un logodnic? Cel puţin în aceste 
condiţii se explica prezenţa lui la Oban. 
Faptul că fusese destul de prost inspirat de a 
se interpune între apusul soarelui şi Miss 
Campbell, nu însemna... Ce nu însemna? 
Olivier Sinclair ar fi fost foarte încurcat să o 
spună. 

De altfel, după o absenţă de două zile, 
Aristobulus  Ursiclos  reapăruse. Olivier 
Sinclair îl zări de mai multe ori în tovărăşia 
fraţilor Melvill, care nu putuseră să-i poarte 
pică. Părea să fie în cei mai buni termeni cu 
ei. Tânărul savant şi tânărul artist se 
întâlniseră de asemenea în diferite daţi, fie 
pe plajă, fie în saloanele Caledonian- 
Hotelului. 

Cei doi unchi crezuseră de datoria lor să-i 
prezinte pe unul celuilalt. 

— Domnul Aristobulus  Ursiclos din 
Dumfries! 

— Domnul Olivier Sinclair din Edinburg! 

Aceasta îi costase pe fiecare din cei doi 
bărbaţi un salut mediocru, o simplă înclinare 
a capului la care corpul ţeapăn peste măsură 
nu luase deloc parte. Evident, între aceste 
două caractere nu putea fi vorba de 
simpatie. Unul cutreiera cerul pentru a 


culege stele, celălalt pentru a-i calcula 
elementele; unul, artist, nu căuta deloc să 
pozeze pe piedestalul artei; celălalt, savant, 
îşi făcea din ştiinţă un piedestal pe care se 
aşeza. 

Cit despre Miss Campbell, era cu totul 
îmbufnată împotriva lui Aristobulus Ursiclos. 
Dacă era acolo, se făcea că nu-i observă 
prezenţa; dacă tocmai trecea, ea vizibil 
întorcea capul. într-un cuvânt, aşa cum s-a 
explicat mai sus, „i-o reteza' cu toată 
fermitatea britanică. Fraţilor Melvill le era 
destul de greu să dreagă lucrurile. După 
părerea lor, orice ar fi fost, totul avea să se 
aranjeze, mai ales dacă această capricioasă 
rază voia în sfârşit să apară. 

In aşteptare, Aristobulus  Ursiclos îl 
observa pe Olivier Sinclair pe deasupra 
ochelarilor săi — procedeu familiar tuturor 
miopilor care vor să privească fără să se 
bage de seamă. Şi ce vedea el: asiduităţile 
tânărului pe lângă Miss Campbell, amabila 
primire pe care aceasta i-o făcea în toate 
ocaziile, ceea ce, fără îndoială, nu avea darul 
să-i facă plăcere. Dar, sigur pe sine, se ţinu 
deoparte. 

In acest timp, în faţa acestui cer tulbure, 
în faţa acelui barometru al cărui ac mobil nu 
izbutea să se fixeze, toţi îşi simțeau răbdarea 
pusă la o foarte mare încercare. 

Cu speranţa de a găsi un orizont fără 
ceaţă, măcar pentru câteva minute, la apusul 
soarelui, făcură la insula Seil încă două sau 
trei excursii la care Aristobulus Ursiclos crezu 
de cuviinţă să nu ia parte. Zadarnică 


osteneală! Veni şi 23 august fără ca 
fenomenul să binevoiască să apară. 

Atunci această fantezie deveni o idee fixă, 
care nu mai lăsa loc nici unei alteia. Era pe 
cale să devină o obsesie. O visau ziua şi 
noaptea şi era de temut un nou gen de 
monomanie, într-o epocă în care ele nu mai 
puteau fi numărate. în această încordare a 
spiritului, culorile se reduceau la o culoare 
unică: cerul albastru era verde, drumurile 
erau verzi, prundişurile erau verzi, stâncile 
erau verzi, apa şi vinul erau verzi ca absintul. 
Fraţii Melvill îşi închipuiau că sunt îmbrăcaţi 
în verde şi se credeau doi mari papagali care 
prizau tutun verde dintr-o tabacheră verde! 
într-un cuvânt, trăiau nebunia verdelui! 
Dăduse peste toţi un fel de daltonism, şi 
profesorii oculişti ar fi avut prilejul să publice 
interesante studii  înTevistele lor de 
oftalmologie. Asta nu mai putea dura mult 
timp. 

Din fericire Olivier Sinclair avu o idee. 

— Miss Campbell, spuse el în acea zi, şi 
dumneavoastră domnilor Melvill, mi se pare 
că, dacă ne gândim bine, la Oban suntem rău 
plasați pentru a observa fenomenul cu 
pricina. 

— Şi cine este de vină? răspunse Miss 
Campbell privmdu-i drept în faţă pe cei doi 
vinovaţi, care plecară capul. 

— Aici nu-i un orizont de mare! reluă 
tânărul pictor. De aceea suntem obligaţi să 
mergem să-l căutăm pe insula Seil, cu riscul 
de a nu fi acolo exact în momentul în care ar 
trebui să fim! 


— Este evident! răspunse Miss Campbell. 
în adevăr, nu ştiu pentru ce unchii mei au 
ales pentru experienţa noastră tocmai acest 
oribil loc. 

— Scumpă Helena, răspunse fratele Sam, 
neştiind prea bine ce se spună, ne-am 
gândit... 

— Da... gândit... la acelaşi lucru... adăugă 
fratele Sib pentru a-i veni în ajutor. 

— Că soarele va binevoi să spună în 
fiecare seară la orizontul de la Oban... 

— Fiindcă Oban este situat pe malul mării! 

— Şi greşit v-ati gândit, unchilor, răspunse 
Miss Campbell, foarte greşit v-aţi gândit, 
fiindcă el nu apune aici! 

— în adevăr, reluă fratele Sam. Sunt 
aceste nenorocite insule care ne ascund 
priveliştea largului. 

— Fără îndoială că nu aveţi pretenţia să le 
aruncaţi în aer?... întrebă Miss Campbell. 

— S-ar fi făcut până acum, dacă ar fi fost 
cu putinţă, răspunse fratele Sib pe un ton 
hotărât. 

— Nu putem totuşi să ne ducem să ne 
stabilim pe insula Şeii! observă fratele Sam. 

— Şi de ce nu? 

— Scumpă Helena, dacă tu vrei cu orice 
preţ... 

— Cu orice preţ! 

— Să plecăm deci! răspunseră fratele Sib 
şi fratele Sam pe un ton resemnat. 

Şi aceste două fiinţe, atât de supuse, se 
declarară gata să părăsească imediat 
Obanul. Olivier Sinclair interveni. 

— Miss Campbell, dacă doriţi, cred că ar fi 


ceva mai bun de făcut decât să vă instalaţi 
pe insula Seil. 

— Spuneţi, domnule Sinclair şi, dacă 
propunerea dumneavoastră e acceptabilă, 
unchii mei nu vor refuza să fie de acord! 

Fraţii Melvill se înclinară cu o mişcare de 
automat atât de identică încât niciodată 
poate nu s-au asemănat mai mult. 

— Pe insula Seil, reluă Olivier Sinclair, nu 
se poate locui nici măcar câteva zile şi, dacă 
tot trebuie să vă puneţi răbdarea la 
încercare, Miss Campbell, nu trebuie să o 
faceţi însă în detrimentul tihnei 
dumneavoastră. Am observat de altfel că şi 
la Seil vederea mării este destul de limitată 
de configuraţia coastei. Dacă, din nefericire, 
va trebui să aşteptăm mai mult decât ne 
gândim, dacă şederea noastră se va prelungi 
timp ae câteva săptămâni, s-ar putea 
întâmpla ca soarele, care coboară acum 
către vest, să sfârşească prin a apune în 
spatele insulei Colonsay sau a insulei 
Oronsay, sau chiar a marei insule Islay, şi 
iarăşi vom pierde obiectivul nostru, din lipsa 
unui orizont suficient de mare. 

— în adevăr, răspunse Miss Campbell, ar fi 
ultima lovitură a ghinionului... 

— Pe care putem, eventual, să o evităm 
căutând o staţiune mult mai în afara acestui 
arhipelag al Hebridelor şi în faţa căreia să se 
deschidă întreg infinitul Atlanticului. 

— Şi cunoaşteţi vreuna de acest fel, 
domnule Sinclair? întrebă repede Miss 
Campbell. 

Fraţii Melvill nu-şi desprindeau privirile de 


pe buzele tânărului. Ce avea să răspundă? La 
care capăt al continentului Vechii Lumi vor 
trebui să se stabilească pentru a-i satisface 
dorinţa? 

Răspunsul lui Olivier Sinclair avu darul să-i 
liniştească numaidecât. 

— Miss Campbell, spuse el, nu departe de 
aici se află o staţiune care îmi pare că 
îndeplineşte toate condiţiile favorabile. Este 
situată în spatele acestor înălţimi Mull, care 
închid orizontul la vest de Oban. Este una din 
micile  Hebride, cele mai avansate la 
marginea Atlanticului, este fermecătoarea 
insulă lona. 

— lona! exclamă Miss Campbell, lona, 
unchilor! Şi noi nu suntem încă acolo? 

— Mâine vom fi, răspunse fratele Sib. 

— Mâine, înainte de apusul soarelui, 
adăugă fratele Sam. 

— Să plecăm deci, reluă Miss Campbell, şi 
dacă la lona nu vom găsi un spaţiu larg 
deschis, aflaţi, unchilor, că vom căuta un alt 
punct pe litoral, de la John O'Groats, la 
capătul de nord a Scoției, până la Land's 
End, la capul din sud al Angliei, şi dacă nici 
asta nu va fi deajuns... 

— Este foarte simplu, răspunse Olivier 
Sinclair, vom face înconjurul lumii! 


Capitolul XIII 
MAREŢIILE MARII 


Aflând de hotărârea luată de oaspeţii săi, 
cine credeţi că se arătă desperat? Hotelierul 
Caledonian-Hotelului. Dacă ar fi putut, cum 


le-ar fi aruncat jupân Mac-Fyne în aer toate 
aceste insule şi insulițe care ascund 
priveliştea mării din Oban. Se consolă de 
altfel destul de repede, exprimându-şi doar 
toate părerile lui de rău că a găzduit o 
asemenea familie de maniaci. 

La orele opt dimineaţa, fraţii Melvill, Miss 
Campbell, doamna Bess şi Partridge se 
îmbarcau pe Swift steamer Pioneer — 
precum scria în prospect — care face 
înconjurul insulei Mull cu escală la lona, la 
Stafia, apoi se întoarce în aceeaşi seară la 
Oban. 

Olivier Sinclair se afla înaintea tovarăşilor 
lui la cheiul de îmbarcare, pe platforma cu 
grilaj, aşteptându-i pe pasarelă. 

De prezenţa lui Aristobulus Ursiclos nici nu 
putea fi vorba în această călătorie. Fraţii 
Melvill crezură totuşi de datoria lor să-l 
prevină de plecarea lor grabnică. Cea mai 
elementară politeţe impunea acest lucru şi ei 
erau oamenii cei mai politicoşi din lume. 

Aristobulus  Ursiclos primise destul de 
indiferent comunicarea celor doi unchi şi se 
mărginise pur şi simplu să le mulţumească, 
fără a pomeni ceva despre proiectele sale. 

Fraţii  Melvill se  retrăseseră deci, 
repetându-şi că dacă protejatul lor se 
menținea într-o extremă rezervă şi că dacă 
Miss Campbell îi purta puţină pică, asta avea 
desigur să treacă după o frumoasă seară de 
toamnă, după unul din acele minunate 
apusuri de soare cu care insula lona nu se va 
arăta zgârcită. Cel puţin aşa credeau ei. 

Toţi călătorii fiind la bord, la al treilea 


şuier slobozit de sirena vaporului odgoanele 
fură desprinse şi Pioneer manevră în aşa fel 
încât să iasă din golf pentru a se îndrepta 
spre sud, spre strâmtoarea Kerrera. 

Se aflau la bord un oarecare număr de 
turişti pe care-i atrage, de două-trei ori pe 
săptămână, această excursie de 
douăsprezece ore în jurul insulei Mull; dar 
Miss Campbell şi tovarăşii ei aveau să-i 
părăsească la prima escală. 

In adevăr, erau nerăbdători să ajungă la 
lona, acest nou câmp deschis cercetărilor lor. 
Timpul era minunat, marea calmă ca un lac. 
Traversarea avea să fie frumoasă. Dacă 
această seară nu le va aduce realizarea 
dorinţei lor, ei bine, după ce se vor fi instalat 
pe insulă, vor aştepta cu răbdare. Cel puţin 
acolo cortina va fi ridicată, decorul 
neschimbat. Nu va fi „relache" decât din 
pricina timpului. 

Pe scurt, înainte de prânz aveau să ajungă 
la capătul călătoriei lor. Rapidul Pioneer 
cobori strâmtoarea Kerrera, merse de-a 
lungul capului meridional al insulei, se 
avântă de-a curmezişul largei deschideri al 
lui Firth of Lorn, lăsă pe stânga Colonsay şi 
vechea sa mănăstire, întemeiată în secolul al 
patrusprezecelea de celebrii lorzi ai insulelor, 
şi trecu pe lângă coasta meridională a insulei 
Mull, eşuată în plină mare ca un imens crab 
al cărui cleşte inferior se curbează uşor către 
sud-vest. O clipă, Ben More se arătă la o 
înălţime de trei mii cinci sute de picioare 
deasupra îndepărtatelor coline — aspre şi 
greu de urcat, al căror veşmânt natural sunt 


buruienile — şi culmea lui rotunjită, pe care 
vârful Ardanalish o taie brusc cu impunătorul 
său masiv, domina aceste păşuni 
împestriţate cu rumegătoare.- 

Către nord-vest, aproape la extremitatea 
cleştelui meridional al insulei Mull, se arătă 
atunci pitoreasca lona. Oceanul Atlantic, 
imens, infinit, se întindea dincolo de ea. 

— Vă place oceanul, domnule Sinclair? îl 
întrebă Miss Campbell pe tânărul său 
tovarăş, care, aşezat lângă ea pe pasarela 
Pioneer-ului, contempla acest frumos 
spectacol. 

— Dacă îmi place, Miss Campbell! 
răspunse el. Da, şi eu nu sunt din acei 
păcătoşi care găsesc priveliştea monotonă! 
în ochii mei, nimic nu-i mai schimbător decât 
aspectul oceanului, dar trebuie să ştii să-l 
observi în diferitele lui fraze. De fapt, marea 
este făcută din atâtea nuanţe minunat topite 
unele într-altele, încât unui pictor îi este 
aproape mai greu să reproducă ansamblul, 
uniform şi variat în acelaşi timp, decât să 
picteze un chip, oricât de mobilă i-ar fi 
fizionomia. 

— Este adevărat, spuse Miss Campbell, ea 
se schimbă fără încetare sub cea mai mică 
adiere care trece şi, depinzând de lumina de 
care este străbătută, este mereu alta în toate 
ceasurile zilei. 

—  Priviţi-o în acest moment, Miss 
Campbell! reluă Olivier Sinclair. Este cu totul 
calmă! Nu s-ar zice că este un frumos chip 
adormit, a cărui puritate admirabilă nimic nu 
o tulbură? Nu are nicio cută, este tânără, 


este frumoasă! Nu este decât o imensă 
oglindă care reflectă cerul şi în care cerul îşi 
poate avea chipul! 

— O oglindă pe care o întunecă prea des 
suflarea furtunilor! adăugă Miss Campbell. 

— Ei, răspunse Olivier Sinclair, tocmai 
aceasta face marea varietate a aspectelor 
oceanului! Numai un pic de vânt să bată şi 
chipul i se va schimba, se va zbârci, hula îi va 
pune coamă albă, va îmbătrâni într-un minut, 
va avea cu o sută de ani mai mult, dar va 
rămâne totdeauna superb, cu fosforescenţele 
lui capricioase şi broderiile de spumă! 

— Credeţi dumneavoastră, domnule 
Sinclair, întrebă Miss Campbell, că niciun 
pictor, oricât de mare ar fi el, nu va putea să 
redea vreodată pe pânză toate frumuseţile 
mării? 

— Nu cred, Miss Campbell, şi cum ar 
putea să o facă? Marea nu are de fapt o 
culoare proprie. Ea nu este decât o vastă 
reverberaţie a cerului! Este albastră? Nu cu 
albastru ar putea fi pictată! Este verde? Nu 
cu verde! Mai curând ar putea fi surprinsă în 
furiile sale când este întunecată, lividă, rea, 
când se pare că cerul îşi amestecă în ea toţi 
norii pe care îi ţine atârnaţi deasupra ei! Ah, 
Miss Campbell, cu cât îl văd mai mult, cu atât 
găsesc mai sublim acest ocean! „Ocean! 
Acest cuvânt spune tot! Este nesfârşitul! 
Acoperă adâncimi ce nu pot fi cercetate, 
câmpii fără margini şi alături de care ale 
noastre sunt pustii!" a spus Darwin. Ce sunt, 
faţă de el, cele mai vaste continente? Simple 
insule pe care le înconjoară apele lui! 


Acoperă patru cincimi din glob! Printr-un fel 
de neîntreruptă circulaţie — ca o creatură vie 
a cărei inimă ar bate la Ecuator — se 
hrăneşte cu propriii lui aburi, cu care 
alimentează şi izvoarele, aburi care se întorc 
apoi la el prin fluvii, sau pe care şi-i ia înapoi 
direct, din ploile dăruite tot de el! Da! 
Oceanul este infinitul, infinitul care nu se 
vede, dar care se simte, aşa cum spune un 
poet, infinit ca spaţiul pe care îl reflectă în 
apele sale! 

— îmi place să vă aud vorbind cu atâta 
entuziasm, domnule Sinclair, răspunse Mişs 
Campbell, şi acest entuziasm îl împărtăşesc! 
Da! lubesc oceanul, aşa cum şi 
dumneavoastră îl puteţi iubi! 

— Şi nu v-aţi teme să-i înfruntaţi 
primejdiile? o întrebă Olivier Sinclair. 

— Nu, în adevăr, nu mi-ar fi frică! Poţi să 
te temi de ceea ce admiri? 

— Aţi fi fost o călătoare îndrăzneață? 

— Poate, domnule Sinclair, răspunse Miss 
Campbell. în orice caz, din toate povestirile 
de călătorii citite, le prefer pe acelea care au 
avut ca ţintă descoperirea mărilor 
îndepărtate. De câte ori nu le-am parcurs cu 
marii navigatori! De câte ori nu m-am 
avântat în acest adânc necunoscut — este 
adevărat, numai cu gândul; dar nu cunosc 
nimic mai de invidiat decât destinul eroilor 
care au săvârşit lucruri atât de mari! 

— Da, Miss Campbell, în istoria omenirii, 
ce poate fi mai frumos decât aceste 
descoperiri! Să traversezi pentru prima dată 
Atlanticul cu Columb, Pacificul cu Magellan, 


mările polare cu Parry, Franklin, d'Urville şi 
atâţia alţii, ce visuri! Nu pot să văd o corabie, 
vas de război, vas de comerţ sau o simplă 
şalupă de pescuit fără ca întreaga mea fiinţă 
să nu se îmbarce la bordul său! Cred că sunt 
făcut ca să fiu marinar şi dacă nu am 
îmbrăţişat această carieră din copilărie, o 
regret în fiecare zi! 

— Dar cel puţin aţi călătorit pe mare? 
întrebă Miss Campbell. 

— Atât cât am putut, răspunse Olivier 
Sinclair! Am cutreierat un pic Marea 
Mediterană, de la Gibraltar până la porturile 
Orientului, puţin Atlanticul până la America 
de Nord, apoi mările septentrionale ale 
Europei, şi cunosc toate aceste ape pe care 
natura le-a dăruit din belşug Angliei şi 
Scoției... 

— Sunt atât de minunate, domnule 
Sinclair! 

— Da, Miss Campbell, şi nu cunosc nimic 
ce s-ar putea compara cu meleagurile 
Hebridelor pe care ne poartă acest steamer! 
Este un adevărat arhipelag, cu un cer mai 
puțin albastru decât acela al Orientului, dar 
cu mai multă poezie, poate, în înfăţişarea 
stâncilor sale sălbatice şi a orizonturilor sale 
înceţoşate. Arhipelagul grec a dat naştere 
unei întregi lumi de zei şi zeițe. Fie! Dar veţi 
observa că erau divinităţi foarte burgheze, 
foarte pozitive, înzestrate mai ales cu o viaţă 
materială, făcând şi micile lor afaceri şi 
ţinându-şi contabilitatea cheltuielilor. După 
părerea mea, Olimpul era ca un salon cu 
oaspeţi mai mult sau mai puţin aleşi, unde se 


întâlneau zeii care semănau cam prea mult 
cu oamenii ale căror slăbiciuni le 
împărtăşeau! Nu acelaşi lucru se întâmplă cu 
Hebridele noastre. Aici este lăcaşul fiinţelor 
supranaturale! Zeităţile scandinave, 
imateriale, eterate, sunt duhuri nu trupuri! 
Odin, Ossian, Fingal — tot acest stol de 
poetice fantome ieşite din cărţile înţeleptelor 
Saga! Cât de frumoase sunt aceste chipuri a 
căror apariţie în mijlocul negurii mărilor 
arctice, prin zăpezile regiunilor hiperboreene, 
amintirea noastră le poate evoca! lată un 
Olimp  într-altfel divin decât Olimpul grec. 
Acesta nu are nimic pământesc şi dacă ar 
trebui să-i hotărăşti un loc demn de oaspeţii 
săi, ar fi în mările noastre Hebride! Da, Miss 
Campbell, aici chiar m-aş duce să slăvesc 
divinităţile noastre şi, ca un autentic copil al 
acestei antice Caledonii, nu aş schimba 
arhipelagul nostru, cu cele două sute de 
insule ale sale, cu cerul lui încărcat de nori, 
cu mareele lui impresionante, încălzite de 
curentul Gulf-Stream, pentru toate 
arhipelagurile mărilor din Orient! 

— Şi este cu adevărat al nostru, al 
scoţienilor de la munte! răspunse Miss 
Campbell, cu totul înflăcărată de arzătoarele 
cuvinte ale tânărului său tovarăş, al nostru, 
al  scoţienilor din comitatul Argyle! Ah, 
domnule Sinclair, ca şi dumneavoastră, sunt 
o pasionată a arhipelagului nostru 
caledonian. Este minunat, chiar şi când îşi 
dezlănţuie mânia. 

— Este în adevăr sublim, răspunse Olivier 
Sinclair. Nimic nu opreşte violenţa vijeliilor 


care năvălesc aici după un parcurs de trei mii 
de mile! Coasta scoțiană este exact în faţa 
coastei americane. Dacă acolo, de cealaltă 
parte a Atlanticului, se stârnesc marile 
furtuni ale oceanului, aici se dezlănţuie 
primele asalturi ale valurilor şi vânturilor ce 
se reped asupra Europei occidentale! Dar ce 
putere au ele împotriva Hebridelor noastre — 
mai îndrăzneţe decât acel om despre care 
vorbeşte Livingstone, care nu se temea de 
lei, dar căruia îi era frică de ocean — aceste 
insule solide pe temelia lor de granit, 
bătându-şi joc de violenţa uraganului şi a 
mării!... 

— Marea! O combinaţie chimică de 
hidrogen şi oxigen, cu doi şi jumătate la sută 
de clorură de sodiu! în adevăr, nimic mai 
frumos decât furiile clorurii de sodiu! 

Miss Campbell şi Olivier, auzind aceste 
cuvinte evident spuse la adresa lor şi ca un 
răspuns la entuziasmul lor, se întoarseră. 

Aristobulus  Ursiclos era acolo, pe 
pasarelă. 

Inoportunul nu rezistase dorinței de a 
părăsi Obanul în acelaşi timp cu Miss 
Campbell, ştiind că Olivier Sinclair o 
întovărăşea la lona. Aşa că, îmbrăcat 
înaintea lor, după ce stătuse tot timpul 
călătoriei în salonul Pioneer-ului, se urcase 
pe punte când se apropiaseră de insulă. 

Furiile clorurii de sodiu! Ce cumplită 
lovitură de pumn dată visului lui Olivier 
Sinclair şi al lui Miss Campbell. 


Capitolul XIV 


VIAŢA PE IONA 


În acest timp, lona — pe vechiul său nume 
Insula Valurilor, înălţându-şi Colina Mănăstirii 
la o altitudine care nu depăşeşte patru sute 
de picioare deasupra nivelului mării — 
apărea din ce în ce mai mult şi steamerul se 
apropia de ea rapid. 

Către prânz, Pioneer acostă de-a lungul 
unui mic stăvilar făcut din stânci abia 
cioplite, înverzite cu totul de ape. Călătorii 
coborâră, unii — cei mai mulţi — pentru a 
pleca din nou peste o oră şi să se întoarcă la 
Oban prin strâmtoarea Mull, ceilalţi — mai 
puţini şi ştim care — cu intenţia de a rămâne 
la lona. 

Insula nu are port propriu-zis. Un chei de 
piatră apără de valurile din larg unul din 
golfuleţe. Nimic altceva. Acolo se 
adăpostesc, pe timpul verii, câteva iahturi de 
plăcere şi şalupe de pescuit care exploatează 
aceste locuri. 

Miss Campbell şi tovarăşii săi, lăsându-i 
pe turişti în voia unui program care-i obligă 
să vadă insula în două ore, se îndeletniciră 
cu căutarea unei locuinţe convenabile. 

Nu trebuiau să se aştepte ca la lona să 
găsească confortul  staţiunilor balneare 
bogate din Regatul-Unit. 

In adevăr, lona nu măsoară mai mult de 
trei mile în lungime, pe o lărgime de o milă, 
şi numără abia cinci sute de locuitori. Ducele 
Argyle, căreia îi aparţine, nu are de pe urma 
ei decât un venit de câteva sute de livre. 
Acolo nu-i niciun oraş propriu-zis, nici măcar 


un orăşel, nici chiar un sat. Câteva case 
răzlețe, cele mai multe simple cocioabe, 
pitoreşti, dacă vrei, dar rudimentare, 
aproape toate fără ferestre, cu lumina venind 
numai pe uşă, fără vatră, cu o spărtură în 
acoperiş, neavând decât pereţi de paie şi 
pietre de pe malul mării, acoperişuri de 
trestie şi buruieni împletite cu fire groase de 
plante marine. 

Cine ar fi putut să creadă, cu toate 
acestea, că lona a fost leagănul religiei 
druizilor, în primele timpuri ale istoriei 
scandinave? Cine şi-ar fi închipuit că după ei, 
în secolul al şaselea, sfântul Columban- 
irlandezul, al cărui nume de asemeni îl 
poartă, avea să întemeieze aici, pentru a 
propovădui noua religie, prima mănăstire din 
toată Scoţia, călugării din Cluny venind să o 
locuiască până la reformă! Unde să cauţi 
acum imensele clădiri de odinioară, ca 
seminarul episcopilor şi al marilor preoţi ai 
Regatului-Unit? Unde să mai găseşti, în 
mijlocul ruinelor, biblioteca bogată în 
documente ale trecutului, în manuscrise 
despre istoria romană, la care veneau să se 
adape cu foâos erudiţii epocii? Nu! Acum, 
acolo unde luase naştere civilizaţia care avea 
să schimbe atât de adânc nordul Europei, nu 
mai era nimic decât ruine. Din Saint- 
Columban de altădată nu rămase decât lona 
de astăzi, cu câţiva ţărani aspri care cu greu 
smulg pământului ei nisipos o recoltă slabă 
de orz, cartofi şi grâu, cu puţinii pescari ale 
căror şalupe îi hrănesc cu peştele din apele 
micilor Hebride! 


— Miss Campbell, spuse cu dispreţ 
Aristobulus Ursiclos, după ce aruncase doar o 
singură privire în jurul lui, găsiţi că asta se 
poate compara cu Oban? 

— E mai bine aici! răspunse Miss 
Campbell, cu toate că, fără îndoială, gândea 
că acum o să fie un locuitor nedorit pe insulă. 

In acest timp, în lipsa unui cazinou sau 
hotel, fraţii Melvill descoperiră un fel de han, 
aproape onorabil, unde trag turiştii care nu 
se mulţumesc numai cu răgazul pe care li-l 
dă vaporul ca să viziteze ruinele druidice şi 
creştine din lona. Putură deci să se instaleze 
chiar în aceeaşi zi la Armele lui Duncan, în 
timp ce Olivier Sinclair şi Aristobulus Ursiclos 
îşi găsiră, de bine de rău, adăpost, fiecare 
într-o cabană de pescar. 

Dar starea sufletească a lui Miss Campbell 
era de aşa natură încât, în micuța ei cameră, 
în faţa ferestrei deschise la vest spre mare, 
se simţea tot atât de bine ca şi pe terasa 
înaltă a turnului din Helensburgh şi cu 
siguranţă mai bine decât în salonul 
Caledonian-Hotelului. De acolo orizontul se 
desfăşura în faţa ochilor fără ca vreo insuliţă 
să întrerupă linia rotundă a acestuia şi cu 
puţină imaginaţie ar fi putut vedea, la trei 
mile de acolo, de cealaltă parte a 
Atlanticului, coasta americană. Cu adevărat, 
soarele avea acolo o minunată scenă pentru 
a apune în toată splendoarea lui! 

Viaţa în comun se organiză deci uşor şi 
simplu. Mesele le luau împreună în sala 
scundă a hanului. Conform vechii tradiţii, 
doamna Bess şi Partridge se aşezau la masa 


stăpânilor lor. S-ar putea ca Aristobulus 
Ursiclos să se fi arătat oarecum surprins, dar 
Olivier Sinclair nu avu nimic de spus. îi 
îndrăgise pe cei doi servitori care, la rândul 
lor, îl iubeau. 

Abia atunci întreaga familie trăi viaţa 
scoțiană de altădată în toată simplitatea ei. 
După plimbările pe insulă, după discuţiile 
despre trecutele vremuri, în care Aristobulus 
Ursiclos nu pierdea niciodată prilejul să 
arunce nepotrivit nota modernă, se întâlneau 
la prânz şi la cina de la opt seara. Apoi venea 
apusul soarelui pe care Miss Campbell, chiar 
dacă cerul era acoperit, tot îl cerceta. Cine 
ştie! Se putea ivi în zona de jos a norilor o 
spărtură, o mică deschizătură, un gol, ceva 
care să lase să treacă ultima rază! 

Şi ce mese! Cel mai caledonian dintre 
comesenii lui Walter Scott, la un dineu dat la 
Fergus Mac-Gregor, la un supeu dat de 
Olduck Anticarul, nu ar fi găsit nimic de zis la 
vederea mâncărurilor pregătite după moda 
bătrânei Scoţii. Doamna Bess şi Partridge, 
întorşi cu un secol în urmă, se simțeau fericiţi 
ca şi când ar fi trăit pe timpul strămoşilor lor. 
Fratele Sam şi fratele Sib savurau cu 
evidentă plăcere combinațiile culinare 
obişnuite odinioară în familia Melvill. 

iată şi replicile care se făceau auzite în 
sala scundă transformată în sufragerie. 

— Mai dă-mi din acest „cakes" făcut cu 
făină de ovăz, mult mai gustos decât 
prăjiturile untoase din Glasgow! 

— la puţin din acest „sowens", cu care 
muntenii din Highland se mai desfată şi 


astăzi! 

— Mai dă-mi din acest „haggis" pe care 
marele nostru poet Burns l-a cântat cum se 
cuvine în versurile sale ca pe cel dintâi, cel 
mai bun, cel mai autentic pudding dintre 
puddingurile scoțiene! 

— încă puţin din acest „cockylecky"! Dacă 
cocoşul este puţin cam tare, garnitura de 
praz este excelentă! 

— Şi pentru a treia oară din acest 
„hotchpotch", mult mai reuşit ca orice altă 
supă a bucătăresei din Helensburgh! 

Ah, se mânca bine la Armele lui Duncan, 
cu condiţia de a te aproviziona la fiecare 
două zile din cămările steamerilor care 
circulă pe ruta micilor Hebride! Şi se şi bea 
bine! 

Trebuia să-i vezi pe fraţii Melvill, cu 
paharul în mână, urându-şi sănătate şi 
ciocnind cu acele căni mari în care încap nu 
mai puţin de patru căni englezeşti şi în care 
albea spuma  „usquebangh'-ului, berea 
autohtonă prin excelență, sau cer mai bun 
„hnummok". special fabricat pentru ei. Şi 
whisky-ul extras din orz, a cărui fermentare 
pare să se continue încă în stomacurile 
băutorilor! Şi dacă berea tare ar fi lipsit, nu s- 
ar fi mulţumit ei cu simpla „mum" din grâu 
obişnuit, fie chiar şi cu acel „two-penny" pe 
care îl puteai oricând face mai plăcut cu un 
păhăruţ de gin? în adevăr, nici nu se 
gândeau să regrete sherry-ul sau porto-ul din 
pivnițele de la Helensburgh şi Glasgow. 

Dacă Aristobulus Ursiclos, obişnuit cu 
confortul modern, nu obosea plângându-se 


mai mult decât se cuvenea, nimeni nu lua în 
seamă plângerile sale. 

Dacă timpul i se părea prea lung pe 
această insulă, pentru ceilalţi trecea repede 
şi Miss Campbell nu se mai supăra pe norii 
care înceţoşau în fiecare seară orizontul. 

Desigur, lona nu era mare, dar cui îi place 
să se plimbe în aer liber îi trebuie oare spaţii 
atât de vaste? lmensităţile unui parc regal nu 
pot ele să încapă într-un petic de grădină? Se 
plimbau, deci. Olivier Sinclair schiţa ici, colo 
câteva peisaje. Miss Campbell îl privea 
pictând şi aşa trecea timpul. Zilele de 26, 27, 
28, 29 august trecură fără o clipă de 
plictiseală. Această viaţă aspră se potrivea 
cu această insulă sălbatică, ale cărei stânci 
pustii erau izbite fără încetare de mare. 

Miss Campbell, bucuroasă de a fi scăpat 
de lumea curioasă, vorbăreaţă, inchizitorială 
a staţiunilor balneare, ieşea, aşa cum ar fi 
făcut-o în parcul de la Helensburgh, în 
„rokelay" care o învăluia ca o pelerină, pe 
cap numai cu un „snod', acea panglică 
trecută prin păr care stă atât de bine 
tinerelor scoțiene. Olivier Sinclair nu se 
sătura să admire graţia, farmecul făpturii ei, 
acea atracţie având asupra lui un efect de 
care, de altfel, îşi dădea foarte bine seama. 
Adeseori rătăceau amândoi, vorbind, privind, 
visând, până la marginea cea mai 
îndepărtată a țărmului şi călcau în picioare 
ultimele plante marine aduse de valurile 
mării. La apariţia lor, îşi luau zborul pe rând 
cârduri de scufundători scoțieni, acei 
„tamnie-nories" a căror singurătate o 


tulburau, acei „pictarnies" în căutare de mici 
peştişori aduşi de viitoarea talazurilor izbite 
de stâncă şi acei nebuni de „bassani", păsări 
cu penele negre, cu vârful aripilor albe, cu 
capul şi gâtul galben, care reprezintă mai 
ales clasa  palmipedelor în ornitologia 
Hebridelor. 

Apoi, la venirea serii, după apusul soarelui 
pe care unele cețuri îl voalau mereu, ce 
fermecător era pentru Miss Campbell şi ai săi 
să petreacă împreună, pe vreo plajă pustie, 
primele ore ale nopţii! Stelele se înălţau la 
orizont şi odată cu ele reveneau în amintire 
poemele lui Ossian. 

In mijlocul tăcerii adinei, Miss Campbell şi 
Olivier Sinclair îi auzeau pe cei doi fraţi 
recitind, când unul, când celălalt, strofele 
bătrânului bard, nefericitul fiu al lui Fingal. 

Stea, tovarăşă a nopții, care te _ iveşti 
strălucitoare din norii apusului şi care îti porți 
paşii tăi maiestuoşi pe albastrul 
firmamentului, ce priveşti tu pe câmpie? 

Vânturile vijelioase ale zilei tac; valurile 
potolite se tir ase la picioarele stâncii; 
musculițele de seară, purtate iute pe aripile 
lor uşoare, umplu cu băzâitul lor tăcerea 
cerurilor. 

Strălucitoare stea, ce priveşti tu pe 
câmpie? Dar te văd coborând surâzătoare la 
marginea zării. Adio, adio, tăcută stea! 

Apoi fratele Sam şi fratele Sib tăceau şi 
toţi se întorceau în odăiţele de la han. 

In acest timp, oricât de puţin clarvăzători 
ar fi fost fraţii Melvill, îşi dădeau bine seama 
că Aristobulus Ursiclos pierdea exact ceea ce 


Olivier Sinclair câştiga în sufletul lui Miss 
Campbell. Cei doi tineri se ocoleau cât 
puteau. Aşa că, nu fără greutate, unchii se 
străduiau să reunească această mică 
societate, să provoace o apropiere, chiar cu 
riscul unei glume din partea lui Mis 
Campbell. Da, ei ar fi fost fericiţi de a-i vedea 
pe Ursiclos şi Sinclair căutându-se în loc să 
se evite, în loc să păstreze o rezervă 
dispreţuitoare unul faţă de celălalt. îşi 
închipuiau oare că toţi oamenii sunt fraţi în 
felul în care erau ei? 

În sfârşit, manevrară atât de iscusit, încât 
la 30 august fu convenit că vor merge 
împreună să viziteze ruinele bisericii, ale 
mănăstirii şi cimitirului, situate la nord-est şi 
la sud de Colina Mănăstirii. Această plimbare, 
care turiştilor le ia numai două ore, noii 
oaspeţi ai insulei lona nu o făcuseră încă. Era 
în asta o lipsă de respect fată de umbrele 
legendare ale acelor călugări sihastri care 
locuiseră odată în colibele de pe litoral, o 
mare lipsă de atenţie faţă de aceşti mari 
morţi de familie regală, de la Fergus al II-lea 
până la Macbeth. 


Capitolul XV 
RUINELE DIN IONA 


În acea zi, deci, Miss Campbell, fraţii 
Melvill şi cei doi tineri plecară după-masă. 
Era o frumoasă zi de toamnă. în fiecare clipă 
câteva licăriri de lumină se strecurau prin 
spărtura norilor prea puţin groşi Sub această 
mereu schimbătoare lumină, ruinele care 


încununează această parte a insulei, stâncile 
litoralului, fericit grupate, casele răzlețe pe 
terenul accidentat al lonei, marea uşor 
brăzdată în depărtare de mângâierile unei 
brize plăcute, toate păreau să-şi schimbe 
aspectul puţin trist şi să pară, sub 
mângâierea soarelui, mai vesele. 

Nu era o zi cu vizitatori. Steamerul 
debarcase în ajun vreo cincizeci; avea să 
debarce, fără îndoială, tot atâţia a doua zi; 
dar astăzi insula lona aparţinea toată noilor 
ei locuitori. Ruinele vor fi deci cu totul pustii, 
când cei ce se plimbau vor sosi acolo. 

Drumul fu vesel. Buna dispoziţie a fratelui 
Sam şi a fratelui Sib îi molipsise pe tovarăşii 
lor.  Discutau, se duceau, veneau, se 
îndepărtau pe micile cărărui aspre între 
zidurile joase de piatră. Totul era cum nu se 
poate mai bine când se opriră mai întâi în 
faţa Calvarului lui Mac-Lean. Acest frumos 
monolit de granit roşu, înalt de 
patrusprezece picioare, care domină şoseaua 
Main-Street, este singura rămăşiţă din cele 
trei sute şasezeci de cruci care acoperiseră 
insula până în epoca Reformei, către mijlocul 
celui de al XVI-lea secol. 

Olivier Sinclair, pe bună dreptate, vru să 
facă o schiţă a acestui monument bine 
meşterit şi impresionant în mijlocul unei 
câmpii cu iarbă cenuşie. 

Miss Campbell, fraţii Melvill şi el se 
grupară deci cam la cincizeci de paşi de 
monument, pentru a avea o privire de 
ansamblu. Olivier Sinclair se aşeză pe colţul 
unui mic zid şi începu să deseneze primele 


planuri de perspectivă ale terenului pe care 
se înălța crucea lui Mac-Lean. 

Câteva minute mai târziu, li se păru 
tuturor că o formă omenească încearcă să 
urce primele pietre de la baza acestui 
monument. 

— Bine, dar ce caută acest intrus aici? 
spuse Olivier. Dacă cel puţin ar fi îmbrăcat ca 
un călugăr nu ar distona şi aş putea să-l 
prosternez la picioarele acestei cruci vechi! 

— Este un simplu curios care desigur o să 
vă stingherească, domnule Sinclair, răspunse 
Miss Campbell. 

— Dar nu este cumva Aristobulus Ursiclos, 
care ne-a luat-o înainte? spuse fratele Sam. 

— Este chiar el! adăugă fratele Sib. 

In adevăr, Aristobulus Ursiclos era. Se 
urcase pe postamentul crucii în care lovea cu 
un ciocan. 

Miss Campbell, indignată de această lipsă 
de simtire a mineralogului, se şi îndreptă 
către el: 

— Ce faceţi acolo, domnule? întrebă ea. 

— Precum vedeţi, Miss Campbell, 
răspunse Aristobulus Ursiclos, caut să 
desprind o bucată din acest granit. 

— Dar la ce folosesc aceste manii? 
Credeam că timpurile iconoclaştilor au 
trecut! 

— Nu sunt deloc un iconoclast, răspunse 
Aristobulus Ursiclos, dar sunt geolog şi, ca 
atare, vreau să ştiu care este natura acestei 
pietre. 

O violentă lovitură de ciocan puse capăt 
operei de distrugere: o piatră de la temelia 


monumentului se  rostogoli la pământ. 
Aristobulus Ursiclos o ridică de jos şi, dublând 
puterea optică a ochelarilor săi cu o lupă 
groasă de naturalist pe care o scoase din 
teaca sa, şi-o apropie de nas. 

— Este tocmai ce gândeam! spuse el. lată 
un granit roşu, cu un grăunte foarte dens, 
foarte rezistent, care trebuie că a fost extras 
din insuliţa Călugăriţelor. în totul asemănător 
cu cel de care arhitecţii din-secolul al XH-lea 
s-au folosit pentru a construi catedrala din 
lona. 

Şi Aristobulus Ursiclos nu pierdu o ocazie 
atât de binevenită pentru a se avânta într-o 
dizertaţie arheologică pe care fraţii Melvill — 
tocmai se apropiaseră şi ei — crezură că 
trebuie să o asculte. 

Miss Campbell, fără să se sinchisească de 
el, se apropie de Olivier Sinclair şi când 
desenul fu terminat, se regăsiră cu toţii în 
tinda catedralei. 

Acest monument este un edificiu complex, 
format din două biserici legate una de alta, 
ale căror pereţi groşi ca zidurile de cetate, 
ale căror stâlpi solizi ca stâncile au înfruntat 
asprimile acestui climat de treisprezece sute 
de ani. 

Timp de câteva minute vizitatorii se 
plimbară în prima biserică, romană prin arcul 
bolților sale şi curba arcadelor, apoi în cea de 
a doua, edificiu gotic din secolul al XII-lea, 
formând partea de la uşa principală până la 
cor a bisericii şi partea care desparte naosul 
de cor. Treceau astfel, prin aceste ruine, de 
la o epocă la alta, călcând pe marile dale 


pătrate, ale căror încheieturi lăsau să 
răzbească pământul. Aici erau  lespezile 
mormintelor, dincolo, câteva pietre funerare 
cu chipuri sculptate pe ele, îngrămădite într- 
un colţ, părând că aşteaptă pomana 
trecătorului. 

Tot acest ansamblu, masiv, sever, tăcut, 
respira poezia timpurilor trecute. Miss 
Campbell, Olivier Sinclair şi fraţii Melvill, 
neobservând că preasavantul lor tovarăş 
rămânea în urmă, pătrunseră atunci sub 
apăsătoarea boltă a turnului pătrat — boltă 
care altădată domina portalul primei biserici 
şi se înălța, mai târziu, la punctul de 
intersecție dintre cele două edificii. 

La un moment dat, pe pavajul sonor 
răsunară paşi atenți, măsuraţi. S-ar fi putut 
crede că o statuie de piatră, însuflețită de 
vreun duh, mergea greoi, ca şi Comandorul 
în salonul lui Don Juan. 

Era Aristobulus Ursiclos care, cu pasul său 
ca unitate de măsură, verifica dimensiunile 
catedralei: 

— O sută şaizeci picioare de la est la vest, 
spuse el în clipa în care intră în cea de a 
doua biserică, notându-şi această cifră în 
carnet. 

— Ah! Dumneavoastră sunteți, domnule 
Ursiclos! spuse ironic Miss Campbell. După 
mineralog, geometrul? 

— Şi numai şaptezeci de picioare la 
încrucişarea care desparte naosul de cor, 
răspunse Aristobulus Ursiclos. 

— Şi câte şchioape? întrebă Olivier 
Sinclair. 


Aristobulus  Ursiclos îl privi pe Olivier 
Sinclair ca cineva care nu ştie dacă trebuie 
să se supere sau nu. Dar fraţii Melvill, 
intervenind la momentul potrivit, îi chemară 
pe Miss Campbell şi pe cei doi tineri să 
viziteze mănăstirea. 

Acest edificiu nu oferea decât rămăşiţe de 
nerecunoscut, cu toate că supravieţuise 
degradărilor Reformei. După această epocă, 
servise chiar de comunitate unor călugăriţe 
cu grad eclesiastic, ale căror venituri 
aparţineau ordinului Sfântului Augustin, 
cărora Statul le dădu azil aici. Acum nu mai 
erau decât nişte jalnice ruine ale unei 
mănăstiri devastată de furtuni, care nu mai 
avea nici bolți, nici stâlpi romani pentru a 
putea rezista fără stricăciuni intemperiilor 
unui climat nordic. 

Cu toate acestea, vizitatorii, după ce 
exploraseră ceea ce rămăsese din această 
mănăstire atât de înfloritoare altădată, 
putură încă să admire capela mai bine 
păstrată, ale cărei dimensiuni Aristobulus 
Uisiclos crezu de cuviinţă că nu trebuie să le 
mai măsoare. Acestei capele, mai puţin 
veche sau mai solidă decât sălile de mese 
sau schiturile mănăstirii, îi lipsea numai 
acoperişul; dar corul, care a rămas aproape 
intact, este o operă de arhitectură foarte 
apreciată de anticari. 

Mormântul celei care a fost ultima stareță 
a comunităţii se înalţă în partea de vest. Pe 
lespedea sa de marmură neagră apare un 
chip de fecioară sculptat între doi îngeri şi 
deasupra o madonă ţinându-l pe copilul Isus 


în braţe. 

— La fel cu „Madona şezând" şi „Madona 
de la capela Sixtină", singurele madone ale 
lui Rafael care nu-şi pleacă pleoapele; şi asta 
priveşte şi se pare că ochii ei zâmbesc! 

Această remarcă, foarte potrivit făcută de 
Miss Campbell, avu însă ca rezultat apariţia 
pe buzele lui Aristobulus Ursiclos a unei 
strâmbături destul de ironice. 

— Unde aţi auzit dumneavoastră, Miss 
Campbell, spuse el, că vreodată ochii pot 
zâmbi? 

S-ar putea ca Miss Campbell să fi avut 
dorinţa să-i răspundă că în orice caz nu, 
privindu-l, ai ei vor avea vreodată această 
expresie, dar tăcu. 

— Este o greşeală în general răspândită, 
reluă Aristobulus Ursiclos, ca şi când ar fi 
vorbit de la catedră, să se vorbească de ochi 
care zâmbesc. Aceste organe ale văzului 
sunt precis lipsite de orice expresie, aşa cum 
ne învaţă oculistica. De exemplu: puneţi o 
mască pe un chip, priviţi ochii prin această 
mască şi vă desfid să recunoaşteţi dacă 
acest chip este vesel, trist sau mânios. 

— Ah, într-adevăr? răspunse fratele Sam, 
pe care păru că îl interesează această mică 
lecţie. 

— Nu ştiam asta, adăugă fratele Sib. 

— Cu toate acestea aşa este, adăugă 
Aristobulus Ursiclos, şi, dacă aş avea o 
mască... 

Dar uluitorul tânăr nu avea o mască şi 
experienţa nu putu fi făcută în aşa fel încât 
să se îndepărteze orice îndoială în această 


privinţă. 

In plus, Miss Campbell şi Olivier Sinclair 
părăsiseră schitul şi se îndreptau către 
cimitirul din lona. 

Această parte poartă numele de „Racla cu 
moaşte din Oban", în amintirea acelui 
tovarăş al sfântului Columban căruia i se 
datorează zidirea capelei. Ruinele ei se înalţă 
în mijlocul acestui câmp al morților. 

Este o aşezare ciudată acest teren 
presărat cu pietre funerare, unde dorm 
patruzeci şi opt de regi scoțieni, opt viceregi 
ai Hebridelor, patru viceregi ai Irlandei şi un 
rege al Franţei, al cărui nume s-a pierdut, ca 
şi acela al unui şef din timpurile preistorice, 
înconjurat de lungul său grilaj de fier, pavat 
cu dale juxtapuse, s-ar spune că este un fel 
de „câmp Karnac", ale cărui pietre ar fi 
funerare şi nu stânci druidice. 

Intre ele, culcată pe un aşternut verde, 
este aşezată statuia regelui Scoției, acel 
Duncan ilustrat de sumbra tragedie a lui 
Macbeth. Dintre aceste pietre, unele poartă 
doar ornamente cu un desen geometric; 
celelalte, sculptate în reliefuri, reprezintă 
câţiva din acei sălbatici regi celtici, întinşi 
acolo cu o rigiditate de cadavru. 

Ce de amintiri rătăcesc pe deasupra 
acestei necropole din lona! Ce salt trebuia să 
facă imaginaţia în trecut, răscolind pământul 
acestui Saint-Denis ale Hebridelor! 

Şi cum să uiţi acea strofă a lui Ossian care 
pare să-i fi fost inspirată chiar de aceste 
locuri? 

Străine, calci aici pe pământ acoperit cu 


eroi. Cântă câteodată gloria acestor morti 
vestiți. Umbrele lor uşoare să vină să se 
bucure în jurul tău! 

Miss Campbell şi tovarăşii săi priveau în 
tăcere. Nu aveau de suportat plictiseala unui 
ghid autorizat, care să pună în discuţie 
pentru câţiva turişti incertitudinile unei istorii 
atât de îndepărtate. 

Li se părea că-i văd pe aceşti descendenţi 
ai lordului insulei, Angus Og, tovarăşul lui 
Robert Bruce, fratele de arme al acestui erou 
care a luptat pentru independenţa ţării sale. 

— Mi-ar plăcea să vin aci pe înserate, 
spuse Miss Campbell. Mi se pare că ar fi un 
ceas mai potrivit pentru trezirea acestor 
amintiri. Aş vedea  aducându-se trupul 
nefericitului Duncan. Aş auzi cuvintele 
groparilor, aşezându-l în pământul sfinţit al 
strămoşilor lui. în adevăr, domnule Sinclair, 
nu ar fi momentul cel mai potrivit pentru a 
evoca spiriduşii care păzesc cimitirul regal? 

— Desigur, Miss Campbell, şi cred că la 
chemarea dumneavoastră nu ar refuza să se 
arate. 

— Cum, Miss Campbell, dumneavoastră 
credeţi în spiriduşi? exclamă Aristobulus 
Ursiclos. 

— Cred, domnule, ca o adevărată scoțiană 
ce sunt, răspunse Miss Campbell. 

— Dar, în realitate, dumneavoastră ştiţi 
bine că asta este o închipuire, că nimic din 
tot acest fantastic nu există! 

— Şi dacă-mi place să cred! răspunse Miss 
Campbell enervată de această inoportună 
contrazicere. Dacă îmi place să cred în 


„brownie" domestici care păzesc lucrurile din 
casă, în vrăjitoare ale căror descântece se 
fac declamând versuri runice, în Valkyrii, 
aceste fecioare fatale ale mitologiei 
scandinave care iau cu ele pe războinicii 
căzuţi în bătălii; în acele zâne familiare, 
cântate de obicei de poetul nostru Burns în 
versuri nemuritoare, pe care un adevărat fiu 
al scoţienilor din Highlands nu ar putea să le 
uite: 

In această noapte zânele dansează pe 
Cassilis Dawnan's sau se îndreaptă către 
Golzean, în palida lumină a lunii, pentru a se 
duce să se piardă apoi în Coves, în mijlocul 
stâncilor şi pâraielor! 

— Eh, Miss Campbell, reluă prostul 
încăpățânat, vă închipuiţi deci că poeţii chiar 
cred în aceste visuri ale imaginaţiei lor! 

— Sunt sigur, răspunse Olivier Sinclair, 
altfel poezia lor ar suna fals, ca orice operă 
care nu ia naştere dintr-o convingere adâncă. 

— Şi dumneavoastră, domnule? răspunse 
Aristobulus Ursiclos. Vă ştiam pictor, nu poet. 

— Este acelaşi lucru, răspunse Miss 
Campbell. Arta nu este decât una singură, 
indiferent ce formă ia. 

— Dar nu... nul... Este inadmisibil, 
dumneavoastră nu puteţi crede în această 
mitologie a barzilor bătrâni, a căror minte 
tulburată evoca divinităţi închipuite! 

— Ah, domnule Ursiclos, sări fratele Sam, 
nu vorbiţi astfel despre strămoşii noştri care 
au cântat bătrâna noastră Scoţie! 

— Şi binevoiţi a-i auzi, spuse fratele Sib, 
revenind la citatele din poemul lor favorit. îm; 


plac cântecele barzilor. îmi place să ascult 
povestirile din timpurile apuse. Sunt pentru 
mine ca şi liniştea dimineții, şi răcoarea 
colinelor umezite de rouă... 

— Când soarele nu mai aruncă pe 
povârnişurile lor decât raze ostenite, adăugă 
fratele Sam, şi lacul este liniştit şi albăstrui în 
fundul vâlcelei! 

Fără îndoială, cei doi unchi ar fi continuat 
să se îmbete la nesfârşit cu poezia ossianică, 
dacă Aristobulus Ursiclos nu i-ar fi întrerupt 
brusc, spunând: 

— Domnilor, aţi văzut dumneavoastră 
vreodată vreunul singur din aceste pretinse 
duhuri despre care vorbiţi cu atâta 
entuziasm? Nu! Şi pot fi văzuţi? Nici pe-atât, 
nu-i aşa? 

— Vă înşelaţi, domnule, şi vă plâng că nu 
i-aţi văzut niciodată, reluă Miss Campbell, 
care nu i-ar fi cedat celui ce o contrazicea 
niciun fir de păr de al spiriduşilor săi. Sunt 
văzuţi apărând în toţi munţii Scoției, 
alunecând de-a lungul colinelor părăsite, 
înălțându-se din fundul văilor, fâlfâind pe 
suprafaţa lacurilor, zbenguindu-se în apele 
liniştite ale Hebridelor noastre, jucându-se în 
mijlocul furtunilor pe care le stârneşte iarna 
boreală. Şi de pildă, această Rază Verde, pe 
care mă încăpăţânez să o urmăresc, nu ar 
putea fi eşarfa vreunei Valkyrii, ale cărei 
franjuri se târăsc în apele orizontului? 

— Ah, nu! exclamă Aristobulus Ursiclos. 
Asta nu! Şi am să vă spun ce este Raza 
dumneavoastră Verde. 

— Nu-mi spuneţi! exclamă Miss Campbell. 


Nu vreau să ştiu! 

— Ba da, răspunse Aristobulus Ursiclos, cu 
totul enervat de discuţie. 

— Vă interzic... 

— O voi spune, totuşi, Miss Campbell. 
Această ultimă rază, pe care o aruncă 
soarele în clipa în care marginea superioară 
a discului său atinge orizontul, dacă este 
verde, poate înseamnă că, în clipa în care ea 
trece în stratul subţire de apă, împrumută 
culoarea acesteia. 

— Tăceţi... domnule Ursiclos! 

— în cazul în care acest verde nu urmează 
firesc roşul discului brusc dispărut, dar a 
cărui imagine a păstrat-o ochiul nostru 
fiindcă în optică verdele este o culoare 
complimentară! 

— Ah, domnule, raţionamentele 
dumneavoastră fizice... 

— Raţionamentele mele, Miss Campbell, 
sunt în acord cu natura lucrurilor, răspunse 
Aristobulus Ursiclos, şi tocmai mă pregătesc 
să public o comunicare cu acest subiect. 

— Să plecăm, unchilor! exclamă Miss 
Campbell, cu adevărat  enervată. Cu 
explicaţiile sale, domnul Ursiclos va sfârşi 
prin a-mi desfiinţa Raza Verde! 

Atunci interveni Olivier Sinclair: 

— Cred că e) comunicare a 
dumneavoastră, domnule, în legătură cu 
Raza Verde, ar fi cât se poate de ciudată; dar 
permiteţi-mi să vă propun o alta asupra unui 
subiect mai interesant poate. 

— Şi care, domnule? întrebă Aristobulus 
Ursiclos, luând o atitudine distantă şi 


bătăioasă. 

— Ştiţi desigur, domnule, că unii savanţi 
au tratat ştiinţific această problemă, atât de 
palpitantă: Despre influenţa cozilor peştilor 
asupra valurilor mării. 

— Eh, domnule... 

— Ei, bine, domnule, iată o alta pe care o 
recomand cu deosebire savantelor 
dumneavoastră meditații: Despre influenţa 
instrumentelor de suflat asupra formării 
furtunilor. 


Capitolul XVI 
DOUA FOCURI DE PUŞCA 


A doua zi şi în primele zile ale lui 
septembrie, nu-l mai revăzură pe Aristobulus 
Ursiclos. Să fi părăsit lona cu vaporul 
turiştilor, după ce înţelesese că îşi pierdea 
timpul pe lângă Miss Campbell? Nimeni nu ar 
fi putut să o spună. în orice caz, bine făcea 
că nu se arăta. îi inspira tinerei nu numai 
indiferenţă, ci chiar un fel de aversiune. Să 
răpească orice poezie razei sale, să-i 
materializeze visul, transformând eşarfa unei 
Valkyrii într-un brutal fenomen optic! Poate 
că i-ar fi iertat totul, în afară de asta. 

Fraţilor Melvill nu li se permise nici măcar 
să se ducă să se intereseze ce se-ntâmplă cu 
Aristobulus Ursiclos. 

De altfel, la ce bun? Ce ar fi putut ei să-i 
spună şi ce mai sperau ei? Mai puteau ei să 
se gândească de acum înainte la căsătoria 
proiectată între două fiinţe atât de antipatice 
una alteia, despărțite de prăpastia care se 


sapă între proza vulgară şi poezia sublimă, 
unul cu mania sa de a reduce totul la formule 
ştiinţifice, celălalt netrăind decât pentru 
ideal, care  dispreţuieşte cauzele şi se 
mulţumeşte cu impresiile? Cu toate acestea, 
Partridge, împins de doamna Bess, află că 
acest „tânăr savant bătrân", aşa cum îl 
poreclise el, nu plecase încă şi că mai locuia 
în barca lui de pescar, unde îşi lua mesele de 
unul singur. 

Important era în orice caz că Aristobulus 
Ursiclos nu se mai vedea. Adevărul este că, 
atunci când nu se închidea în casă, ocupat 
fără îndoială cu vreo înaltă speculație 
ştiinţifică, pleca cu puşca la spinare pe 
ţărmuljos al litoralului şi acolo îşi potolea 
proasta dispoziţie în mijlocul unui adevărat 
măcel printre harle negre şi  pescăruşi 
nevinovaţi. Mai păstra el deci vreo speranţă? 
îşi spunea el oare că, odată satisfăcută 
fantezia Razei Verzi, Miss Campbell va reveni 
la sentimente mai bune? Tot ce se putea, la 
urma urmei, ţinând seama de felul ei de a fi. 

Dar într-o zi avu o păţanie destul de 
neplăcută care, fără intervenţia pe cât de 
neaşteptată pe atât de generoasă a rivalului 
său, ar fi putut să se sfârşească prost pentru 
el. 

Era în după-amiaza zilei de 2 septembrie. 
Aristobulus Ursiclos se dusese să studieze 
stâncile care formau capul limbii de pământ 
meridionale a lonei. Una din aceste mase de 
granit, un „stack", îi atrase în «special 
atenţia în asemenea măsură încât se hotărî 
să se caţăre în vârful ei. 


Or, era destul de imprudent să încerci, 
fiindcă stânca nu avea decât suprafeţe 
perfect netede şi pe care piciorul nu avea de 
ce să se sprijine. Cu toate acestea, 
Aristobulus Ursiclos nu vru să se facă de 
ruşine. începu deci să se caţăre de-a lungul 
peretelui, ajutându-se de câteva tufe de 
iarbă care creşteau ici-colo, şi putu să ajungă 
în sfârşit, nu fără greutate, în vârful acestui 
stack. 

Odată sus, se dedică obişnuitei sale munci 
de mineralog. Dar când vru să coboare, fu 
mult mai greu. în adevăr, după ce cercetase 
cu grijă pe care parte a peretelui ar fi potrivit 
să se lase în jos, iată-l că-şi dădu drumul. în 
aceeaşi clipă piciorul îi alunecă, făcându-l să 
se rostogolească fără să se poată opri, şi ar fi 
căzut sigur în valurile mari care se izbeau de 
mal dacă la mijlocul căderii sale nu s-ar fi 
agăţat de o tulpină ruptă. 

Aristobulus Ursiclos se afla deci într-o 
situaţie periculoasă şi în acelaşi timp ridiculă. 
Nu putea să urce, nu putea să coboare. 

Trecu aşa un ceas şi nu se ştie ce s-ar fi 
întâmplat dacă Olivier Sinclair, cu uneltele lui 
de pictor în spate, nu ar fi trecut în acel 
moment pe acolo. Auzind strigăte, se opri. 
Când îl văzu pe Aristobulus Ursiclos agăţat la 
treizeci de picioare deasupra pământului, 
zbătându-se ca unul din acei omuleţi de 
răchită atârnaţi în galantarul unei taverne, îi 
veni mai întâi să râdă; dar, aşa cum era de 
aşteptat, nu stătu nicio secundă pe gânduri 
şi, cu orice risc, încercă să-l scoată de acolo. 

Nu era deloc uşor. Olivier Sinclair trebui să 


se urce mai întâi până în vârful stack-ului, şi 
apoi să-l tragă din nou în sus pe cel 
spânzurat, ca numai după aceea să-l ajute să 
coboare pe partea cealaltă. 

— Domnule Sinclair, spuse Aristobulus 
Ursiclos îndată ce se află la loc sigur, am 
calculat greşit unghiul de înclinaţie pe care îl 
făcea acest perete cu verticala. De aici se 
trage alunecarea şi suspendarea... 

— Domnule Ursiclos, răspunse Olivier 
Sinclair, sunt fericit că întâmplarea mi-a 
permis să vă vin în ajutor! 

— Daţi-mi totuşi voie să vă mulţumesc... 

— Nu-i nevoie, domnule. ŞI 
dumneavoastră aţi fi făcut acelaşi lucru 
pentru mine. 

— Fără îndoială! 

— Ei bine, poate veţi avea prilejul! Şi cei 
doi se despărţiră. 

Olivier Sinclair nu crezu că trebuie să 
vorbească de acest incident care nu era 
deosebit de important. Cât despre 
Aristobulus Ursiclos, cu atât mai puţin: dar, în 
fond, cum ţinea mult la propria sa piele, îi era 
recunoscător rivalului său de a-l fi scos din 
acest impas. 

Ei bine, şi faimoasa Rază? Trebuie să fim 
de acord că se lăsa rugată deosebit de mult! 
Cu toate acestea nu mai era timp de pierdut. 
Toamna nu avea să întârzie să acopere cerul 
cu vălul ei de brumă. Atunci nu aveau să mai 
fie seri senine, seri cu care septembrie se 
arată atât de zgârcit sub latitudinile ridicate. 
Nu vor mai fi nici orizonturi clare, care par 
mai curând trase de compasul unui geometru 


decât de penelul unui artist. Vor trebui deci 
să renunţe la observarea acestui fenomen, 
cauza atâtor deplasări? Vor fi nevoiţi să 
amâne cercetarea până la anul viitor, sau se 
vor încăpăţâna să-l urmărească sub alte 
ceruri? 

In adevăr, era un motiv de supărare atât 
pentru Miss Campbell, cât şi pentru Olivier 
Sinclair. Amândoi, văzând orizontul 
Hebridelor întunecat sub vaporii fluxului, se 
înfuriau foarte tare. 

Aşa trecură primele patru zile din aceea 
ceţoasă lună septembrie. 

In fiecare seară, Miss Campbell, Olivier 
Sinclair, fratele Sam, fratele Sib, doamna 
Bess si Partridge, aşezaţi pe vreo stâncă 
scăldată de micile valuri ale* mareei, asistau 
conştiincioşi la apusul soarelui pe minunatul 
fond de lumină, mai frumos fără îndoială 
decât dacă limpezimea cerului ar fi fost 
perfectă. 

Un artist ar fi aplaudat aceste magnifice 
apoteoze care se desfăşurau la căderea zilei, 
în faţa acestei orbitoare game de culori 
schimbându-se de la un nor la altul, de la 
violetul zenitului până la roşul de aur al zării, 
în faţa orbitoarei cascade a focului săltând pe 
stânci aeriene; dar aici stâncile erau nori şi 
aceşti nori, muşcând discul solar, absorbeau, 
odată cu ultimele raze, şi pe aceea pe care în 
zadar o căutau ochii observatorilor. 

Atunci, după amurgul astrului, se ridicau 
toţi dezamăgiţi, ca spectatorii unei feerii al 
cărei ultim efect nu a reuşit din vina unui 
maşinist; apoi, pe drumul cel mai lung, se 


întorceau la hanul Armele lui Duncan. 

— Pe mâine, spunea Miss Campbell. 

— Pe mâine, răspundeau cei doi unchi. 
Avem o presimţire că mâine... 

Şi în toate serile fraţii Melvill aveau o 
presimţire, care de fiecare dată sfârşea 
printr-o decepţie. 

Totuşi, ziua de 5 septembrie începu cu o 
dimineaţă superbă. Aburii răsăritului se 
topiră la căldura primelor raze de soare. 

Barometrul, al cărui ac, de câteva zile, 
mergea către timp frumos, mai urcă încă şi 
se opri la „frumos". Nu mai era atât de cald 
pentru ca cerul să fie îmbibat de acea 
abureală tremurătoare a arzătoarelor zile de 
vară. La nivelul mării atmosfera era tot atât 
de uscată ca şi pe un munte, la câteva mii 
picioare altitudine, într-un aer rarefiat. 

Ar fi imposibil să spunem cu câtă nelinişte 
urmăriră toţi această zi. Inutil să încercăm a 
reda cu ce bătăi de inimă observau dacă nu 
cumva în spaţiu se înălța vreun nor. Să 
descriem cu ce  spaime, chiar, nu-şi 
desprindeau privirea de traiectoria soarelui, 
în drumul lui zilnic, ar depăşi cu totul puterile 
noastre. 

Din fericire, dinspre uscat venea o briză 
uşoară, dar continuă. Care, trecând peste 
munţii din est, alunecând pe suprafaţa 
lungilor câmpii din fund, nu se încărca cu 
acele umede molecule pe care le degajează 
vastele întinderi de apă şi care, odată cu 
seara, aduc şi vânturile din larg. 

Dar cât de greu trecu această zi! Miss 
Campbell nu-şi mai găsea locul. înfruntând 


arşiţa, se ducea de colo până colo, în timp ce 
Oliver Sinclair cutreiera înălțimile insulei, 
pentru a putea cerceta un orizont cât mai 
întins. Cei doi unchi goliră pe din două o 
întreagă tabacheră şi Partridge, ca şi când ar 
fi făcut de strajă, arăta ca un pândar pus să 
supravegheze câmpiile cereşti. 

Se hotărâse că în acea zi se va cina la ora 
5, tocmai pentru a fi mai devreme la postul 
de observaţie. Soarele nu avea să dispară 
decât la orele şase şi patruzeci şi nouă de 
minute şi aveau să aibă tot timpul să-l 
urmărească până la apusul lui. 

— Cred că de data asta nu o să ne mai 
scape! spuse fratele Sam frecându-şi mâinile. 

— Şi eu cred, răspunse fratele Sib, care 
execută aceeaşi pantomimă. 

Cu toate acestea, către orele trei traseră o 
spaimă. La est se înălţase, ca un mare puf de 
nor, un început de cumulus şi, împins de 
briza de pe pământ, înainta spre ocean. 

Miss Campbell fu cea care îl zări mai întâi. 
Nu îşi putu stăpâni o exclamaţie de 
dezamăgire. 

— Este un singur nor, unul singur, şi nu 
avem de ce ne teme, spuse unul din unchi. O 
să se destrame repede. 

— Sau o să se ducă mai repede decât 
soarele, răspunse Olivier Sinclair, şi o să 
dispară în spatele orizontului înaintea lui. 

— Dar acest nor nu este cumva 
prevestitorul unei îngrămădiri de neguri? 
întrebă Miss Campbell. 

— Trebuie să vedem. 

Şi Olivier Sinclair se duse alergând la 


ruinele mănăstirii. De acolo îşi putu arunca 
privirea cât mai departe spre răsărit, pe 
deasupra munţilor Mull. 

Aceştia se conturau cu o foarte mare 
precizie; creasta lor semăna cu o linie 
tremurătoare, trasă cu creionul pe un fond 
de o perfectă albeaţă. 

Nu era alt nor pe cer şi Ben More, clar 
profilat la trei mii de picioare deasupra 
nivelului mării, nu avea nicio cuşmă de 
negură. 

După o jumătate de oră, Olivier Sinclair se 
întoarse şi cu câteva cuvinte îi linişti. Acest 
nor nu era decât un copil pierdut în spaţiu; 
nu va găsi nici măcar cu ce să se hrănească 
în această atmosferă uscată şi pe drum va 
pieri de inaniţie. 

În acest timp puful albicios înainta către 
zenit. Spre marea neplăcere a tuturor, urma 
drumul soarelui de care se apropia împins de 
briză. Alunecând prin spaţiu în vârtejul 
curenților de aer, i se schimbă profilul. Din 
forma unui cap de câine pe care o avea la 
început, o luă pe aceea a unui peşte, a unui 
calcan uriaş; apoi se rotunji ca o minge, 
întunecată la mijloc, strălucitoare pe margini, 
şi în acest moment atinse discul solar. 

Miss Campbell îşi întinse braţele către cer 
lăsând să-i scape un strigăt. 

Ascuns în spatele acestui ecran de vapori, 
astrul strălucitor nu mai trimitea insulei 
niciuna din razele sale. 

lona, plasată în afara zonei de împrăştiere 
a razelor luminoase, fu învăluită într-o mare 
umbră. Dar în curând această mare umbră se 


deplasă. Soarele reapăru în toată strălucirea 
lui. Norul cobori către orizont. Nici nu ajunse 
să-l atingă; o jumătate de oră mai târziu, 
dispărea ca şi când ar fi fost sorbit de cer. « 

— în sfârşit, iată-l împrăştiat, strigă 
tânăra, şi măcar de nu ar urma altul. 

— Nu, fiți liniştită, Miss Campbell, 
răspunse Olivier Sinclair, dacă acest nor a 
dispărut atât de repede şi în acest chip, asta 
înseamnă că nu a întâlnit vapori în atmosferă 
şi că, spre vest, tot spaţiul este în întregime 
senin. 

La orele şase seara, grupaţi într-un loc 
bine situat, observatorii îşi ocupau posturile. 

Era extremitatea septentrională a insulei, 
pe creasta superioară a Colinei Mănăstirii. 
Din acest vârf privirea putea îmbrăţişa de jur 
împrejur în est întreaga porţiune a insulei 
Mull. La nord insuliţa Staffa apărea ca o 
enormă carapace de broască ţestoasă, 
eşuată în apele Hebridelor. Dincolo de asta 
Elva şi Gometra se desprindeau de litoralul 
prelungit al insulei. La vest-sud-vest şi nord- 
vest se întindea marea nesfârşită. 

Soarele cobora grăbit pe o traiectorie 
oblică. Perimetrul orizontului se desena cu o 
linie neagră, pe care ai fi crezut-o trasă cu 
tuş chinezesc. Pe partea opusă, toate 
ferestrele caselor din lona se aprindeau, ca şi 
când ar fi fost mistuite de un incendiu ale 
cărui flăcări erau de aur. 

Impresionaţi de acest spectacol, Miss 
Campbell, Olivier Sinclair, fraţii  Melvill, 
doamna Bess şi Partridge nu scoteau o 
vorbă. 


Închizând ochii pe jumătate, ei priveau 
acest disc care îşi pierdea forma, lăţindu-se 
paralel cu linia apei, şi lua înfăţişarea unui 
enorm mongoifier stacojiu. în larg nu se 
vedea niciun singur nor. 

— Cred că de data asta nu ne mai scapă, 
spuse din nou fratele Sam. 

— Şi eu, răspunse fratele Sib. 

—  Linişte,  unchilor! exclamă Miss 
Campbell. 

Şi ei tăcură şi îşi reţinură până şi 
respiraţia, ca şi când s-ar fi temut ca aceasta 
să nu se condenseze sub forma unui norişor 
care ar fi putut să acopere discul soarelui. 

Astrul muşcase în sfârşit din orizont cu 
marginea -sa inferioară. Creştea, creştea 
mereu, ca şi când s-ar fi umplut înăuntrul lui 
cu un fluid luminos. Cu toţii sorbeau din ochi 
ultimele lui raze. 

Aşteptau ca Arago care, instalat în 
deserturile Palma de pe coasta Spaniei, 
pândea semnalul de foc care trebuia să 
apară în vârful insulei Ivica, semnal care să-i 
permită să închidă ultimul triunghi ale 
meridianului său.! 

în sfârşit, un micut segment din arcul 
superior, asta fu tot ce rămase din disc la 
atingerea apelor. în mai puţin de 
cincisprezece secunde, suprema rază avea 
să fie slobozită în spaţiu şi va oferi ochilor 
pregătiţi să o primească această nuanţă de 
un verde paradisiac!... 

Deodată, în mijlocul stâncilor litoralului, 
mai jos de colină, răsunară două detunături. 
Se înălţă un fum şi printre rotocoalele lui se 


desfăşura un întreg nor de păsări, pescăruşi 
goelanzi, petrele, înspăimântați de aceste 
focuri de puşcă neaşteptate. 

Norul se  înălţă drept în sus, apoi, 
interpunându-se ca un ecran între orizont şi 
insulă, trecu prin faţa astrului care se stingea 
în clipa când îşi trimitea pe suprafaţa apelor 
ultima sa suliță de lumină. 

În acest moment, pe un colţ al falezei îl 
putură zări, cu puşca fumegând încă în mână 
şi urmărind din ochi tot stolul de păsări, pe 
inevitabilul Aristobulus Ursiclos. 

— Ah! De data asta m-am săturat! strigă 
fratele Sib. 

— E prea de tot! strigă fratele Sam. 

„Ar fi trebuit să-l fi lăsat agăţat de stâncă, 
îşi spuse Olivier Sinclair. Cel puţin ar mai fi 
fost şi acum acolo". 

Miss Campbell, cu buzele strânse, cu 
privirile fixe, nu scoase un singur cuvânt. 

O dată în plus şi din vina lui Aristobulus 
Ursiclos, pierduse Raza Verde! 


Capitolul XVII 
LA BORDUL CLORINDEI1 


A doua zi, încă de la orele şase dimineaţa, 
un micuţ iaht fermecător de patruzeci şi cinci 
—cincizeci de tone, Clorinda, părăsea micul 
port al lonei şi sub o uşoară briză din nord- 
est, cu frânghiile de la tribord legate cit mai 
aproape de direcţia din care bătea vântul, 
pleca în larg. 

Clorinda îi luă pe Miss Campbell, Olivier 
Sinclair, pe fratele Sam, fratele Sib, doamna 


Bess şi Partridge. 

Se înţelege de la sine că nefericitul 
Aristobulus. Ursiclos nu era la bord. După 
întâmplarea din ajun, iată ce se convenise şi 
se  executase imediat: părăsind Colina 
Mănăstirii ca să se întoarcă la han, Miss 
Campbell spusese cu o voce seacă: 

—  Unchilor, fiindcă domnul Aristobulus 
Ursiclos are oricum intenţia să rămână la 
lona, îi vom lăsa lona domnului Aristobulus 
Ursiclos. Din vina lui, o dată la Oban, a doua 
oară aici, nu am putut vedea Raza Verde. Nu 
vom mai rămâne nicio zi aici, unde acest 
nechemat are privilegiul de a-şi exersa 
stângăcia. 

La această propunere atât de categoric 
formulată, fraţii Melvill nu găsiseră nimic de 
spus. Şi ei împărtăşeau nemulţumirea 
generală şi-l blestemau pe Aristobulus 
Ursiclos. Hotărât, situaţia pretendentului lor 
era compromisă pentru totdeauna. Nimic nu 
i-o va mai readuce pe Miss Campbell, trebuia 
de acum înainte să renunţe la împlinirea unui 
proiect devenit irealizabil. 

— în definitiv, aşa cum fratele Sam îi 
atrase atenţia fratelui Sib, pe care îl luase 
deoparte, făgăduielile imprudent făcute nu 
sunt cătuşe de fier! 

Ceea ce, cu alte cuvinte, înseamnă că 
niciodată nu poţi să fii legat printr-un veşnic 
jurământ, şi fratele Sib, cu un gest foarte 
categoric, dăduse întreaga lui aprobare 
acestui dicton scoţian. 

In momentul în care în sala scundă a 
hanului Armele lui Duncan îşi urau noapte 


bună, Miss Campbell spuse: 

— Vom pleca mâine. Nu voi mai rămâne 
aici nicio zi! 

— Am înțeles, scumpa mea Helena, 
răspunse fratele Sam, dar unde să mergem? 

— Acolo unde vom fi siguri că nu-l vom 
mai întâlni pe acest domn Ursiclos! Trebuie 
deci ca nimeni să nu ştie nici că părăsim 
lona, nici unde mergem. 

— De acord, răspunse fratele Sib; dar, 
draga mea fetiţă, cum să plecăm şi unde să 
mergem? 

— Ce? strigă Miss Campbell. Nu o să 
găsim cu ce să plecăm chiar în zori de pe 
această insulă? Pe tot litoralul scoţian nu o să 
aflăm un punct nelocuit, nelocuibil chiar, 
unde să ne putem continua liniștiți 
experienţa noastră? — 

Cu siguranţă că numai ei doi, fraţii Melvill, 
nu ar fi putut răspunde la această dublă 
întrebare, rostită pe un ton care nu lăsa nicio 
portiţă de scăpare, nu îngăduia niciun 
subterfugiu. 

Din fericire Olivier Sinclair era acolo. 

— Miss Campbell, spuse el, iată cum se 
poate aranja totul. Aproape de aici este o 
insulă, mai degrabă o simplă insuliţă, foarte 
potrivită pentru observaţiile noastre, şi pe 
această insuliţă niciun inoportun nu va veni 
să ne deranjeze. 

— Care insuliţă? 

— Staffa, pe care o puteţi zări la cel mult 

două mile la nord de lona. 

— Sunt mijloace de trai şi posibilităţi de a 
ne duce acolo? întrebă Miss Campbell. 


— Da, răspunse Olivier Sinclair, şi foarte 
uşor. In portul lonei am văzut unul din acele 
iahturi care se găsesc în timpul sezonului în 
toate porturile englezeşti, gata totdeauna să 
pornească pe mare. Căpitanul şi echipajul lor 
sunt la dispoziţia primului turist care ar vrea 
să le folosească serviciile pentru Marea 
Mânecii, Marea Nordului sau Marea Irlandei. 
Ei bine, cine ne împiedică să închiriem acest 
iaht, să îmbarcăm provizii pentru vreo 
cincisprezece zile, fiindcă Staffa nu oferă 
nicio resursă, şi să plecăm chiar mâine, în 
primele ceasuri ale zilei? 

— Domnule Sinclair, răspunse Miss 
Campbell, dacă mâine am părăsi în taină 
insula, vă rog să mă credeţi că vă voi fi 
profund recunoscătoare! 

— Mâine, înainte de prânz, numai să fie 
un pic de briză dimineaţa, vom fi la Staffa, 
răspunse Olivier Sinclair, şi în afară de vizita 
turiştilor, care de două ori pe săptămână nu 
durează mai mult de o oră, nu vom fi 
stingheriţi de nimeni. 

Conform obiceiului fraţilor Melvill, 
prenumele femeii de serviciu se auzi 
numaidecât. 

— Bet! 

— Beth! 

— Bess! 

— Betsey! 

— Betty! 

Doamna Bess apăru imediat. 

— Mâine dimineață plecăm! spuse fratele 
Sam. 

— Mâine în zori! adăugă fratele Sib. 


Acestea fiind zise, doamna Bess şi 
Partridge, fără să mai aştepte, se îngrijiră 
numaidecât de pregătirile de plecare. 

In acest timp, Olivier Sinclair se îndrepta 
către port şi discuta cu John Olduck. 

John Olduck era căpitanul C/orindei, un 
adevărat marinar, purtând mica şapcă 
tradiţională cu vipuşcă de aur, îmbrăcat cu o 
jachetă cu nasturi de metal şi cu un pantalon 
de postav gros, albastru, îndată ce târgul fu 
încheiat, împreună cu cei şase oameni ai săi 
— şase din acei mateloţi pricepuţi care, de 
meserie pescari în timpul iernii, fac pe timpul 
verii serviciul pe iahturi, cu o superioritate 
incontestabila asupra tuturor marinarilor din 
alte ţări — se ocupă de toate pregătirile 
pentru plecare. 

La orele şase dimineaţa, noii pasageri ai 
Clorindei se îmbarcară, fără a spune cuiva 
care este destinaţia iahtului. Se luaseră toate 
alimentele, carne proaspătă sau conservată, 
precum şi băuturile necesare. De altfel, 
bucătarul Clorindei avea totdeauna 
posibilitatea de a se aproviziona de la 
steamerul care face cu regularitate cursa de 
la Oban la Staffa. 

Deci, încă din zorii zilei, Miss Campbell 
lUase în primire o cochetă şi fermecătoare 
cabină, situată la pupa iahtului. Cei doi fraţi 
ocupaseră cusetele din „main-cabin", dincolo 
de salon, confortabil instalată în partea cea 
mai lată a micului vas. Oliviei Sinclair se 
aranja într-o cabină aşezată în cotul scării 
celei mari care ducea îa salon. De ambele 
părţi ale sufrageriei, prin care trecea partea 


de jos a catargului mare, doamna Bess şi 
Partridge aveau la dispoziţie două cuşete, 
una la stânga, cealaltă la dreapta, în spatele 
oficiului şi al cabinei căpitanului. Mai în faţă 
era bucătăria, unde locuia şeful bucătar. Şi 
mai în faţă încă, Cabina echipajului, 
înzestrată cu hamâcele sale pentru cei şase 
marinari. Nimic nu-i lipsea acestui drăgălaş 
iaht, construit de Ratsey din Cowes. Pe o 
mare bună şi cu o drăguță de briză, îşi 
păstrase totdeauna un loc onorabil în 
întrecerile Roya/ Thames YachtClub-uhii. 

Fu pentru toţi o adevărată bucurie când 
Clorinda, pregătită de plecare, cu ancora 
ridicată, începu să-şi desfăşoare în vânt vela 
mare, vela artimon, focurile şi săgeata. Se 
înclină grațios în briză, fără ca puntea sa albă 
din lemn de brad de Canada să fie udată deo 
singură picătură de apă din bura micilor 
valuri pe care le despica o etravă, tăiată 
perpendicular pe linia apei. 

Distanţa care desparte aceste două 
Hebride, lona şi Staffa, este foarte mică. Cu 
un vânt bun din spate, douăzeci până la 
douăzeci şi cinci de minute ar fi fost de 
ajuns, pentru un iaht care făcea uşor opt mile 
pe.oră, să o străbată fără a forţa prea tare. 
Dar în acest moment avea. vântul slab — cel 
mult o briză uşoară. în afară de asta, marea 
se retrăgea şi iahtul trebuia să treacă printre 
maluri, împotriva unui reflux destul de 
puternic, înainte de a ajunge în dreptul 
Stafiei. 

De altfel, puţin o interesa pe Miss 
Campbell. Important era că Clorinda plecase. 


lona se pierdea în ceţurile dimineţii şi, odată 
cu ea, imaginea atât de detestată a acelui 
indiscret, căruia Helena voia să-i uite până şi 
numele. 

Şi o spuse foarte sincer unchilor săi: 

— Nu am dreptate, papa Sam? 

— Toată dreptatea, scumpa mea Helena. 

— Mama Sib nu este de acord cu mine? 

— Cu totul de acord. 

— Haide, adăugă ea îmbrăţişându-i, să 
convenim că unchii care voiau să-mi dea un 
asemenea soţ nu aveau, în adevăr, o idee 
prea faimoasă! 

Şi amândoi fură de acord. 

În fond, făcură o călătorie minunată, care 
nu avu decât neajunsul de a fi fost prea 
scurtă. Şi cine îi împiedica să o prelungească, 
să lase iahtul să alerge astfel înaintea Razei 
Verzi, să meargă să o caute în plin Atlantic? 
Dar nu! Se stabilise că se va merge la Staffa 
şi John Olduck îşi luă toate măsurile ca, odată 
cu începerea fluxului, să ajungă la această 
insuliţă, renumită între toate Hebridele. 

Către orele opt, micul dejun, compus din 
ceai şi sandvişuri, fu servit în sufrageria 
Clorindei. Comesenii, bine dispuşi, 
sărbătoriră veseli masa de la bord, fără 
păreri de rău pentru prânzurile de la hanul 
din lona. Ingraţii! 

Când Miss Campbell se urcă din nou pe 
punte, iahtul cârmise şi schimbase poziţia 
pânzelor. Se întorcea tocmai către minunatul 
Far construit pe stânca Skerryvore, care îşi 
înalţă la o sută cincizeci de picioare deasupra 
nivelului mării lumina sa cea mare. Briza 


scăzând, Clorinda, sub marile ei pânze albe, 
lupta acum împotriva refluxului înaintând cu 
greu către Staffa. Şi cu toate acestea ea „tăia 
pana", adică, după o expresie scoțiană, îşi 
mărea viteza. 

Miss Campbell era pe jumătate culcată, la 
pupa vaporului, pe una din acele perne de 
pânză groasă care sunt folosite la bordul 
vapoarelor de agrement de origine britanică. 
Se îmbăta de această viteză netulburată de 
zdruncinăturile unui drum de uscat, nici de 
trepidaţiile unor şine, viteza patinatorului 
purtat pe suprafaţa unui lac îngheţat. Nimic 
mai grațios de privit, pe aceste ape uşor 
înspumate, decât această elegantă Clorinda, 
puţin înclinată, înălțându-se şi coborând pe 
val. Câteodată părea că pluteşte în aer, ca o 
imensă pasăre pe care o înalţă puternicele ei 
aripi. 

Această mare, împestriţată de uriaşele 
Hebride de nord şi de sud, adăpostită la est 
de o coastă, era ca un bazin interior, căruia 
briza nu-i putuse tulbura apele. 

lahtul alerga oblic către insula Staffa, 
uriaşă stâncă izolată, în preajma insulei Mull, 
care nu se înalţă la mai mult de o sută de 
picioare deasupra mareelor. S-ar fi putut 
crede că ea era aceea care se deplasa 
arătându-şi când falezele de bazalt la vest, 
când sgrunţuroasa îngrămădire de roci de pe 
coasta sa orientală. Ca urmare a unei iluzii 
optice, ea părea să se învârtească în jurul 
propriului ei ax, la discreţia unghiurilor pe 
care le deschidea sau le închidea Clorinda. 

Cu toate acestea, în ciuda refluxului şi a 


brizei, iahtul înainta. Când o lua către vest, în 
afara colţilor de stâncă ale insulei Mull, 
marea îl zgâlţâia mai tare, dar el rezista 
vitejeşte împotriva primelor valuri din larg; 
apoi, la următoarea mică schimbare de 
direcţie, regăsea ape liniştite care îl clătinau 
ca pe un prunc în leagăn. Către orele 
unsprezece Clorinda mersese destul de mult 
spre nord şi nu-i mai rămânea acum decât să 
se lase purtată către Staffa. Parâmele fură 
slăbite, pânzele de sus fură coborâte şi 
căpitanul se pregăti să ancoreze. 

La Staffa nu este un port, dar pe orice 
vânt este uşor să te strecori de-a lungul 
falezei de est, în mijlocul stâncilor înşirate la 
întâmplare de vreo convulsie a epocilor 
geologice. Totuşi, pe un timp neprielnic, locul 
nu ar fi potrivit pentru o ambarcaţie de un 
anumit tonaj. 

Clorinda se rândui deci destul de aproape 
de aceste semănături de bazalt negru. 
Manevră destul de îndemânatic, lăsând 
deoparte stâncă  Bonchaillie, ale cărei 
trunchiuri prismatice, grupate în mănunchi, 
marea — acum scăzută — le lăsa să apară la 
suprafaţă, şi de cealaltă parte şoseaua care 
mărgineşte litoralul stâng. Acolo este cel mai 
potrivit loc de ancorat din insuliţă; tot de 
acolo ambarcaţiile care i-au adus pe turişti 
vin să-i ia după plimbarea lor pe înălțimile 
Staffei. 

Clorinda pătrunse într-un mic golf, 
aproape de intrarea grotei Clam-Shell; 
artimonul se lăsă sub parâmele slobozite, 
trincheta fu strânsă, ancora lăsată. 


Un minut după aceea, Miss Campbell şi 
tovarăşii ei debarcau pe primele trepte de 
bazalt, la stânga grotei. Era acolo o scară de 
lemn, asigurată cu o balustradă, care urca de 
la primele pietre până pe spinarea rotunjită a 
insulei. 

Le suiră cu toţii şi ajunseră pe platoul 
superior. Erau în sfârşit la Staffa, tot atât de 
departe de lumea civilizată, ca şi când o 
furtună i-ar fi aruncat pe cea mai pustie 
insuliţă din Pacific. 


Capitolul XVIII 
STAFFA 


Dacă Staffa nu este decât o simplă 
insuliţă, în schimb natura a făcut-O cea mai 
ciudată din arhipelagul Hebridelor. Această 
uriaşă stâncă de formă ovală, lungă de o 
milă, lată de o jumătate, ascunde sub 
carapacea ei minunate grote de origine 
bazaltică. 

Astfel că acolo este locul de întâlnire atât 
al geologilor cât şi al turiştilor. Cu toate 
acestea, nici Miss Campbell, nici fraţii Melvill 
nu vizitaseră Staffa. Numai Olivier Sinclair îi 
cunoştea minunăţiile. Erau deci cei mai 
indicaţi să facă onorurile acestei insule, 
căreia veniseră să-i ceară o ospitalitate de 
câteva zile. 

Această stâncă se  datoreşte numai 
cristalizării unui enorm cucui de bazalt, care 
s-a închegat acolo în primele perioade de 
formare a scoarţei pământeşti. Şi asta s-a 
întâmplat demult. în adevăr, după 


observaţiile lui  Helmholtz!, pe baza 
experienţelor lui Bischof asupra răcirii 
bazaltului, care nu s-a putut topi decât la o 
temperatură de două mii de grade, nu i-au 
trebuit acestei stânci, pentru a se realiza în 
întregime răcirea ei, mai puțin de trei sute 
cincizeci de milioane de ani. înseamnă deci 
că solidificarea globului, după trecerea din 
starea gazoasă în cea lichidă, a început să se 
producă într-o epocă extraordinar de 
îndepărtată. 

Dacă Aristobulus Ursiclos s-ar fi aflat 
acolo, ar fi avut material pentru o frumoasă 
disertaţie asupra fenomenelor istoriei 
geologice. Dar el era departe, Miss Campbell 
nu se mai gândea la el şi, aşa cum îi spunea 
fratele Sam fratelui Sib: „Să lăsăm musca 
asta în pace pe murrille!" — o locuţiune întru 
totul scoțiană şi care ar corespunde 
proverbului francez: „Să nu trezeşti pisica 
adormită", adică, să lăsăm lucrurile aşa cum 
sunt. 

Apoi, priviră şi se priviră. 

— în primul rând, spuse Olivier Sinclair, se 
cuvine să ne luăm în primire acest nou 
domeniu. 

— Fără să uităm motivul pentru care am 
venit aici, răspunse surâzând Miss Campbell. 


1 În adevăr, dintre aceste cavităţi, unele au fost 
săpate de ape care puţin câte puţin muşcă, rod, 
golesc pe dinăuntru chiar mase de granit, în 
asemenea măsură încât le transformă în 
excavaţiuni imense; astfel sunt grotele Crozen 
în Bretania, Bonifacio din Corsica, Morghatten în 
Norvegia, Saint-Michel la Gibraltar, Saratchel pe 
litoralul insulei Wight. 


— Cred şi eu, fără să-l uităm! exclamă 
Olivier Sinclair. Să mergem deci să căutăm 
un post de observaţie şi să vedem ce orizont 
de mare se desenează la vest de insula 
noastră. 

— Să mergem, răspunse Miss Campbell; 
dar timpul este puţin ceţos astăzi şi nu cred 
că soarele o să apună în condiţii favorabile 
pentru noi. 

— Vom aştepta, Miss Campbell, vom 
aştepta, dacă trebuie, până la timpul rău al 
echinocţiului. 

— Da, vom aştepta! răspunseră fraţii 
Melvill... atât timp cât Helena nu ne va 
ordona să plecăm. 

— Ei, nu-i nicio grabă, unchilor, răspunse 
tânăra fată, foarte fericită de la plecarea de 
pe insula lona, nu, nu-i nicio grabă, aşezarea 
acestei insule este fermecătoare. O vilă care 
s-ar construi în mijlocul acestei câmpii, 
aruncată ca un covor înverzit pe suprafaţa ei, 
nu ar fi neplăcut de locuit chiar când vijeliile, 
atât de generos trimise nouă de America, se 
abat pe stâncile Staffei. 

— Hm, făcu unchiul Sib, trebuie să fie 
teribile pe această extremă margine a 
Oceanului! 

— într-adevăr, sunt, răspunse Olivier 
Sinclair. Staffa este în bătaia tuturor 
vânturilor din larg şi nu oferă adăpost, decât 
pe litoralul de est, acolo unde este ancorată 
Clorinda noastră. în această parte a 
Atlanticului, sezonul rău durează aproape 
nouă luni din douăsprezece. 

— lată de ce, răspunse fratele Sam, nu 


vedem pe aici niciun copac. îndată ce se 
ridică la câteva picioare deasupra solului, 
orice vegetaţie trebuie să piară pe acest 
platou. 

— Ei bine, nu ar merita să trăieşti pe 
această insulă două sau trei luni de vară? 
exclamă Miss Campbell. Unchilor, ar trebui să 
cumpăraţi Staffa, dacă Staffa este de 
vânzare. 

Fratele Sam şi fratele Sib, ca unchi care 
nu refuză nicio fantezie nepoatei lor, îşi şi 
duseră mina la buzunar, ca şi când ar fi fost 
vorba să-şi achite pe loc achiziţia. 

— Cui aparţine Staffa? întrebă fratele Sib. 

— Familiei Mac-Donald, răspunse Olivier 
Sinclair. O arendează cu douăsprezece livre 
pe an; dar nu cred că ar vrea să o cedeze, 
oricare ar fi preţul oferit. 

— Păcat! spuse Miss Campbell care, din 
fire foarte entuziastă, precum o ştim, era 
atunci într-o stare sufletească ce o făcea şi 
mai înflăcărată. 

Tot discutând, oaspeţii Staffei parcurgeau 
suprafaţa inegală acoperită de largi ondulaţii 
de verdeață. Acea zi nu era una din zilele 
rezervate de Societatea de vapoare din Oban 
pentru vizitarea micilor Hebride. Aşa că Miss 
Campbell şi ai săi nu aveau deloc a se teme 
de  indiscreţia turiştilor. Erau singuri pe 
această insulă pustie. Câţiva cai de rasă mică 
şi câteva vaci negre păşteau iarba pipernicită 
de pe platoul pe care, din loc în loc, 
străbăteau, prin stratul subţire de pământ, 
urmele de lavă. Niciun cioban nu era 
însărcinat cu paza lor şi dacă această turmă 


de insulari patrupezi era supravegheată, asta 
se făcea de departe, poate că de la lona sau 
chiar de pe litoralul insulei Mull, la 
cincisprezece mile în răsărit. 

De asemeni, nicio locuinţă. Numai 
rămăşiţele unei colibe, dărâmată de 
înspăimântătoarele furtuni ce se dezlănțuie 
aici, între echinocțiul din septembrie şi 
echinocțiul din martie, în adevăr, 
douăsprezece livre pentru câțiva acri de 
câmpie, a cărei iarbă este măruntă ca o 
veche catifea uzată până la urzeală, este o 
arendă frumoasă. 

Explorarea insuliţei la suprafaţă fu deci 
repede făcută şi nu se mai ocupară apoi 
decât de cercetarea orizontului. 

Era cu totul evident că în acea seară nu 
era nimic de aşteptat de la apusul soarelui. 
Cu starea schimbătoare care caracterizează 
zilele de septembrie, cerul, atât de limpede 
în ajun, se întunecase din nou. Către orele 
şase, câţiva nori roşietici, din acei care 
anunţă o apropiată tulburare a atmosferei, 
acoperiră partea din vest. Fraţii Melvill putură 
chiar să constate cu părere de rău că 
aneroidul C/orindei cobora către „variabil", cu 
oarecare tendinţă de a-l depăşi. 

Deci, după dispariţia soarelui în spatele 
unei linii dantelate de valurile din larg, se 
întoarseră cu toţii pe bord. Noaptea trecu 
liniştită în acest mic golfuleţ, format de 
stâncile grotei Clam-Shell. 

A doua zi, 7 septembrie, hotărâră să facă 
o recunoaştere mai completă a insuliţei. 
După ce exploraseră suprafaţa, şe cuvenea 


să exploreze interiorul. Nu trebuiau să facă 
într-un fel să treacă timpul, fiindcă un 
adevărat ghinion, a cărui vină o purta numai 
Aristobulus Ursiclos, împiedicase până atunci 
observarea fenomenului? De altfel nu avură 
de ce să regrete această excursie la grote 
care, tocmai ele, făcuseră celebră această 
neînsemnată insuliţă din arhipelagul 
Hebridelor. 

Acea zi fu folosită deci pentru a explora 
mai întâi „pivnita Clam-Sheel", în faţa căreia 
era ancorat iahtul. Bucătarul şef, la îndemnul 
lui Olivier Sinclair, se pregătea chiar să 
servească masa de prânz acolo. Comesenii s- 
ar fi putut crede închişi în cala unei corăbii. în 
adevăr, prismele, lungi de patruzeci-cincizeci 
de picioare, care formează osatura bolţii, se 
aseamănă destul de bine cu lemnăria 
interioară a unui vapor. 

Această grotă, înaltă de aproximativ 
treizeci de picioare, largă de cincisprezece, 
adâncă de o sută, este uşor accesibilă. 
Aproape deschisă la est, adăpostită dc 
vânturile aspre, în ea nu pătrund acele uriaşe 
valuri pe care uraganele le aruncă asupra 
celorlalte caverne din insuliţă. Dar, în acelaşi 
timp, poate că ea este mai puţin ciudată 
decât celelalte. 

Cu toate acestea, felul în care sunt 
aşezate aceste curbe de bazalt, care pare 
mai curând să indice intervenţia omului 
decât a naturii, este într-adevăr făcut să 
minuneze. 

Miss Campbell fu foarte încântată de 
vizitarea ei. Olivier Sinclair îi dădea prilejul să 


admire frumusețile  Clam-Shell-ului, fără 
îndoială cu mai puţine amănunte ştiinţifice 
fără rost de cum ar fi făcut-o Aristobulus 
Ursiclos, dar, cu siguranţă, cu mai mult simţ 
artistic. 

— Mi-ar plăcea să păstrez o amintire de la 
vizita noastră la Clam-Shell, spuse Miss 
Campbell. 

— Nimic mai uşor, spuse Olivier Sinclair. 

Şi din câteva trăsături de creion făcu o 
schiţă a acestei grote,, luată de pe stânca ce 
ieşea din apă la capătul drumului de bazalt. 
Deschiderea grotei, acest aspect de mamifer 
marin redus la starea de schelet pe care-l 
schiţau pereţii săi, scara uşoară care urcă în 
vârful insuliţei, apa atât de liniştită şi atât de 
limpede de la intrare, totul fu redat cu multă 
artă pe pagina albumului. 

Jos, pictorul adăugă această menţiune 
care nu dăuna cu nimic întregului ansamblu: 

Olivier Sinclair lui Miss Campbell 
Staffa, 7 septembrie 1881. 

Prânzul odată terminat, căpitanul John 
Olduck dădu dispoziţii să se echipeze cea 
mai mare dintre cele două bărci ale 
Clorindei; călătorii săi luară loc în ea şi, 
mergând de-a lungul pitorescului contur al 
insulei, se duseră la Grota Vaporului, numită 
astfel fiindcă întreg interiorul este inundat de 
mare şi nu poate fi vizitată mergând pe jos. 

Această grotă este situată pe partea de 
sud-vest a insuliţei. Oricât de puţin puternică 
ar fi hula, nu ar fi prudent să pătrunzi aici în 
timpul ei, când apele clocotesc; dar în acea 
Zi, cu toate că cerul era foarte ameninţător, 


vântul încă nu se răcorise şi explorarea nu 
era deloc primejdioasă. 

În clipa în care barca C/oridei ajungea în 
faţa cavităţii adânci, steamerul încărcat cu 
turişti din Oban tocmai ancora lângă insulă. 
Din fericire, această oprire de două ore, în 
timpul căreia Staffa aparţine vizitatorilor de 
pe Pioneer, nu tulbură cu nimic plăcerea lui 
Miss Campbell şi alor săi. Rămaseră nevăzuţi 
în Grota Vaporului, în timpul plimbării 
reglementare a acestora, care nu se face 
decât la grota lui Fingal şi la suprafaţa 
Staffei. Nu avură deloc prilejul să suporte 
prezenţa acestei lumi puţin cam zgomotoase 
— lucru pentru care se felicitară şi aveau de 
ce. în adevăr, pentru ce Aristobulus Ursidos, 
după dispariţia subită a tovarăşilor săi, nu ar 
fi luat, ca să se întoarcă la Oban, steamerul 
care făcuse escală la lona? Era oricum o 
întâlnire care trebuia evitată. 

Chiar dacă pretendentul respins ar fi fost 
sau nu printre turiştii din 7 septembrie, la 
plecarea  steamerului nu mai rămăsese 
nimeni. Când Miss Campbell, fraţii Melvill şi 
Olivier Sinclair ieşiră din acest lung horn, un 
fel de tunel fără sfârşit care pare să fi fost 
forat într-o mină de bazalt, regăsiră obişnuita 
linişte a stâncii Staffa, izolată la marginea 
Atlanticului. 

Se citează un anumit număr de peşteri 
celebre în mai multe părţi ale golfului, dar 
mai ales în regiunile vulcanice. Ele se disting 
prin originea lor care este neptuniana sau 
plutonică. 

Celelalte, de formaţie plutonică, se 


datoresc contractării pereţilor de granit sau 
bazalt, produsă de răcirea rocilor fierbinţi şi, 
în structura lor, prezintă un aspect de 
duritate care lipseşte grotelor de formaţie 
neptuniana. 

Pentru primele, natura, credincioasă 
principiilor sale, a economist eforturile; 
pentru celelalte, a economisit timpul. 

Celebra grotă a lui Fingal — Fingal's Cave, 
conform  prozaicei expresii englezeşti — 
aparţine excavaţiunilor a căror materie a 
clocotit în focul epocilor geologice. 

Explorării acestei minunăţii a globului 
pământesc avea să-i fie consacrată ziua 
următoare. 


Capitolul XIX 
GROTA LUI FINGAL 


Căpitanul C/orindei, dacă s-ar fi aflat de 
douăzeci şi patru de ore într-unui din 
porturile Regatului-Unit, ar fi luat cunoştinţă 
de un buletin meteorologic puţin liniştitor 
pentru corăbiile navigând pe Atlantic. 

In adevăr, se anunţase telegrafic de la 
New York o vijelie. După ce traversase 
oceanul de la vest la nord-est, ameninţa să 
se arunce sălbatic pe litoralul Irlandei şi 
Scoției, înainte de a se pierde dincolo de 
coastele Norvegiei. 

Dar, în lipsa acestei telegrame, 
barometrul iahtului arăta pe curând o mare 
tulburare atmosferică, de care un marinar 
prudent trebuia să ţină seama. 

Deci, în dimineaţa acelui 8 septembrie, 


John Olduck, puţin neliniştit, se duse pe brâul 
stâncos care mărgineşte Staffa spre vest, cu 
scopul de a cerceta starea cerului şi a mării. 
Nori cu formă nehotărâtă, mai mult 
zdrenţe de vapori decât nori, se fugăreau cu 
o mare viteză. Briza devenea mai puternică 
şi peste puţin avea să se transforme în 
furtună. Marea spumegândă se înălbea în 
larg; valurile se spărgeau cu vuiet de stâlpii 
de bazalt care se ridicau la baza insuliţei. 
John Olduck nu se simţi deloc liniştit. Cu 
toate că Clorinda era relativ adăpostită în 
golfuleţul Clam-Sheli, nu era o ancorare 
sigură nici chiar pentru un vapor de 
dimensiuni mai mici. Presiunea apelor, 
pătrunzând cu furie între insulițe şi stăvilarul 
din est, avea să ridice talazuri de temut, care 
ar fi fost destul de periculoase pentru 
siguranţa iahtului. Se cuvenea deci să ia o 
hotărâre şi mai ales să o ia înainte ca 
celelalte canale să devină impracticabile. 
Când se întoarse la bord, căpitanul îşi găsi 
acolo călătorii cărora le împărtăşi, odată cu 
temerile sale, şi părerea lui despre locul unde 
credea el că trebuie neapărat să acosteze cât 
mai curând. Dacă întârziau cu numai câteva 
ore, riscau să găsească o mare dezlănţuită în 
această strâmtoare de cincisprezece mile 
care desparte Staffa de insula Mull. Or, în 
spatele acestei insule, şi mai ales în micul 
port Achnagraig, era cel mai potrivit să se 
refugieze, căci acolo Clorinda nu ar fi avut să 
se teamă deloc de vânturile din larg. 
— Să plecăm din Staffa?! exclamă în 
primul moment Miss Campbell. Să pierdem 


un orizont atât de extraordinar?! 

— Cred că ar fi foarte periculos să 
rămânem ancoraţi la ClamShell, răspunse 
John Olduck. 

— Dacă trebuie, scumpa mea Helena... 
spuse fratele Sam. 

— Da, dacă trebuie! adăugă fratele Sib. 

Olivier Sinclair, văzând cât de neplăcută 
era pentru Miss Campbell această plecare 
precipitată, se grăbi să întrebe: 

— Cât timp credeţi dumneavoastră, 
căpitane Olduck, că poate să dureze această 
furtună? 

— în această epocă a anului, cel mult 
două sau trei zile, răspunse căpitanul. 

— Şi credeţi că este necesar să plecăm? 

— Necesar şi urgent. 

— Care ar fi planul dumneavoastră? 

— Să pornim chiar în această dimineaţă. 
Cu vântul care se înteţeşte, vom putea fi 
înainte de a se însera la Achnagraig şi ne 
vom întoarce la Staffa îndată ce timpul rău 
se va fi potolit. 

— De ce să nu ne întoarcem la lona unde 
Clorinda ar putea fi într-o oră? întrebă fratele 
Sam. 

— Nu... nu... nu la lona! răspunse Miss 
Campbell, în faţa căreia se şi înălța umbra lui 
Aristobulus Ursiclos. 

— Nu vom fi mult mai mult în siguranţă în 
portul lona decât ancoraţi la Staffa, remarcă 
John Olduck. 

— Ei bine, spuse Olivier Sinclair, plecaţi 
imediat, căpitane, la Achnagraig şi lăsaţi-ne 
la Staffa. 


— La Staffa, răspunse John Olduck, unde 
nu aveţi nici măcar o casă în care să vă 
adăpostiţi?! 

— Grota de la Clam-Schell nu ar putea 
ajunge pentru câteva zile? reluă Olivier 
Sinclair. Ce ne va lipsi? Nimic! Avem la bord 
provizii suficiente, rufăria cuşetelor noastre, 
haine de schimb pe care le putem debarca şi, 
în sfârşit, un bucătar care ar vrea bucuros să 
rămână cu noi! 

— Da!... Da!... răspunse Miss Campbell 
bătând din palme. Plecaţi, căpitane, plecaţi 
imediat cu -iahtul dumneavoastră la 
Achnagraig şi lăsaţi-ne pe Staffa. Vom fi 
acolo ca nişte oameni părăsiţi pe o insulă 
pustie. Şi vom duce o viaţă de naufragiaţi 
voluntari. Vom pândi întoarcerea C/orindei cu 
emoţiile, spaimele, neliniştile acelor 
Robinsoni care zăresc un vapor în largul 
insulei lor. De fapt, ce am venit să facem noi 
aici? Ceva romantic, nu-i aşa, domnule 
Sinclair? Şi ce ar putea fi mai romantic decât 
această situaţie, unchilor? Şi de altfel, o 
furtună, o vijelie pe această poetică insuliţă, 
furiile unei mări nordice, lupta ossianică a 
elementelor dezlănţuite — întreaga mea 
viaţă mi-aş reproşa de a mă fi lipsit de acest 
spectacol sublim! Plecaţi, deci, căpitane 
Olduck! Vom rămâne aici să vă aşteptăm. 

— Cu toate acestea... spuseră fraţii 
Melvill, cărora le scăpară aproape în acelaşi 
timp aceste cuvinte. 

— Mi se pare că unchii mei au vorbit, 
răspunse Miss Campbell, dar cred că voi găsi 
un mijloc să-i fac să fie de aceeaşi părere cu 


mine. 

Şi ducându-se să dea fiecăruia sărutarea 
de dimineaţă: 

— Asta pentru dumneata, unchiule Sam. 
Asta pentru dumneata, unchiule Sib. Acum 
pariez că nu mai aveţi nimic de spus. 

Fraţilor Melvill nici prin gând nu le mai 
trecu să facă cea mai mică obiecţie. De 
vreme ce nepoatei lor îi convenea să rămână 
la Staffa, de ce să nu rămână la Staffa, şi 
cum de nu au avut de la bun început această 
idee atât de simplă, atât de firească şi care 
rezolva toate problemele? 

Dar ideea venea de la Olivier Sinclair şi 
Miss Campbell crezu de datoria ei să-i 
mulţumească în chip deosebit. 

Hotărârea fiind luată, marinarii 
debarcaseră lucrurile necesare unei şederi 
pe insulă. Clam-Shell fu repede transformat 
în locuinţă provizorie, sub numele de Melvill- 
House. Aveau să se simtă tot atât de bine ca 
la hanul din lona, şi chiar mai bine. Bucătarul 
îşi luă sarcina să găsească în acest scop un 
loc potrivit la intrarea grotei, într-o cotitură 
destinată parcă activităţii culinare. 

Apoi, Miss Campbell şi Olivier Sinclair, 
fraţii  Melvill, doamna Bess şi Partridge 
părăsiră Clorinda, după ce John Olduck lăsase 
la dispoziţia lor mica barcă a iahtului, care le 
putea fi utilă în excursiile lor de la o stâncă la 
alta. 

O oră după aceasta, Clorinda, cu toate 
pânzele ridicate, se pregătea să pornească, 
ocolind nordul insulei Mull, pentru a ajunge la 
Achnagraig prin strâmtoarea care desparte 


insula de uscat. Pasagerii ei o urmăriră cu 
privirea de pe înălțimile Staffei cât putură de 
departe. Aplecată de briză ca un pescăruş a 
cărui aripă atinge valurile, o jumătate de oră 
mai târziu dispăru în spatele insuliţei 
Gometra. 

Dar, dacă timpul era ameninţător, cerul 
încă nu se  posomorise. Soarele mai 
pătrundea încă prin spărturile mari ale norilor 
pe care vântul le deschidea la zenit. Te 
puteai plimba pe insulă şi să urmăreşti, 
ocolindu-le, poalele falezei de bazalt. Aşa că, 
prima grijă a lui Miss Campbell şi a fraţilor 
Melvill conduşi de Olivier Sinclair, fu aceea 
de a se duce la grota lui Fingal. 

Turiştii care vin de la lona obişnuiesc să 
viziteze această grotă cu bărcile steamerului 
din Oban; dar debarcând pe stâncile din 
dreapta, unde se află un fel de chei 
practicabil, poţi să pătrunzi astfel până la cea 
mai mare adâncime. 

In acest fel se hotărî Olivier Sinclair să o 
exploreze, fără să folosească barca Clorindei. 

leşiră deci din Clam-Shell. O luară pe brâul 
care mărgineşte litoralul la estul insulei. 
Extremităţile stâlpilor scunzi, înfipţi vertical, 
ca şi când vreun inginer ar fi bătut acolo 
ţăruşi de bazalt, formau un caldarâm solid şi 
uscat la picioarele stâncilor mari. Această 
plimbare ie câteva minute se făcu discutând, 
admirând insuliţele mângâiate de valuri, prin 
a căror apă verde puteai să vezi până în 
adânc. Nu ti-ai fi putut închipui un drum mai 
minunat care să ducă la această grotă, 
demnă de a fi locuită de vreun erou din O 


mie şi una de nopți. 

Ajunşi la cotul de sud-est al insulei, Olivier 
Sinclair îi făcu pe tovarăşii săi să urce câteva 
trepte naturale, care nu ar fi ştirbit prin nimic 
frumuseţea scării unui palat. 

Stâlpii exteriori, grupaţi pe lângă pereţii 
grotei ca aceia ai micului templu al zeiţei 
Vesta din Roma, se înălţau tocmai la colţul 
de sud-est al palierului, dar atât de apropiaţi 
unul de celălalt încât ascundeau cea mai 
mare parte din construcţie. Pe culmea lor se 
sprijină enormul masiv din care este format 
acest colţ al insuliţei. Despicătura oblică a 
acestor stânci, care par a fi aşezate ca şi 
cupa geometrică a pietrelor de pe faţa 
concavă a unei bolți, contrastează ciudat cu 
avântarea verticală a coloanelor care o 
suportă. 

La picioarele scărilor, marea, mai puţin 
calmă, făcând să se presimtă agitația din 
larg, se înălța şi cobora uşurel, ca şi când ar 
fi făcut un efort să respire. Acolo se reflecta 
întreaga temelie a masivului, a cărui umbră 
negricioasă se legăna sub ape. 

Ajuns la palierul de sus, Olivier Sinclair se 
întoarse spre stânga şi îi arătă lui Miss 
Campbell un fel de chei îngust, mai bine zis o 
banchetă naturală care mergea de-a lungul 
peretelui până în fundul grotei. O balustradă 
de fier, cu cele două capete ale sale fixate în 
bazalt, servea de sprijin între zid şi colţul 
ascuţit, ieşit în afară, al micului chei. 

— Ah, spuse Miss Campbell, această 
balustradă îmi strică oarecum palatul lui 
Fingal. 


— în adevăr, răspunse Olivier Sinclair, 
este amestecul mâinii omului în opera 
naturii. 

— Dacă ne ajută, trebuie să o folosim, 
spuse fratele Sam. 

— Şi o folosesc! adăugă fratele Sib. 

Când să intre în Fingal's Cave, vizitatorii, 
sfătuiţi de ghidul lor, se opriră o clipă. 

In faţa lor se deschidea un fel de tindă de 
biserică înaltă şi adâncă, plină de o 
misterioasă umbră. 

Distanţa dintre cei doi pereţi laterali, la 
nivelul mării, măsura în jur de treizeci şi 
patru de picioare. La dreapta şi la stânga, 
stâlpi de bazalt, înghesuiți unii în alţii, 
ascundeau, ca în anumite catedrale din 
ultima perioadă gotică, masa pereţilor 
susţinători. Pe capitelele acestor stâlpi se 
sprijinea marginea unei bolți ogivale, care în 
partea cea mai de sus se înălța cu cincizeci 
de picioare deasupra apelor mijlocii. 

Miss Campbell şi tovarăşii săi, încântați de 
acest prim aspect, trebuiră în cele din urmă 
să se smulgă contemplaţiei lor şi să urmeze 
acel relief care formează bancheta interioară. 

Acolo se rânduiau într-o ordine perfectă 
sute de coloane prismatice, dar de diferite 
mărimi, părând a fi rezultatul unei uriaşe 
cristalizări. încheieturile lor subțiri se 
conturau atât de precis, ca şi când foarfecă 
unui decorator le-ar fi decupat liniile. 
Unghiurile adânci ale unora se potriveau 
geometric cu colţurile în relief ale celorlalte. 
Una avea trei fațete, cealaltă patru, altele 
cinci, şase, până la şapte sau opt — şi care în 


uniformitatea generală a stilului puneau o 
variaţie ce pleda în favoarea simțului artistic 
al naturii. 

Lumina, venită din afară, juca pe toate 
aceste unghiuri şi fațete. Reluată de apa 
dinăuntru, reflectată ca într-o oglindă, 
izbindu-se în pietrele de sub apă, în ierburile 
marine cu nuanţe verzi, roşuânchis sau 
galben-închis, ea aprindea în mii de raze 
reliefurile bazaltului care constituia — cu 
motive ornamentale neregulate — plafonul 
acestei construcţii subterane fără rival în 
lume. 

Inăuntru domnea un fel de tăcere sonoră 
— dacă putem pune alături aceste două 
cuvinte — acea tăcere specifică excavaţiilor 
adânci, tăcere pe care vizitatorii nu se 
gândeau să o tulbure. Doar vântul îşi plimba 
pe acolo adierea acordurilor sale prelungi, 
care, părând că sunt făcute dintr-o 
melancolică serie de septime diminuate, 
puţin câte puţin urcau şi se stingeau. Ai fi 
crezut că auzi, sub suflul lui puternic, 
răsunând toate aceste prisme, ca şi clapele 
unei uriaşe armonice. Oare nu acestui bizar 
efect acustic se datorează numele de „Grota 
melodioasă", aşa cum era numită această 
grotă în limba celtică? 

— Şi ce nume i s-ar potrivi mai bine? 
spuse Oliver Sinclair, fiindcă Fingal era tatăl 
lui Ossian, al cărui geniu a ştiut atât de bine 
să contopească într-o singură artă muzica şi 
poezia. 

— Fără îndoială, răspunse fratele Sam; dar 
aşa cum spunea chiar Ossian: Când vor auzi 


urechile mele cântul barzilor? Când va bate 
inima mea ascultând povestirile despre 
isprăvile strămoşilor mei? Harfa nu mai face 
să răsune pădurile din Sebora! 

— Da, adăugă fratele Sib: Palatul este 
acum pustiu şi ecourile nu vor mai repeta 
cântecele de altădată! 

Adâncimea totală a grotei este apreciată 
la aproximativ o sută cincizeci de picioare. în 
fundul tindei apare un fel de corp de orgă pe 
care se profilează un oarecare număr de 
coloane, cu un volum mai mic decât al celor 
de la intrare, dar la fel de perfecte ca linii. 

Acolo Olivier Sinclair, Miss Campbell şi cei 
doi unchi ai săi vrură să se oprească un 
minut. 

Din acest punct, perspectiva, 
deschizându-se în plin cer, era minunată. 
Apa, care filtra lumina, lăsa să se vadă fundul 
submarin format din capete de coloane 
având de la patru până la şapte fațete, 
îmbucate una în alta ca pătratele unui 
mozaic. Pe pereţii laterali dansau uluitoare 
jocuri de umbră şi lumină. Dacă trecea vreun 
nor prin faţa deschizăturii grotei, ca o perdea 
de voal subţire pe avanscena unui teatru, 
totul se stingea. Dimpotrivă, totul strălucea 
şi se însufleţea de cele şapte culori ale 
spectrului solar când o undă de soare, 
răspândită de cristalul din fund, se urca în 
prelungi plăci luminoase până la capătul 
tindei. 

Dincolo de asta, se spărgea de primele 
trepte ale arcului uriaş marea. Acest cadru, 
negru ca o ramă de abanos, lăsa întreaga lor 


valoare planurilor din spate. Mai departe 
orizontul cerului şi al apei apărea în toată 
splendoarea sa, cu depărtările lonei care, la 
două miile în larg, îşi decupa în alb ruinele 
mănăstirii. 

Toţi, în extaz în faţa acestui decor, nu 
ştiau cum să-şi exprime impresiile. 

— Ce palat fermecat! spuse în sfârşit Miss 
Campbell, şi ce spirit prozaic ar fi acela care 
ar refuza să creadă că a fost creat de un zeu 
pentru ondine şi silfi! Pentru cine vor vibra la 
suflarea vântului corzile acestei harfe 
eoliene? Oare nu această muzică 
supranaturală o auzea Waverley în visurile 
sale, această voce a Selmei, a cărei acorduri 
romancierul nostru le-a notat pentru a-şi 
legăna eroii? 

— Aveţi dreptate, Miss Campbell, 
răspunse Olivier, şi fără îndoială că atunci 
când Walter Scott îşi căuta imaginile în acest 
poetic trecut al scoţienilor de la munte, se 
gândea la palatul lui Fingal. 

— Aici aş vrea să evoc umbra lui Ossian! 
reluă entuziastă tânăra fată. De ce, după 
cincisprezece secole de tăcere, bardul 
invizibil nu s-ar arăta la auzul glasului meu? 
îmi place să cred că nefericitul, orb ca 
Homer, poet ca şi el, cântând marile fapte de 
arme ale timpului său, nu o dată s-a refugiat 
în acest palat care poartă încă numele tatălui 
său! Acolo, fără îndoială, ecourile din grota 
lui Fingal au repetat adesea inspiraţiile sale 
epice şi lirice, în cel mai curat accent al 
idiomurilor din Ţara Galilor! Nu credeţi, 
domnule Sinclair, că bătrânul Ossian a putut 


să se aşeze chiar pe locul unde suntem noi şi 
că sunetele harfei sale s-au amestecat poate 
cu asprele accente ale glasului Selmei? 

— Cum să nu cred cele ce spuneţi, Miss 
Campbell, răspunse Olivier Sinclair, când le 
spuneţi cu un asemenea accent convingător? 

— Dacă l-aş invoca? murmură Miss 
Campbell. 

Şi cu glasul ei tânăr, prin vibraţiile 
vântului, strigă de mai multe ori numele 
bătrânului bard. 

Dar oricare ar fi fost dorinţa lui Miss 
Campbell şi cu toate că îl strigă de trei ori, 
răspunse numai ecoul. în palatul părintesc 
umbra lui Ossian nu apăru. 

In acest timp, soarele dispăruse în spatele 
unor vapori deşi, grota se umplea de umbre 
apăsătoare, afară marea începuse să se 
agite; valurile sale prelungi începuseră să se 
spargă cu vuiet pe ultimele bazalturi din 
fund. 

Vizitatorii se întoarseră deci pe bancheta 
îngustă, pe jumătate acoperită de stropii 
valurilor; ocoliră acest colţ expus de care se 
izbea vântul din larg; apoi se regăsiră pentru 
un moment la adăpost, pe şosea. 

De două ore, timpul se  înrăutăţise 
simţitor.  Vijelia creştea din ce în ce, 
aruncându-se pe litoralul Scoției şi 
amenințând să se transforme în uragan. 

Dar Miss Campbell şi tovarăşii ei, apăraţi 
de falezele de bazalt, putură să se întoarcă 
uşor la Clam-Shell. 

A doua zi, când coloana barometrului 
cobori din nou, vântul se dezlănţui cu o mare 


putere. Nori mai groşi, mai palizi, umplură 
întreg spaţiul, atârnând parcă mai jos. încă 
nu ploua, dar soarele nu se mai arăta, nici 
măcar din când în când. 

Miss Campbell nu păru atât de contrariată 
cât s-ar fi putut crede, de acest contratimp. 
Această existenţă pe o insulă pustie, biciuită 
de furtună, se potrivea firii sale. Ca unei 
eroine a lui Walter Scott, îi plăcea să 
rătăcească, cufundată în gânduri, de cele 
mai multe ori singură, printre stâncile de pe 
Staffa, şi fiecare îi respecta singurătatea. De 
asemenea, de mai multe ori reveni la acea 
grotă a lui Fingal, a cărei ciudăţenie poetică 
o atrăgea. Acolo îşi petrecea, visătoare, 
ceasuri întregi şi nu ţinea prea mult seama 
de sfaturile ce i se dădeau să nu se 
aventureze neprevăzător acolo. 

A doua zi, 9 septembrie, cea mai scăzută 
presiune atmosferică se abătu asupra 
coastelor Scoției. în centrul vijeliei, curenţii 
de aer se deplasau cu o violenţă fără egal. 
Era, de fapt, un uragan. Pe platoul insulei ar 
fi fost imposibil să-i rezişti. 

Către orele 8 seara, în clipa în care la 
Clam-Shell îi aştepta cina, Olivier Sinclair şi 
fraţii Melvill începură să fie foarte neliniştiţi. 

Miss Campbell, plecată de trei ceasuri fără 
să spună unde, nu se întorsese încă. 

Aşteptaseră cu răbdare, nu fără o 
nelinişte crescândă, pânăla orele şase... Miss 
Campbell nu reapăruse, 

Olivier Sinclair se urcă de mai multe ori pe 
platoul insulei... Nu văzu pe nimeni. 

Furtuna se dezlănţuia atunci cu o furie de 


nedescris şi marea, ridicată în valuri uriaşe, 
izbea fără oprire toată partea expusă la sud- 
vest a insuliţei. 

— Sărmana Miss Campbell! exclamă 
deodată Olivier Sinclair. Dacă mai este încă 
în grota lui Fingal, trebuie să o smulgem de 
acolo, altfel este pierdută! 


Capitolul XX 
PENTRU MISS CAMPBELL! 


Câteva minute mai târziu, Olivier Sinclair, 
după ce traversase şoseaua cu un pas grăbit, 
ajungea în faţa intrării grotei, în partea în 
care se înălța scara de bazalt. 

Fraţii Melvill şi Partridge îl urmaseră 
îndeaproape. 

Doamna Bess rămăsese la Clam-Shell 
aşteptând cu o nespusă îngrijorare, pregătind 
totul pentru a o primi pe Helena la 
întoarcerea ei. 

Marea, care se şi înălţase atât cât să 
acopere palierul superior, se năpustea acum 
peste balustradă şi făcea imposibilă orice 
trecere spre banchetă. 

Pe cât era de imposibil de a pătrunde în 
grotă, tot atât de cu neputinţă ar fi fost să 
ieşi din ea. Dacă Miss Campbell se afla 
înăuntru, era prizonieră! Dar de unde să ştii, 
cum să ajungi până la ea? 

— Helena! Helena! 

Acest nume, aruncat în bubuitul continuu 
al valurilor, putea el să fie auzit? Era ca un 
trăsnet de yânt şi talazuri care se prăvălea în 
grotă. Nici glasul, nici privirea nu erau atât 


de puternice ca să pătrundă până în adâncul 
grotei. 

— Poate că Helena nu este acolo? spuse 
fratele Sam, care voia să se agate de această 
speranţă. 

— Unde să fie? răspunse fratele Sib. 

— Da, atunci unde să fie? exclamă Olivier 
Sinclair. Nu am căutat-o eu în zadar pe 
platoul insulei, pe litoral, printre stânci, peste 
tot? Nu s-ar fi întors lângă noi dacă ar fi putut 
să se întoarcă? Acolo este!... Acolo! 

Şi îşi aminteau entuziasta şi îndrăzneață 
dorinţă, mărturisită de mai multe ori de 
tânăra imprudentă, de a asista la vreo 
furtună în grota lui Fingal. Să fi uitat oare că 
marea dezlănţuită de uragan va inunda grota 
până sus, făcând din ea o închisoare a cărei 
uşă nu ar fi fost cu putinţă să o forţezi? 

Ce s-ar fi putut încerca acum ca să se 
ajungă la ea şi să fie salvată? 

Ridicate de uraganul care bătea cu toată 
furia în acest colţ al insuliţei, valurile se 
înălţau uneori până la vărful bolţii. Acolo se 
spărgeau cu un vuiet asurzitor. Preaplinul de 
apă, respins de izbitură, recădea în pânze 
spumegânde, ca şi cataractele Niagarei, dar 
partea de jos a valurilor, împinse de hula din 
larg, se arunca înăuntru cu violenţa unui 
torent al cărui baraj s-ar fi rupt brusc. 
însemna deci că marea se izbea chiar de 
fundul grotei. 

In ce loc ar fi putut Miss Campbell să 
găsească un refugiu care să nu fi fost asediat 
de valuri? Capătul din fund al grotei era 
direct expus loviturilor lor şi, în fluxul şi în 


refluxul lor, trebuie neapărat că măturau 
bancheta. 

Şi, în acelaşi timp, cei ce o căutau refuzau 
să creadă că îndrăzneață tânără era acolo! 
Cum ar fi putut ea să reziste năvălirii unei 
mări furioase în această fundătură? Oare 
trupul său mutilat, sfâşiat, izbit de colo-colo 
de viitoare, nu va fi fost aruncat până acum 
în afară? Oare curentul mareei care înainta 
nu-l va fi târât de-a lungul brâului şi a 
stâncilor până la Clam-Shell? 

— Helena Helena! 

Acest nume era tot timpul aruncat cu 
încăpățânare în larma vântului şi a valurilor. 

Nu răspundea şi nu putea să răspundă 
niciun strigăt. 

— Nu! Nu! Nu poate să fie în această 
grotă! repetau desperaţi fraţii Melvill. 

— Aici este! spuse Olivier Sinclair. 

Şi arătă cu mâna o fâşie de stofă pe care 
un val, în retragerea lui, o aruncase pe una 
din treptele de bazalt. Olivier Sinclair se 
repezi asupra fâşiei. 

Era „snod'-ul, panglica scoțiană pe care 
Miss Campbell o purta în păr. 

Se mai puteau îndoi acum? 

Dar atunci, dacă această panglică îi 
putuse fi smulsă, s-ar fi putut întâmpla 
totodată ca Miss Campbell să nu fie zdrobită 
de pereţii lui Fingal's Cave? 

— Am să aflu! exclamă Olivier Sinclair. 

Şi profitând de un reflux care degajase pe 
jumătate bancheta, apucă prima bară a 
balustradei, dar o masă de apă îl smulse şi-l 
răsturnă peste palier. 


Dacă Partridge nu s-ar fi aruncat cu riscul 
vieţii sale asupra lui, Olivier Sinclair s-ar fi 
rostogolit până la ultima treaptă şi ar fi fost 
târât de mare, fără putinţa de a i se da 
ajutor. 

Olivier Sinclair se ridicase. Nu renunţă să 
intre în grotă. 

— Miss Campbell este acolo! repeta el. 
Trăieşte, fiindcă corpul ei nu a fost aruncat 
afară ca acest petic de stfofă! S-ar putea să fi 
găsit un refugiu în vreo cotitură! Dar puterile 
o vor lăsa repede! Nu va putea rezista până 
când se vor retrage apele!... Trebuie deci să 
ajungem până la ea! 

— O să mă duc eu! spuse Partridge. 

— Nu!... Eu! răspunse Olivier Sinclair. 

Avea să folosească, pentru a ajunge la 
Miss Campbell, un mijloc desperat, care, 
totuşi, abia dacă îi lăsa o şansă dintr-o sută, 
de reuşită. 

— Aşteptaţi-mă aici, domnilor, le spuse el 
fraţilor Melvill. în cinci minute voi fi înapoi. 
Vino, Partridge! 

Cei doi unchi rămaseră în unghiul exterior 
al insuliţei, la adăpostul falezei, în acea parte 
în care marea nu putea ajunge, în timp ce 
Olivier Sinclair şi Partridge se întorceau cât 
mai repede la ClamShell. 

Erau orele opt şi jumătate seara. 

După cinci minute, Olivier Sinclair şi 
bătrânul servitor reapăreau târând de-a 
lungul şoselei mica barcă de pe Clorinda, pe 
care le-o lăsase căpitanul John Olduck. 

Avea deci Olivier Sinclair de gând să se 
lase aruncat de mare în grotă, fiindcă 


trecerea pe uscat era cu neputinţă? 

Da, avea să încerce! îşi risca viaţa. Ştia 
asta. Nu ezită. 

Barca fu adusă la piciorul scării, la 
adăpost de talaz, la cotul uneia din treptele 
de bazalt. 

— Merg cu dumneavoastră, spuse 
Partridge. 

— Nu, Partridge, răspunse Olivier Sinclair, 
nu! Nu trebuie să încărcăm o ambarcaţiune 
atât de mică! Dacă Miss Campbell este încă 
în viaţă, voi fi deajuns eu singur! 

— Olivier, strigară cei doi fraţi care nu-şi 
puteau stăpâni lacrimile, Olivier, salvează-ne 
fata! 

Tânărul le strânse mâna; apoi, sărind în 
barcă, se aşeză pe locul din mijloc, apucă 
cele două vâsle, se plasă cu îndemânare în 
viitoare şi aşteptă o clipă refluxul unui val 
uriaş care-l târî în faţa lui Fingal's Cave. 

Acolo curentul încercă să ia barca pe sus, 
dar Olivier Sinclair, printr-o manevră dibace, 
izbuti să o menţină stabilă pe apă; dacă ar fi 
deviat de-a curmezişul, inevitabil s-ar fi 
răsturnat. 

Mai întâi marea  înălţă şubreda 
ambarcaţiune aproape la nivelul bolţii. S-ar fi 
putut crede că această cochilie avea să se 
spargă de masivul stâncos; dar, retrăgându- 
se, valul, printr-o mişcare înapoi căreia nu i 
se putea rezista, o duse din nou în larg. 

De trei ori barca fu astfel balansată, apoi 
aruncată spre grotă, pe urmă trasă înapoi, 
fără să fi găsit vreo trecere prin apele care 
barau deschiderea. Olivier Sinclair, stăpân pe 


el, îi menținea echilibrul cu vâslele. 

În sfârşit, o creastă mai înaltă împinse 
barca, făcând-o să oscileze o clipă pe 
această coamă lichidă aproape la înălţimea 
platoului insulei; apoi o prăpastie adâncă se 
căscă până la picioarele grotei şi Olivier 
Sinclair fu lansat oblic, ca şi când ar fi 
coborât pantele unei cataracte. 

Martorilor acestei scene le scăpă un 
strigăt de groază. Se părea că barca avea să 
fie neapărat zdrobită de stâlpii din stânga, la 
colţul intrării. 

Dar cutezătorul tânăr, printr-o lovitură de 
vâslă, îşi îndreptă barca; deschiderea era 
atunci liberă şi, cu iuţeala unei săgeți, puţin 
înainte ca marea să se ridice ca o enormă 
masă, el dispăru în interiorul grotei. 

O secundă mai târziu, pânzele lichide se 
prăbuşeau ca o avalanşă, se desfăşurau şi se 
spărgeau până la partea cea mai înaltă a 
insuliţei. 

Avea oare să se sfărâme barca de fundul 
grotei şi trebuiau să numere acum două 
victime, nu una? 

Nimic din toate acestea. Olivier Sinclair 
trecuse repede, fără să se izbească de 
plafonul inegal al bolţii. Culcându-se pe spate 
în barcă, se ferise astfel de ţurţurii de bazalt 
ce atârnau de acest plafon, într-o clipă 
ajunsese la peretele opus, neavând decât o 
teamă, aceea de a nu fi scos afară odată cu 
viitoarea, fără să se fi putut agăța de vreo 
asperitate din fund. 

Din fericire, barca, printr-o lovitură pe 
care ondularea inversă o mai îndulci, se izbi 


de stâlpii acelui soi de corp de orgă care se 
înălța la capătul lui Fingal's Cave; se sfărâmă 
pe jumătate, dar Olivier Sinclair putu să 
apuce o bucată de bazalt, să se agate de ea 
cu desperarea omului care se îneacă, apoi să 
se caţăre la adăpost de mare. 

O clipă mai târziu, barca, făcută bucăţi, 
reluată de un val care ieşea, era aruncată 
afară şi fraţii Melvill şi Partridge, văzând că 
apare epava, gândiră că îndrăzneţul salvator 
pierise. 


Capitolul XXI ji 
O ADEVARATA FURTUNA INTR-O 
GROTA 


Olivier Sinclair era teafăr, sănătos şi 
deocamdată în siguranță, întunericul era 
destul de adânc pentru a nu putea vedea 
nimic în interior. Ziua, a cărei lumină scădea, 
nu pătrundea decât în intervalul dintre două 
valuri, când intrarea se elibera pe jumătate 
de masele de apă. 

În acest timp, Olivier Sinclair încerca să 
descopere în care loc se putuse refugia Miss 
Campbell... Fu zadarnic. Strigă: 

— Miss Campbell! Miss Campbell! 

Cum să descriem ce se petrecu cu el, 
când auzi un glas răspunzându-i: 

— Domnule Olivier! Domnule Olivier! Miss 
Campbell trăia. 

Dar în ce parte se putuse adăposti ca să 
nu poată fi ajunsă de asaltul valurilor? Olivier 
Sinclair, tărându-se pe banchetă, ocoli fundul 
grotei. 


În peretele din stânga, o retragere a 
bazaltului făcuse o scobitură ca o nişă. Acolo 
stâlpii se despărţiseră. Refugiul, destul de 
larg la intrarea lui, se strimta în aşa fel încât 
nu lăsa loc decât pentru o persoană. 
Legenda botezase această scobitură „fotoliul 
lui Fingal". în acest colţişor, surprinsă de 
năvala mării, se refugiase Miss Campbell. 

Cu câteva ore mai devreme, marea fiind 
în reflux, intrarea în grotă fusese destul de 
uşoară şi imprudenta venise să-şi facă vizita 
zilnică. Acolo, cufundată în reveriile sale, nu 
se gândise la pericolul cu care o ameninţa 
apa crescândă, nu observase nimic din cele 
ce se petreceau afară. Când voise să iasă, 
care nu-i fusese spaima când nu mai găsise 
nicio ieşire prin această năvală de ape! 

Cu toate acestea, Miss Campbell nu-şi 
pierduse capul; căutase să se pună la 
adăpost şi, după două sau trei încercări de a 
ajunge pe palierul exterior, putuse, nu fără 
să rişte să fie luată de apă, să ajungă la 
acest „fotoliu al lui Fingal". 

Acolo unde valurile nu o puteau ajunge, o 
găsi ghemuită Olivier Sinclair. 

— Ah, Miss Campbell! strigă el. Cum aţi 
putut fi atât de imprudentă ca să vă expuneţi 
astfel, înaintea unei furtuni? Noi v-am crezut 
pierdută! 

— Şi dumneavoastră aţi venit să mă 
salvaţi, domnule Olivier, răspunse Miss 
Campbell, mult mai impresionată de curajul 
tânărului decât înspăimântată de pericolele 
prin care mai putea să treacă încă! 

— Am venit să vă scot din încurcătură, 


Miss Campbell şi, cu ajutorul providenţei, am 
să reuşesc! Nu vă este frică? 

— Nu mi-e frică... nu! De vreme ce sunteţi 
aici, nu mai mi-e teamă de nimic... Şi de 
altfel, pot eu să am alt sentiment decât acela 
de admirație în faţa unui asemenea 
spectacol?... Priviţi! 

Miss Campbell se retrăsese până în fundul 
strimtului colţişor, în picioare în faţa ei, 
Olivier Sinclair căută să o apere cât mai bine, 
când câteva valuri, mai furios înalte, 
amenințau să ajungă la ea. 

Tăceau amândoi. Mai avea nevoie Olivier 
Sinclair să vorbească pentru a se face 
înţeles! La ce ar folosi vorbele ca să exprime 
tot ce simţea Miss Campbell? 

În acest timp, tânărul vedea cu o nelinişte 
de nedescris, nu pentru el ci pentru Miss 
Campbell, crescând amenințările din afară. 
Auzind urletele vântului, vuietul mării, nu" 
înţelegea el că furtuna se dezlănţuia cu o 
furie tot mai mare? Nu vedea el nivelul 
apelor înălțându-se odată cu marea, care 
timp de mai multe ore avea să le umfle? 

Unde se va opri fluxul mării, căruia hula 
din larg avea să-i dea o înălţime neobişnuită? 
Nu se putea prevedea; dar ceea ce nu era 
decât prea evident, era că grota se umplea 
din ce în ce mai mult. întunericul nu era încă 
total, fiindcă crestele valurilor mai erau încă 
difuz impregnate de lumina zilei. în afară de 
aceasta, petice largi, fosforescente, aruncau 
ici şi colo un fel de incandescenţă electrică 
care se agăța de colţurile de bazalt, aprindea 
muchiile prismelor, lăsând în urma ei o vagă 


şi lividă dâră de lumină. 

În timpul rapidei apariţii ale acestor 
fulgere, Olivier Sinclair se întoarse către Miss 
Campbell. O privea cu o emoție care" nu se 
datora numai primejdiei. 

Miss Campbell surâdea, cu totul cucerită 
de spectacolul sublim: o furtună în această 
cavernă! 

În acel moment, o hulă mai puternică se 
înălţă până la scobitura „fotoliului lui Fingal". 
Olivier Sinclair crezu că ea şi cu el vor fi 
smulşi din adăpostul lor. 

O luă în braţe, ca pe o pradă pe care 
marea voia să i-o răpească. 

— Olivier!  Olivier!... exclamă Miss 
Campbell cu o tresărire de spaimă pe care nu 
şi-o putu stăpâni. 

— Nu te teme de nimic, Helena! răspunse 
Olivier Sinclair. Am să te apăr, Helena!... Eu... 

Aşa spunea. Că o va apăra! Dar cum? 
Cum ar fi putut el să o apere de violenţa 
valurilor, dacă furia lor creştea, dacă apele 
se înălţau şi mai mult şi dacă locul din acest 
colţişor nu mai putea fi păstrat? în care altă 
parte ar putea să se refugieze? Unde ar 
putea găsi un adăpost în care să nu-i poată 
ajunge această monstruoasă răscoală a 
mării? Toate aceste eventualităţi îi apărură în 
teribila lor realitate. 

În primul rând trebuia să rămână calm. 
Din toate puterile, Olivier Sinclair se strădui 
să fie stăpân pe el. Şi trebuia cu atât mai 
mult, cu cât, chiar dacă din punct de vedere 
moral ar rezista, fizic însă, pe tânăra fată în 
cele din urmă o vor părăsi puterile. Epuizată 


de o prea îndelungată luptă, ar fi venit 
reacţia. Olivier Sinclair simţea de pe acum 
că, puţin câte puţin, puterile ei slăbeau. Ar fi 
vrut să o îmbărbăteze, cu toate că simţea că 
şi el îşi pierde orice speranţă. 

— Helena... scumpa mea Helena! 
murmură el. La întoarcerea mea la Oban... 
am aflat... că dumneata eşti... că datorită 
dumitale am fost salvat din viitoarea 
Corryvrekan! 

— Olivier...  ştiai!... răspunse Miss 
Campbell cu un glas aproape stins. 

— Da... şi astăzi îmi voi plăti datoria!... Te 
voi salva din grota lui Fingal! 

Cum putea Olivier să vorbească de 
salvare în acest moment în care apele se 
spărgeau chiar la picioarele colţişorului în 
care se refugiaseră! Nu putea decât prea 
puţin să o apere de ele. De douătrei ori fu cât 
pe ce să fie luat de ape... Şi dacă rezistă, nu 
fu decât cu un efort supraomenesc, simțind 
braţele lui Miss Campbell ca înnodate în jurul 
mijlocului său şi înțelegând că marea ar fi 
târât-o odată cu el. 

Putea să fie ora nouă şi jumătate seara. 
Furtuna trebuie că atinsese atunci maximum 
de intensitate. în adevăr, apele care urcau 
intrau în grota lui Fingal cu impetuozitatea 
unei avalanşe. Din cauza izbiturii lor de 
pereţii laterali şi de fund, răsuna un vuiet 
asurzitor şi furia lor era atât de mare încât 
din pereţi se rupeau bucăţi de bazalt care, 
căzând, săpau goluri negre în spuma 
fosforescentă. 

Supuşi acestui asalt a cărui violenţă nimic 


nu poate să o redea, stâlpii aveau deci să se 
scufunde, piatră cu piatră? Risca oare bolta 
să se dărâme? Olivier Sinclair se putea teme 
de orice. Şi el se simţea cuprins de o 
toropeală de neînvins, împotriva căreia 
încerca să reacționeze. Adevărul era că 
uneori lipsea aerul şi dacă odată cu valurile 
intra din plin, se părea că tot valurile îl 
aspirau atunci când refluxul le târa afară. 


In aceste condiții, Miss Campbell, 
epuizată, părăsind-o puterile, leşină. 
—  Olivier!...  Olivier!... murmură ea 


lăsându-se în braţele lui. 

Olivier Sinclair se ghemuise cu tânăra fată 
în partea cea mai adâncă a colţişorului. O 
simţea rece,  neînsufleţită. Voia să o 
încălzească, ar fi vrut să-i transmită toată 
căldura pe care o mai avea el. Dar apele îi şi 
ajungeau până la mijloc şi dacă, la rândul lui, 
îşi pierdea cunoştinţa, se sfârşea cu ei 
amândoi! 

Cu toate acestea, îndrăzneţul tânăr avu 
tăria să mai reziste încă mai multe ore. O 
susţinea pe Miss Campbell, o apăra de 
loviturile valurilor, lupta proptindu-se în 
asperităţile de bazalt — şi asta în mijlocul 
unui întuneric pe care stingerea 
fosforescenţelor îl făcea şi mai adânc, în 
mijlocul acelor tunete întrerupte făcute din 
izbituri, urlete, şuierături. Nu mai era acum 
glasul Selmei răsunând în palatul lui Fingal! 
Erau acele lătrături împrăştiate ale clinilor 
din  Kamciatka, şi aceşti câini, spune 
Michelet: în haite mari, cu miile, în nopțile 
lungi, urlă împotriva talazului care mugeşte 


şi se întrec în furie cu Oceanul de Nora! 

In sfârşit, fluxul începu să coboare. Olivier 
Sinclair îşi putu da seama că, odată cu 
scăderea apelor, hula din larg se potolise 
puţin. Aici întunericul era atât de adânc, 
încât afară părea relativ lumină, în această 
penumbră, deschizătura grotei, pe care nu o 
mai astupau talazurile mării, se schiţa 
nelămurit. în curând ajunseră până în pragul 
„fotoliului lui Fingal" numai stropii valurilor 
care se retrăgeau. Acum nu mai era acel laţ 
sugrumător al talazurilor care strâng şi 
smulg. în sufletul lui Olivier Sinclair reveni 
speranţa. 

Calculând timpul după largul mării,.se 
putea aprecia că era trecut de miezul nopţii. 
încă două ore şi bancheta nu va mai fi 
spălată de crestele valurilor care se 
spărgeau. Va putea fi atunci folosită. Asta 
trebuia să caute să vadă în obscuritate, şi în 
sfârşit izbuti. 

Venise momentul să părăsească grota. 

In acest timp, Miss Campbell nu-şi 
recăpătase încă cunoştinţa. Olivier Sinclair o 
luă cu totul inertă în braţe; apoi, 
strecurându-se din „fotoliul lui Fingal", începu 
să meargă pe îngusta proeminenţă căreia 
valurile mării îi răsuciseră, îi smulseseră şi-i 
sfărâmaseră barele protectoare. 

Când un val alerga către el, se oprea o 
clipă sau se dădea un pas înapoi. 

In sfârşit, în momentul când Olivier 
Sinclair tocmai ajungea la unghiul exterior, o 
ultimă răscoală a apelor îl învălui cu totul... 
Crezu că Miss Campbell şi el au să fie zdrobiţi 


de perete sau aruncaţi în acea prăpastie 
urlatoare de la picioarele lor... 

Cu un ultim efort izbuti să reziste şi, 
profitând de retragerea valului, se repezi 
afară din grotă. 

Intr-o clipă atinse colţul falezei unde fraţii 
Melvill, Partridge şi doamna Bess, care li se 
alăturase, rămăseseră toată noaptea. 

Ea şi el erau salvaţi. 

Acolo, culmea energiei morale şi fizice la 
care ajunsese Olivier Sinclair îl părăsi; după 
ce o depuse pe Miss Campbell în braţele 
doamnei Bess, căzu nemişcat la picioarele 
stâncilor. 

Fără devotamentul şi curajul său, Helena 
nu ar fi ieşit vie din grota lui Fingal. 


Capitolul XXII 
RAZA VERDE 


Câteva minute mai târziu, în răcoarea 
aerului din interiorul ClamShell-ului, Miss 
Campbell îşi revenea ca dintr-un vis în care 
chipul lui Olivier Sinclair ocupase toate 
fazele. De primejdiile la care o expusese 
imprudenţa ei nici nu-şi mai amintea măcar. 

Nu putea vorbi încă; dar la vederea lui 
Olivier Sinclair i se umplură ochii de lacrimile 
recunoştinţei şi îi întinse mâna salvatorului 
ei. 

Fratele Sam şi fratele Sib, fără să poată 
scoate un cuvânt, îl strângeau pe tânăr într-o 
singură îmbrăţişare. Doamna Bess îi făcea 
reverență după reverență, iar Partridge l-ar fi 
strâns bucuros în braţe. 


Apoi, răpuşi de oboseală, după ce fiecare 
îşi schimbase cu haine uscate îmbrăcămintea 
udă leoarcă de apele mării şi ale cerului, 
adormiră cu toţii şi noaptea se termină în 
linişte. 

Dar emoția pe care o simţiseră nu avea să 
se şteargă niciodată din amintirea eroilor şi 
martorilor acestei scene care avusese ca 
teatru legendara grotă a. lui Fingal. 

A doua zi, pe când Miss Campbell se 
odihnea pe cuşeta care-i fusese rezervată în 
interiorul Clam-Shell-ului, fraţii Melvill, braţ la 
braţ, se plimbau pe partea şoselei învecinate. 
Nu vorbeau, dar aveau ei nevoie de cuvinte 
pentru a exprima aceleaşi gânduri? Amândoi, 
în acelaşi moment, mişcau capul de sus în 
jos când afirmau; de la dreapta la stânga 
când negau. Şi ce puteau ei afirma decât că 
Olivier Sinclair îşi riscase viaţa pentru a o 
salva pe tânăra imprudentă? Şi ce negau ei? 
Că primele lor proiecte s-ar mai putea 
realiza. în această conversaţie de muţi îşi 
spuneau şi multe alte lucruri, a căror 
împlinire fratele Sam şi fratele Sib o 
prevedeau pe curând. în ochii lor, Olivier nu 
mai era Olivier! Nu era mai puţin decât Amin, 
cel mai perfect erou al epopeilor Ţării Galilor. 

În ceea ce îl priveşte, Olivier Sinclair era în 
prada unei frământări cu totul fireşti. Un fel 
de delicateţe îl îndemna să vrea să fie singur. 
S-ar fi simţit stingherit faţă de fraţii Melvill, 
ca şi când numai simpla sa prezenţă ar fi 
părut că pretinde preţul devotamentului său. 

Aşa că, după ce părăsi grota de la Clam- 
Shell, se plimba pe platoul de la Staffa. 


În acest moment, toate gândurile lui se 
îndreptau, fără voia lui, către Miss Campbell. 
De pericolele prin care trecuse, pe care 
bucuros le împărtăşise cu ea, nici măcar nu- 
şi mai aducea aminte. Ce îşi amintea din 
această noapte îngrozitoare erau ceasurile 
petrecute lângă Helena, în acel colţişor 
întunecat, când el o înconjura cu braţele lui 
pentru a o salva de furia valurilor. Revedea în 
luminile fosforescente chipul acestei tinere 
frumoase, palid mai mult de oboseală decât 
de frică, înălțându-se în faţa furiilor mării ca 
duhul furtunilor! O auzea răspunzând cu o 
voce mişcată: „Cum, ştiai?' când el îi 
spusese: „Ştiu ce ai făcut, când era să pier în 
viitoarea de la Corryvrekan!" 

Se  regăsea în fundul acelui îngust 
adăpost, acea nişă, făcută mai mult să 
adăpostească vreo statuie rece de piatră, în 
care două fiinţe tinere, iubitoare, suferiseră, 
luptaseră una lângă alta, timp de ceasuri 
atât de lungi. Acolo, nici măcar hu mai erau 
Miss Campbell şi Sinclair. îşi spuseseră 
Olivier şi Helena, ca şi când, în clipa în care îi 
ameninţa moartea, ar fi vrut să reînceapă o 
viaţă nouă! 

Astfel se înlănţuiau în mintea tânărului, pe 
când se plimba pe platoul Staffei, ideile cele 
mai arzătoare. Oricât de mare ar fi fost 
dorinţa sa de a se întoarce lângă Miss 
Campbell, o putere de neînvins îl reţinea fără 
voia lui, fiindcă în prezenţa ei poate că ar fi 
vorbit, şi el voia să tacă. 

în acest timp, aşa cum se întâmplă 
câteodată după o tulburare atmosferică 


violent dezlănţuită, violent dispărută, timpul 
devenise admirabil, cerul de o perfectă 
puritate. De cele mai multe ori, această mare 
măturătură făcută de vânturile din sud-est nu 
lasă nicio urmă şi dă spaţiului de dincolo de 
mare o incomparabilă transparenţă. 

Soarele depăşise cel mai înalt punct al 
său, fără ca orizontul să se fi acoperit de cel 
mai subţire văl de ceaţă. 

Olivier Sinclair, cu capul arzând, mergea 
astfel prin această imensă strălucire 
reflectată de platoul insulei. Scăldat în 
efluviile calde, respira briza marină, se 
cufunda în această atmosferă dătătoare de 
viaţă. 

Deodată, un gând — gând uitat cu totul în 
viitoarea acelora care-i  bântuiau acum 
sufletul — îi reveni, când se văzu în faţa zării 
largului. 

— Raza Verde! exclamă el. Dacă vreodată 
vreun cer a fost potrivit pentru cercetarea 
noastră, ăsta este! Niciun nor, niciun abur! Și 
s-ar putea nici să nu vină, după groaznica 
vijelie de ieri care trebuie că i-a aruncat 
departe, în est. Şi Miss Campbell care nici nu 
bănuieşte că poate seara acestei zile 
pregăteşte un minunat apus de soare!... 
Trebuie... trebuie să o previn... Fără 
întârziere!... 

Olivier Sinclair, fericit de a avea acest 
motiv ca să se întoarcă lângă Helena, reveni 
către grota Clam-Shell. 

Câteva minute mai târziu, se găsea din 
nou în prezenţa lui Miss Campbell şi a celor 
doi unchi care o priveau drăgăstos, în timp 


ce doamna Bess îi ţinea mâna. 

— Miss Campbell, îi spuse el, vă simţiţi 
mai bine?... Văd... v-au revenit puterile? 

— Da, domnule Olivier, răspunse Miss 
Campbell care tresări la vederea tânărului. 

— Cred că v-ar face bine, reluă Olivier 
Sinclair, să veniţi pe platou să respiraţi puţin 
din această briză uşoară, purificată de 
furtună. Soarele este minunat, o să vă 
încălzească. 

— Are dreptate domnul Sinclair, spuse 
fratele Sam. 

— întru totul, adăugă fratele Sib. 

— Şi apoi, mai trebuie să vă spun că, dacă 
presimţirile mele nu mă înşeală, reluă Olivier 
Sinclair, cred că în câteva ore o să vedeţi 
îndeplinindu-vi-se cea mai scumpă dintre 
dorinţe. 

— Cea mai scumpă dintre dorinţele mele? 
murmură Miss Campbell, ca şi când ei însăşi 
şi-ar fi dat un răspuns. 

— Da... cerul este de o limpezime 
deosebită şi probabil că soarele va apune pe 
un orizont fără nori! 

— Ar fi cu putinţă? exclamă fratele Sam. 

— Ar fi cu putinţă? repetă fratele Sib. 

— Şi am toate motivele să cred, adăugă 
Olivier Sinclair, că veţi putea, chiar în 
această seară, să zăriţi Raza Verde. 

— Raza Verde!... răspunse Miss Campbell. 

Şi se părea că cerceta în memoria sa, 
puţin neclară, despre ce rază era vorba. 

— Ah... exact! adăugă ea. Am venit aici ca 
să vedem Raza Verde! 

— Haideţi! Haideţi! spuse fratele Sam, 


încântat de prilejul care li se oferea de a 
smulge pe tânăra fată din toropeala în care 
părea că recade. Să mergem de partea 
cealaltă a insulei. 

— Şi o să cinăm mai cu poftă la 
reîntoarcere, adăugă vesel fratele Sib. 

Erau atunci orele cinci după-amiază. 

Sub conducerea lui Olivier Sinclair, 
întreaga familie, împreună cu doamna Bess 
şi Partridge, părăsi imediat grota Clam-Shell, 
urcă scara de lemn şi ajunse la marginea 
platoului superior. 

Ar fi trebuit să vezi bucuria pe care o 
arătau cei doi unchi privind cerul magnific pe 
care cobora încet astrul strălucitor. Poate că 
exagerau, dar niciodată, nu, niciodată nu se 
arătaseră atât de entuziaşti în privinţa 
fenomenului. Se părea că pentru ei în primul 
rând, nu pentru Miss Campbell, făcuseră 
atâtea deplasări şi trecuseră prin atâtea 
încercări de la plecarea de la conacul din 
Helensburgh până la Staffa, trecând prin lona 
şi Oban! 

In realitate, în seara asta apusul soarelui 
făgăduia să fie atât de frumos încât cel mai 
puţin sensibil, cel mai cu picioarele pe 
pământ, cel mai prozaic dintre negustorii din 
City sau dintre negustorii din Canongate ar fi 
admirat priveliştea mării care se desfăşura 
sub ochii lor. 

Miss Campbell se simţea renăscând în 
această atmosferă îmbibată de emanaţii 
saline pe care o briză blândă, venită din larg, 
le filtra. Ochii săi frumoşi se deschideau 
nespus de mari asupra priveliştii Atlanticului. 


în obrajii ei palizi de oboseală reveneau 
bujorii tenului său de scoțiană! Cât de 
frumoasă era aşa! Cât farmec răspândea 
fiinţa ei! Olivier Sinclair mergea puţin în urma 
fetei admirând-o în tăcere, şi el, care până 
atunci o însoțea fără nicio stinghereală în 
lungile ei plimbări, acum, tulburat, cu inima 
plină de nelinişte, abia îndrăznea să o 
privească! 

Cât despre fraţii Melvill, ei erau categoric 
tot atât de radioşi ca şi soarele. îi vorbeau 
acestuia cu entuziasm. îl pofteau să apună 
pe un orizont fără ceaţă. îl implorau să le 
trimită ultima lui rază la sfârşitul acestei zile. 

Şi amintirile poeziei ossianice îi făceau să 
schimbe între ei strofă după strofă. 

O, tu care te rostogoleşti deasupra 
capetelor noastre, rotund ca şi scutul 
părinților noştri, spune-ne de unde izvorăsc 
razele tale, o soare divin! De unde vine 
lumina ta eternă? 

Înaintezi în măreaţa ta frumuseţe! Stelele 
dispar pe firmament! Palidă şi rece, luna se 
ascunde în undele apusului! Tu singur, o 
soare! 

Cine ar putea să fie tovarăşul tău de 
drum? Luna se pierde în ceruri; tu singur 
rămâi mereu acelaşi! Te bucuri neincetat pe 
parcursul drumului tău strălucitor! 

Când trăsnetul bubuie şi zboară fulgerul, 
tu ieşi dintre nori în toată frumusețea ta şi 
râzi de furtună! 

În această dispoziţie entuziastă merseră 
cu toţii către capătul platoului din Staffa, 
care dădea spre largul mării. Acolo se 


aşezară pe ultimele stânci, în faţa unui 
orizont a cărui linie subţire, desenată de o 
dungă de apă şi cer, părea că nimic nu 
trebuie să o tulbure. 

Şi de data aceasta nu va mai fi niciun 
Aristobulus  Ursiclos care să-şi interpună 
pânza unei ambarcaţiuni sau să stârnească 
un cârd de păsări de apă între apus şi insuliţa 
Staffa! 

În acest timp, odată cu noaptea scădea şi 
briza, şi ultimele valuri mureau la picioarele 
stâncilor. Mai în larg, marea netedă ca o 
oglindă avea acea aparenţă uleioasă, pe care 
cea mai mică încreţitură ar fi fost suficient să 
o tulbure. 

Toate împrejurările se pretau de minune 
la apariţia fenomenului. 

Dar iată, o jumătate de oră mai târziu, 
Partridge, întinzând mâna spre sud, exclamă: 
— O pânză! 

O pânză! O să vină şi de această dată să 
treacă prin faţa discului solar, în clipa în care 
el va dispărea în valuri? în adevăr, ar fi fost 
mai mult decât ghinion! 

Ambarcaţiunea ieşea din canalul strimt 
care desparte insula lona de limba de 
pământ Mull. Alerga cu vântul în spate, mai 
mult sub acţiunea fluxului decât împinsă de o 
briză ale cărei slabe suflări abia puteau să-i 
umfle pânzele. 

— Este Clorinda, spuse Olivier Sinclair, şi 
cum merge ca să ancoreze în partea de 
răsărit a Staffei, ea va trece prin cealaltă 
parte şi nu ne va stingheri cu nimic. 

In adevăr, era Clorinda care, după ce 


ocolise insula Mull prin sud, venise să-şi reia 
locul în golfuleţul Clam-Shell. 

Toate privirile se îndreptară atunci către 
orizontul din- vest. Soarele cobora cu 
repeziciunea care pare că îl însufleţeşte la 
apropierea mării. Pe suprafaţa apelor 
tremura abia văzut o dâră largă de argint, 
trimisă de disc, ale cărui radiaţii erau încă 
greu de suportat, în curând, de la această 
nuanţă de aur vechi, pe care o luase în 
căderea lui, trecu la un aur care bătea în roş- 
aprins. în faţa ochilor lor, când şi-i acopereau 
cu pleoapele, scânteiau romburi roşii, cercuri 
galbene, care se întretăiau ca fugarele culori 
ale caleidoscopului. Uşoare linii ondulate 
dungau acest soi de coadă de cometă pe 
care reverberaţia o desena pe suprafaţa 
apelor. 

Era ca o ninsoare de fluturaşi argintii, a 
căror strălucire, apropiindu-se de mal, pălea. 

Nori, ceaţă, aburi, oricât de subţiri, nu se 
zăreau pe întreg perimetrul orizontului. Nimic 
nu tulbura claritatea acestei linii circulare, pe 
care un compas nu ar fi putut să o tragă mai 
subţire pe albeaţa unei coli veline. 

Cu toţii nemişcaţi, mai emoţionaţi decât s- 
ar fi putut crede, priveau globul care, 
mişcându-se oblic la orizont, cobori încă şi 
rămase ca suspendat o clipă deasupra 
abisului. Apoi deformarea discului, modificat 
de refracție, începu încetul cu încetul să se 
facă simțită; se lăţi în paguba diametrului 
său vertical şi reaminti de forma unui vas 
etrusc cu pântecul rotunjit, al cărui picior se 
scufunda în apă. 


Nu mai încăpea îndoială asupra apariţiei 
fenomenului. Nimic nu va tulbura acest 
admirabil apus al astrului strălucitor! Nimic 
nu va veni să intercepteze ultimele sale raze! 

In curând soarele dispăru pe jumătate în 
spatele liniei orizontale. Câteva jeturi 
luminoase, lansate ca nişte săgeți de aur, se 
izbiră pe primele stânci din Staffa. 

În fund, falezele insulei Mull şi vârful lui 
Ben More se împurpurau ca de o atingere de 
foc. 

Nici Olivier, nici Helena nu văzuseră Raza 
Verde... 

În sfârşit, nu mai fu decât un subţire 
segment de arc superior la nivelul mării. 

— Raza Verde! Raza Verde! strigară într- 
un singur glas fraţii Melvill, Bess şi Partridge 
ale căror priviri, timp de un sfert de secundă, 
se pătrunseseră de această incomparabilă 
nuanţă de jad lichid. 

Numai Olivier şi Helena nu văzuseră nimic 
din fenomenul care în sfârşit apăruse după 
atât de puţin fructuoase căutări! 

În momentul în care soarele îşi arunca 
prin spaţiu ultimele raze, privirile lor se 
încrucişară, se pierdură amândoi în aceeaşi 
contemplare!... 

Dar Helena văzu raza neagră pornită din 
ochii tânărului; Olivier, raza albastră pornită 
din ochii fetei! 

Soarele dispăru cu totul: nici Olivier, nici 
Helena nu văzuseră Raza Verde! 


Capitolul XXIII 
CONCLUZIE 


A doua zi, 12 septembrie, C/orinda pornea 
pe o mare frumoasă cu o briză favorabilă şi, 
aproape zburând, alerga spre sud-vestul 
Hebridelor. în curând Staffa, lona, capul 
insulei Mull dispăreau în spatele falezei înalte 
ale insulei mari. După o călătorie plăcută, 
pasagerii iahtului debarcară în micul port al 
Obanului, apoi, pe calea ferată de la Oban la 
Dalmaly şi de la Dalmaly la Glasgow, 
străbătând cel mai pitoresc ţinut al Scoției 
muntoase, se întoarseră la Helensburgh. 

Optsprezece zile mai târziu, la biserica Sf. 
George din Glasgow, se celebra, cu mare 
ceremonie, o căsătorie; dar trebuie să 
mărturisim că nu era aceea a lui Aristobulus 
Ursiclos şi a lui Miss Campbell. Cu toate că 
logodnicul era Olivier Sinclair, fratele Sam şi 
fratele Sib nu se arătară mai puţin mulţumiţi 
decât nepoata lor. 

Este inutil să  insistăm că această 
căsătorie, încheiată în asemenea împrejurări, 
îndeplinea toate condiţiile fericirii. întreg 
conacul de la Helensburgh, toată casa din 
West-George Street la Glasgow, lumea 
întreagă abia ar fi ajuns să cuprindă toată 
această fericire, care se cuibărise totuşi în 
grota lui Fingal. 

Dar din această ultimă seară petrecută pe 
platoul Staffei, Olivier Sinclair, cu toate că nu 
văzuse fenomenul atât de căutat, ţinu să-şi 
fixeze amintirea într-un fel mai durabil. Astfel 
că, într-o zi, expuse un „Apus de soare" de 
un efect cu totul deosebit, în care se admiră 
mai mult un fel de Rază Verde, de o foarte 


mare intensitate, ca şi când ar fi fost pictată 
cu smarald lichid. 

Acest tablou stârni în acelaşi timp 
admiraţie şi discuţii, unii pretinzând că 
surprinde un efect natural, minunat 
reprodus, alţii susţinând că era doar 
închipuire şi că natura nu producea niciodată 
un asemenea efect. 

De unde, marea mânie a celor doi unchi, 
care văzuseră această Rază şi îi dădeau 
dreptate tânărului pictor. 

— Şi este chiar mai recomandabil să vezi 
Raza Verde în pictură, spuse fratele Sam. 

— Decât în natură, continuă fratele Sib, 
fiindcă, stând să urmăreşti unul după altul 
atâtea apusuri de soare, asta face destul de 
rău ochilor. 

Şi fraţii Melvill aveau dreptate. 

Două luni mai târziu, tinerii căsătoriţi şi 
unchii lor se plimbau pe malul Clyde-ului, în 
faţa parcului vilei lor, când se întâlniră pe 
neaşteptate cu Aristobulus Ursiclos. 

Tânărul savant, care urmărea cu interes 
lucrările de dragare a fluviului, se îndrepta 
către gara din Helensburgh când îşi zări 
vechii tovarăşi din Oban. 

A spune că Aristobulus Ursiclos suferise 
fiindcă îl părăsise Miss Campbell, ar însemna 
să nu-l cunoşti. Nu se simţi deloc încurcat în 
prezenţa doamnei Sinclair. 

Se salutară. 

Aristobulus Ursiclos îi felicită politicos pe 
noii căsătoriţi. Fraţii Melvill, văzând că nu era 
deloc indispus, nu-i putură ascunde cât de 
fericiţi îi făcea această căsătorie. 


— Atât de fericiţi, spuse fratele Sam, încât 
atunci când sunt câteodată singuri, mă 
surprind zâmbind... 

— Şi eu plângând, spuse fratele Sib. 

— Ei bine, domnilor, le atrase atenţia 
Aristobulus Ursiclos, trebuie să fiţi de acord 
că pentru prima dată nu sunteţi de aceeaşi 
părere. Unul zâmbeşte, altul plânge... 

— Este exact acelaşi lucru, domnule 
Ursiclos, observă Olivier Sinclair. 

— Exact, spuse tânăra femeie, întinzând 
mâna unchilor săi. 

— Cum, acelaşi lucru? răspunse 
Aristobulus  Ursiclos, cu acel ton de 
superioritate care i se potrivea atât de bine. 
Dar nu... deloc! Ce este zâmbetul? O 
expresie voluntară şi deosebită a muşchilor 
feţei, căreia fenomenele respirației îi sunt 
aproape străine, în timp ce prinsul... 

— Plânsul?... întrebă doamna Sinclair. 

— Nu este decât o umezeală care înmoaie 
globul ochiului, un compus de clorură de 
sodiu, de fosfat de calciu şi clorat de sodiu! 

— în chimie, aveţi dreptate, domnule, 
spuse Olivier Sinclair, dar numai în chimie. 

— Nu înţeleg această deosebire, răspunse 
cu acreală Aristobulus Ursiclos. 

Şi salutând băţos ca un geometru, îşi 
reluă cu pas măsurat drumul spre gară. 

—  lată-l pe domnul Ursiclos, spuse 
doamna Sinclair, care are pretenţia să 
explice pornirile inimii cum a explicat şi Raza 
Verde! 

— Dar, de fapt, scumpa mea Helena, 
răspunse Olivier Sinclair, noi nu am văzut-o, 


această Rază pe care atât de mult am vrut să 
o vedem! 

— Noi am văzut ceva mai mult! spuse 
tânăra femeie. Noi am văzut chiar fericirea — 
aceea pe care legenda o atribuia observării 
acestui fenomen!... Fiindcă noi am găsit 
fericirea,  scumpul meu Olivier, să ne 
mulţumim cu ea şi să lăsăm căutarea Razei 
Verzi pe seama celor ce nu o cunosc şi ar 
vrea să o cunoască! 


JULES VERNE 


. O CĂLĂTORIE SPRE CENTRUL PĂMÎNTULUI 
. OCOLUL PĂMÎNTULUI ÎN OPTZECI DE ZILE 
. CINCI SĂPTĂMÎNI ÎN BALON 
. STEAUA SUDULUI 
. CĂPITANUL HATTERAS 
. ŞCOALA ROBINSONILOR. RAZA VERDE 
. DOCTORUL OX 
8. DOI ANI DE VACANTĂ 
9. UN BILET DE LOTERIE. FARUL DE LA CAPĂTUL LUMII 
10. UIMITOAREA AVENTURĂ A MISIUNII BARSAC 
11. CELE 500 MILIOANE ALE BEGUMEI. ŞARPELE DE MARE 
12. VULCANUL DE AUR 
13. 20 000 DE LEGHE SUB MĂRI 
14. DE LA PĂMÎNT LA LUNĂ. ÎN JURUL LUMII 
15. UIMITOARELE PERIPEȚII ALE JUPÎNULUI ANTIFER 
16. INSULA CU ELICE 
17. BURSE DE CĂLĂTORIE 
18. CASA CU ABURI 
19. INDIILE NEGRE. GOANA DUPĂ METEOR 
20. INSULA MISTERIOASĂ (voL. 1) 
21. INSULA MISTERIOASĂ (voL. II) 
22. MINUNATUL ORINOCO 
23. CASTELUL DIN CARPAȚI. ÎNTÎMPLÂRI NEOBIȘNUITE 
24. ȚINUTUL BLĂNURILOR (voL. 1) 
25. TINUTUL BLĂNURILOR (voL. II) 
26. CĂPITAN LA CINCISPREZECE ANI 
27. 800 LEGHE PE AMAZON 
28. COPIII CĂPITANULUI GRANT (voL. 1) 
29. COPIII CĂPITANULUI GRANT (voL. II) 
30. TESTAMENTUL UNUI EXCENTRIC 
31. ROBUR CUCERITORUL. STĂPÎNUL LUMII 
32. CLOVIS DARDENTOR. SECRETUL LUI WILHELM STORITZ 
33. AGENJIA THOMPSON 
34. HECTOR SERVADAC 
35. UN ORAŞ PLUTITOR. SPĂRGĂTORII BLOCADEI. INVAZIA MĂRII 
36. PILOTUL DE PE DUNĂRE 
37. SATUL AERIAN. ÎNCHIPUIRILE LUI JEAN MARIE CABIDOULIN 
38. PRICHINDEL 
39. CESAR CASCABEL 
40. CLAUDIUS BOMBARNAC. KERABAN ÎNCĂPĂȚINATUL 

